text:
Welcome to Tai freedom
သိုၵ်းမၢၼ်ႈပိုတ်ႇပၢင်တိုၵ်းယႂ်ႇၸူး SSPP/SSA ၼႂ်းၶၢဝ်းတၢင်းပိုၼ်ၽၢဝ်ႇၵိုတ်းလိုဝ်ႈ ၵၢၼ်တူင်ႉၼိုင်သိုၵ်း ၶွင်သိုၵ်းမၢၼ်ႈ
- Created on 11 March 2019
- Written by တႆးလွတ်ႈလႅဝ်း
သိုၵ်းမၢၼ်ႈ ဢဝ်ႁႅင်းၵူၼ်းသိုၵ်း ႁႅင်းႁိူဝ်းမိၼ် ၶိုၼ်ႈလေႃႇတိုၵ်း ပိုတ်းယိုဝ်း တပ်ႉသိုၵ်းၸိုင်ႈတႆး SSPP/SSA တီႈလွႆပၢင်ၶႃး ၼႂ်းဢိူင်ႇမိူင်းတုင် ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ သေ သွင်ၽၢႆႇပဵၼ်ပၢင်တိုၵ်းၵၼ် ႁၢဝ်ႈႁႅင်း။
ပီႈၼွင်ႉတႆး ဢၼ်မီးၼႂ်းၸိုင်ႈမိူင်းၶႄႇ ႁူမ်ႈၵၼ်ဢဝ် ငိုၼ်း လႄႈ ၽၵ်းၵပ်းၶဝ်ႈ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA
- Created on 09 March 2019
- Written by တႆးလွတ်ႈလႅဝ်း
ပီႈၼွင်ႉတႆး ဢၼ်မီးၼႂ်းၸိုင်ႈမိူင်းၶႄႇ မီးၼမ်ႉၸႂ် ၸေႇတၼႃႇၽိူၵ်ႇ ၸိုၼ်ႈၶၢဝ်သႂ်သေ ၸူႉတုမ်းငိုၼ်းတွင်း ၸွမ်းၼင်ႇပွင်ပဵၼ်လႆႈၽႂ်မၼ်းသေယဝ်ႉ ဢဝ်ငိုၼ်းၶႄႇ လႄႈ ၽၵ်းၵပ်းၶဝ်ႈ သူင်ႇထိုင်ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ။
သိုၵ်းပလွင်ႈ TNLA လၢတ်ႈဝႃႈ လွင်ႈဢၼ်ယၢမ်ႈ တဵၵ်းတဵင်ပေႉၵိၼ်လူလၢႆၼိူဝ် ပေႃႈမႄႈၵူၼ်းမိူင်း ၼၼ်ႉ ႁႂ်ႈပွႆႇပူၼ်ႉယဝ်ႉလၢႆၵႂႃႇ
- Created on 09 March 2019
- Written by တႆးလွတ်ႈလႅဝ်း
ၽူႈၵွၼ်းတပ်ႉၸုမ်း 1 ဢၼ်ယူႇၽၢႆႇတႂ်ႈၵုမ်းၵမ် သိုၵ်းပလွင်ႈ TNLA တဵၵ်းတဵင်ႁွင်ႉ ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ၸတ်းႁဵတ်းပၢင်ႁူပ်ႉထူပ်း တီႈဝၢၼ်ႈဢၢႆႇ ဢိူင်ႇဝၢၼ်ႈသႃႇလူင် ၸႄႈဝဵင်းၼမ်ႉတူႈ ၸိုင်ႈတႆး ပွတ်းႁွင်ႇ သေ သင်ၵူၼ်းမိူင်း ႁိူၼ်းလႂ်ဢမ်ႇၵႂႃႇ တေၺႃးတၢမ်ႇငိုၼ်း ဝႃႈၼႆ။
ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ၸွႆႈထႅမ်သိူဝ်ႈသုပ်းလၢႆးၶႅၼ်ပွတ်းပၼ် ၵေႃႉသိုၵ်း တပ်ႉသိုၵ်းၸိုင်ႈ တႆး RCSS/SSA ဢၼ်မီးၼႂ်းၼႃႈသိုၵ်း
- Created on 07 March 2019
- Written by တႆးလွတ်ႈလႅဝ်း
ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ဢၼ်မီးၼႂ်းၸိုင်ႈမိူင်းၶႄႇ တုင်းလူႇၶၢမ်ႇငိုၼ်းတွင်း တီႈၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈ လူၺ်ႈလၢႆးသူင်ႇငိုၼ်း ၼႂ်းဝီႇၶျႅၵ်ႉ (Wechat) သေယဝ်ႉ သိုပ်ႇဢဝ်ငိုၼ်း သိုဝ်ႉသိူဝ်ႈသုပ်းလၢႆး ၶႅၼ်ပွတ်းပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ။
ၸုမ်းယိပ်းၵွင်ႈၵၢင်ႇၸၢဝ်းၶိူဝ်းၶဝ်ႁူမ်ႈၵၼ်တႅမ်ႈဢွၵ်ႇပပ်ႉလိၵ်ႈ ပပ်ႉၵႅမ်မိုဝ်းပၢင်လူင်
- Created on 07 March 2019
- Written by တႆးလွတ်ႈလႅဝ်း
ၽွင်းယၢမ်းၸုမ်းၸၢဝ်းၶိူဝ်းၵူႈၸုမ်း တိုၵ်ႉၶတ်းၸႂ် မႄးၵေႃႇသၢင်ႈၶိုၼ်း မိူင်းႁူမ်ႈတုမ် ဢၼ်ၸႅတ်ႈၸၢင်ႇ ယူႇယၢမ်းလဵဝ်ၼႆႉ ၼင်ႇႁိူင် ပေႃးတေဢမ်ႇလူင် လိုမ်းပႅတ်ႈ လႄႈ ၶၢမ်ႈပႅတ်ႈ ၵႂၢမ်းမၼ်ႈၵတိ ၼမ်ႉၸႂ် ပၢင်လူင် လႄႈ ဢိၵ်ႇပႃးႁႂ်ႈ ၵူၼ်းတၢင်းၼမ်ပေႃးတေႁူႉ ၼမ်ႉၸႂ်ပၢင်လူင် ၊ ၵတိၵဝုတ်ႉ ပၢင်လူင် ၼၼ်ႉသေ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းၶဝ် လႆႈႁူမ်ႈၵၼ် ဢိတ်ႇဢွၵ်ႇပပ်ႉလိၵ်ႈ ပပ်ႉၵႅမ်မိုဝ်း ပၢင်လူင် ဢၼ်မီးၸိုဝ်ႈဝႃႈ “ပင်လုံလက်စွဲ” ဝႃႈၼႆ။
More Articles...
- ၵေႃပွင်ၵၢၼ် ၽွမ်ႉႁူမ်ႈၸိုင်ႈတႆး (CSSU) ၸတ်းႁဵတ်းပၢင်ၵုမ်ၶွပ်ႈၶူပ်ႇပီႊ 2018 လႄႈ မီးၶေႃႈမၵ်းမၼ်ႈ လၢႆလၢႆလွင်ႈ
- တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းၼႃႈသိုၵ်း လႆႈႁပ်ႉတင်းၸွႆႈထႅမ် ပေႃႈမႄႈ ၵူၼ်းမိူင်း ထုင်ႉမၢဝ်း
- ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း (NCA) လႄႈ လူင်ပွင်ၸိုင်ႈ တေႁူပ်ႉဢုပ်ႇၵၼ် ၼႂ်းလိူၼ်ၼႆႉ
- သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း သိမ်းၶူဝ်းလဵင်း ဢွၼ်ဢဝ် လုၵ်ႈလၢၼ်ၽႂ်မၼ်း ၶၢႆႉပၢႆႈဢွၵ်ႇဝၢၼ်ႈ
- ၸုမ်းတႆးၽွမ်ႉၵၼ် လႄႈ ၸုမ်းၶူင်ႈပဝ်သၢႆသိုၵ်း ၸွႆႈထႅမ်လူႇတၢၼ်းငိုၼ်း တႃႇမႄးၵုမ်းလုမ်းလႃး ဝတ်ႉၵျွင်းမုၼ်ၸဝ်ႈ တီႈဝဵင်းတၢင်ႉယၢၼ်း


c: text/html

text:
လိူၼ်ေဢႃးၵၢတ်ႉ 1 ဝၼ်း ပီႊ 2018 ၼီႊ
ဢူးၺီႇရၢင်ႇ ၽူႈၼင်ႈလုမ်းၵပ်းသိုပ်ႇ(UWSP)လႃႈသဵဝ်ႈ မွၵ်ႇလၢတ်ႈဝႃႈ “ဢၢႆႈလုၼ်း ဢႃႇယူႇ(60)ပၢႆ ေၵႃႉပဵၼ်ၵႅမ်ၽူႈၵွၼ်းၵၢၼ်သိုၵ်း တပ်ႉသိုၵ်းၶွတ်ႇလိူတ်ႈၽွမ်ႉႁူမ်ႈမိူင်းဝ(UWSA) ဢၼ်ပဵၼ်ၸုမ်းၸၢဝ်း ၶိူဝ်းယိပ်းၵွင်ႈၵၢင် မီးႁႅင်းသိုၵ်းယႂ်ႇလူင်လိူဝ်ပိူၼ်ႈၼႆႉ ယွၼ်ႉပၢႆးယူႇလီဢမ်ႇတဵမ်ထူၼ်ႈႄလႈ လႆႈလိုဝ်ႈ ေပႃးၸၼ်ႉၵၢၼ်ၵႂႃႇ” ၼႆယဝ်ႉ။
တႅၼ်းတၢင်တီႈၸၼ်ႉၵၢၼ် ဢၢႆႈလုၼ်း ၵႅမ်ႁူဝ်ပဝ်ႈ(UWSA)ၼၼ်ႉ ပႆႇၸၢင်ႈမွပ်ႈဢၢပ်ႈပၼ်ပုၼ်ႈၽွၼ်း ၸၼ်ႉၵၢၼ် တီႈေၵႃႉလႂ် ဝႃႈၼႆ။
ဢၢႆႈလုၼ်း ေၵႃႉလိုဝ်ႈေပႃးၸၼ်ႉၵၢၼ်ၵႂႃႇၼႆႉ ပဵၼ်ၵႅမ်ႁူဝ်ပဝ်ႈ(UWSA)ေသတႃႉ တီႈၽၢႆႇၵၢၼ်မိူင်းႄလႈ ၵၢၼ်ဢုပ်ႉပိူင်ႇၽွင်းငမ်းၼၼ်ႉ ဢမ်ႇႁွၼ်ႇၶဝ်ႈႁၢပ်ႇၵၢၼ်ေသပွၵ်ႈ ၼႆယဝ်ႉ။
တီႈၼႂ်းပႃႇတီႇၶွတ်ႇလိူတ်ႈၽွမ်ႉႁူမ်ႈမိူင်းဝ(UWSP)ၼႆႉ ၸုမ်းဝပွတ်းၸၢၼ်းႄလႈ ၸုမ်းဝပွတ်းႁွင်ႇၼႆ ေတပဵၼ်ဝႆႉ(2)ၸုမ်းေသယဝ်ႉ ဢၢႆႈလုၼ်း ၵႅမ်ၽူႈပွင်ၵၢၼ်သိုၵ်းၼႆႉ ၶဝ်ႈပႃးၼႂ်းၸုမ်းဝ ပွတ်းႁွင်ႇ ဢၼ်ပဝ်းယူဝ်ႇၶျၢၼ်ႇဢွၼ်ႁူဝ်ဝႆႉ ၼႆယဝ်ႉ။
ၸွမ်းၼင်ႇပိူင်ၶွတ်ႇၽွတ်ႈ(UWSA)မီးၼၼ်ႉေသ ပဝ်းယူဝ်ႇၶျၢၼ်ႇ ႁၢပ်ႇဝႆႉၸၼ်ႉၵၢၼ်ၽူႈၵွၼ်း ၵၢၼ်သိုၵ်းေသ ဢၢႆႈလုၼ်းၸမ်ႉႁၢပ်ႇဝႆႉၸၼ်ႉၵၢၼ် ၵႅမ်ၽူႈၵွၼ်းၵၢၼ်သိုၵ်း(UWSA)ဝႃႈၼႆ။
ၽၢႆႇတႂ်ႈ ပဝ်းယူဝ်ႇၶျၢၼ်ႇ ေၵႃႉပဵၼ်ၽူႈၵွၼ်းၵၢၼ်သိုၵ်းၼၼ်ႉ ေတမီးၽူႈၵွၼ်းၵၢၼ်သိုၵ်း(2)ေၵႃႉေသ ၵႅမ်ၽူႈၵွၼ်းၵၢၼ်သိုၵ်းထႅင်ႈေၵႃႉၼိုင်ႈၸမ်ႉ ပဵၼ်ၵွျၵ်ႉတူင်းတၢင်း ၼႆယဝ်ႉ။ ၽၢႆႇတႂ်ႈၵုမ်းၵမ်ၵႅမ်ၽူႈ ၵွၼ်းၵၢၼ်သိုၵ်း(2)ေၵႃႉၼၼ်ႉ ေတမီးၽူႈပွင်ၵၢၼ်သိုၵ်းေသ ၽၢႆႇတႂ်ႈၽူႈပွင် ၵၢၼ်သိုၵ်းၼၼ်ႉ ေတမီး ၵႅမ်ၽူႈပွင်ၵၢၼ်သိုၵ်း(8)ေၵႃႉဝႃႈၼႆ။
ဝၢႆးလင်ပၢင်ၵုမ်ငမ်းယဵၼ်မိူင်းႁူမ်းတုမ် ပွၵ်ႈၵမ်း(3)ၼႆႉ ၽၢႆႇေၵႃႇမသိၼ်ႇၵမ်ၵၢၼ်ငမ်းယဵၼ်ႄလႈ ၸုမ်းမိူင်းဝ ေတမီးလွင်ႈႁူပ်ႉထူပ်းဢုပ်ႇဢူဝ်းၵၢၼ်ငမ်းယဵၼ်ၼႆေသတႃႉ ဢိင်ၼိူဝ်လွင်ႈလႅၵ်ႈလၢႆႈၸၼ်ႉ ၵၢၼ်ၼႂ်းၸုမ်းတပ်ႉသိုၵ်းၶွတ်ႉလိူတ်ႈၽွမ်ႉႁူမ်ႈၸိူဝ်ႉၸၢတ်ႈမိူင်းဝ(UWSA)ေပႃႇပဵၼ်မီးမႃးႄလႈ ပႆႇၸၢင်ႈ ဢုပ်ႇလွင်ႈငမ်းယဵၼ် ၼႆယဝ်ႉ။
လွင်ႈလႅၵ်ႈလၢႆႈတၼ်းႁဵင်းၸၼ်ႉၵၢၼ်ထၢၼ်ႈသုင် (UWSA) ေတမီးၽွၼ်းယွၼ်ႈထိုင်ၼိူဝ်ၵၢၼ်ငမ်း ယဵၼ်ၸိူင်ႉႁိုဝ်ၼႆၼၼ်ႉ ၽူႈလဵပ်ႈႁဵၼ်ႈၶဝ် ဢွၼ်ၵၼ်ပႂ်ႉတူၺ်းသိုဝ်ႈၽႂ်မၼ်းယူႇ။
တႅမ်ႈၶၢဝ်ႇ – မွၵ်ႇၶမ်းၶူင်း

robotstxt: allowed

filter: keep


text:
မိူဝ်ႈပူၼ်ႉမႃး ဝၼ်းတီႈ 22/8/2015 ယၢမ်းၵၢင်ၼႂ် 10 မူင်း ၼၼ်ႉ ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး ၸတ်းႁဵတ်း ပၢင်ၵုမ်လူင်ၶွပ်ႈၶူပ်ႇ တီႈဝတ်ႉၵျွင်းယွတ်ႈ ပွၵ်ႉ(7) ဝဵင်းၵျွၵ်ႉမႄး မီးၽူႈယႂ်ႇၵူၼ်းလူင် လႄႈ မေႃသွၼ်ၵူႊဝၢၼ်ႈဝၢၼ်ႈ ၶိုတ်ႈႁွတ်ႈ 200 ပၢႆ သေ ၸုမ်းပွင်ၵၢၼ်(2014-2016) ဢုပ်ႇဢူဝ်း သပ်းလႅင်း တၢင်ႇလၢတ်ႈၼေ ၼႃႈၵၢၼ် ၊ လွင်ႈတူင်ႉၼိုင် ဢၼ်လႆႈႁဵတ်းသၢင်ႈမႃး ၼႂ်းပီႊ 2014-2015 ။
ၸဝ်ႈသြႃႇၵလျႃႇၼဝံသ ဝတ်ႉၵျွင်းယွတ်ႈ ပၼ်ၶေႃႈသင်ႇပွၼ်ႈဢွၼ်လီဝႃႈ “ယိူင်းမၢႆႁဝ်းမီးသင် ၶတ်းၸႂ် ႁဵတ်းၸွမ်းယိူင်းမၢႆ ပၵ်းပိူင် ၊ ပေႃးဢမ်ႇမီးယိူင်းမၢႆ ပၵ်းပိူင် တေဢမ်ႇယိုၼ်းယၢဝ်းလႆႈ၊ တမ်းၽႅၼ်ၵၢၼ် လီလီသေ ႁဵတ်းသၢင်ႈၵႂႃႇ ၊ လွင်ႈငိုၼ်းတွင်း ၵေႃႈ ႁဵတ်းသဵၼ်ႈသၢႆမၢႆ လီလီ ၵူႊပွၵ်ႈၸိူဝ်းပူၼ်ႉမႃး ၼၼ်ႉ သဵၼ်းသၢႆမၢႆငိုၼ်း ဢမ်ႇတႅတ်ႈၼႅတ်ႈ လႄႈ မီးလွင်ႈယူပ်ႈယွမ်းမႃးတင်းၼမ် ၊ ၵၢၼ်ၵေႃလိၵ်ႈလၢႆး ဢၼ်ဝႃႈၼၼ်ႉ ဢမ်ႇမီးငိုၼ်းလိူၼ်သင် ယွၼ်ႉၼၼ် တေလႆႈ တူၺ်းယၢဝ်းယၢဝ်း လူဝ်ႇမေႃဝႆႉဝၢင်းၸႂ် တေႃႇၵၼ် ႁဵတ်းၵၢၼ်ႁႂ်ႈမၼ်းတဵမ်ထူၼ်ႈ ႁႂ်ႈမၼ်းၶႅမ်ႉလႅပ်ႈၵႂႃႇမိူ်းၼႃႈ” ဝႃႈၼႆ။
ၼႃႇယၵလူင် ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး လုင်းသြႃႇဢွင်ႇၶမ်း(ၶ)ၶိင်းလွႆႁိူင်း သပ်းလႅင်းၼေ လွင်ႈလႆႈပၼ်ဢွင်ႈတီႈ လုမ်းၵေႃလိၵ်ႈလၢႆး တီႈႁိူၼ်းဝႆႉၸူဝ်ႊၶၢဝ်း။
ၽူႈတႅၼ်းၽွင်းၸေႊမိူင်း ၸၢႆးၶမ်းၵျေႃႇ မွၵ်ႇလၢတ်ႈၶေႃႈၵႂၢမ်းၵႂႃႇဝႃႈ “ၵေႃလိၵ်ႈလၢႆးလႄႈၽိင်ႈငႄႈတႆး ၼႆႉလမ်ႇလွင်ႈတေႉတေႉ ၊ ႁဝ်းၸၢင်ႊသွၼ်ပၼ် တၢင်းႁူႉတၢင်းႁၼ် လိၵ်ႈလၢႆး သေ ၸိူဝ်ႉၶိူဝ်း ဝၢၼ်ႈမိူင်းၵေႃႈ တေၶိုၼ်ႈယႂ်ႇမႃး၊ ၶႂ်ႈတိုၵ်းသူၼ်းတႄႉ ၶႂ်ႈႁႂ်ႈတၢင်ႇပိုၼ်းပၼ် ၽူႈၵေႃႇတင်ႈ ၽူႈတူင်ႉၼိုင် ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး မႃးၵူႊပၢၼ်ပၢၼ်” ၼႆယဝ်ႉ။
ႁူဝ်ပဝ်ႈလူင် ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး လုင်းၸၢႆးပႃႉ မွၵ်ႇလၢတ်ႈၶေႃႈၵႂၢမ်း သပ်းလႅင်းၼေ ဝႃႈ “ ပၢင်ၵုမ်လူင်ၶွပ်ႈၶူပ်ႇၼႆႉ တီႈတေႉမၼ်း တေလႆႈၸတ်းႁဵတ်း ၸဵမ်မိူဝ်ႈ လိူၼ်ထူၼ်ႈသၢမ် လိူၼ် March ယဝ်ႉ ၵူၺ်းၵႃႊ ယွၼ်ႉသၢႆမၢႆၵူႊလွင်ႈလွင်ႈ ပႆႇတႅတ်ႈၼႅတ်ႈလႄႈ တိုၵ်ႉလႆႈ ၸတ်းႁဵတ်း ဝၼ်းမိူဝ်ႈၼႆႉ ၊ တွၼ်ႊတႃႇတေသွၼ် လိၵ်ႈတႆး ၼႂ်းႁူင်းႁဵၼ်းလူင်ပွင်ႊၸိုင်ႈ ၼၼ်ႉ ယၢမ်းလဵဝ် လႆႈပၼ်ပုၼ်ႈၽွၼ်း ယဝ်ႉၵႂႃႇ ၸုပ်ႈၼိူင်ႈ မီး 33 ၵေႃႉ ၊ တေသိုပ်ႇပၼ်ပုၼ်ႈၽွၼ်း မေႃသွၼ်လိၵ်ႈတႆး ၵႂႃႇထႅင်ႈ ၸုပ်ႈသွင် ” ဝႃႈၼႆ။
သိုပ်ႇသေၼၼ်ႉ ၵႅမ်ႁူဝ်ပဝ်ႈ(2) ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး လုင်းၸၢႆးလႅင်းႁၢၼ် သပ်းလႅင်းၼေ ပိူင်ၶွတ်ႇၽွတ်ႈ / လွင်ႈယိူင်းဢၢၼ်း / လွင်ႈမၢႆမီႈပၵ်းပိူင် ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး ၊ လွင်ႈတူင်ႉၼိုင် ၸုမ်းပွင်ၵၢၼ် ၵေႃလိၵ်ႈလၢႆး (2014-2016) ၊ လွင်ႈသွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ႊၸိုင်ႈ၊ လွင်ႈပၢင်သွၼ်လိၵ်ႈတႆး ၶၢဝ်းမႆႈ ၊ လွင်ႈၶွင်ႈၶမ် လွင်ႈယၢပ်ႇၽိုတ်ႇ ဢၼ်လႆႈထူပ်းၺႃး ၸိူဝ်းၼၼ်ႉ။
ထိုင်ယၢမ်း 12 မူင်း ၼၼ်ႉ ၽူႈၶိုၼ်ႈႁွတ်ႈ ပၢင်ၵုမ်လူင် ၶွပ်ႈၶူပ်ႇ ၵိၼ်ၶဝ်ႈဝၼ်း ႁူမ်ႈမူႇ ၸွမ်းၵၼ်သေ ယၢမ်းဝၢႆးဝၼ်း 1 မူင်း ၶိုၼ်းတႄႇပၢင်ၵုမ် တွၼ်ႊသွင် ၊ ၽူႈၵႂၢၼ်းငိုၼ်း ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး လုင်းၸၢႆးၵျေႃႇၶိၼ်ႇ သပ်းလႅင်းၼေ သဵၼ်ႈငိုၼ်းၶဝ်ႈငိုၼ်းဢွၵ်ႇ ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး ၼႂ်းပီႊ 2014-2015 ။
ၵႅမ်ႁူဝ်ပဝ်ႈ(1) ၵေႃလိၵ်ႈလၢႆးလႄႈၽိင်ႈငႄႈတႆး ၸေးဝဵင်းၵျွၵ်ႉမႄး လုင်းၸၢႆးသူဝ်းမျိၼ်ႉ သပ်းလႅင်းၼေ လွင်ႈသိုဝ်ႉတီႈလိၼ်ၵေႃလိၵ်ႈလၢႆး ဢၼ်ပီႈၼွင်ႉၵူၼ်းမိူင်း ဝဵင်းၵျွၵ်ႉမႄး ၊ သဵၼ်ႈၸိုဝ်ႈၸဝ်ႈတႃႇၼ တင်းလၢႆ ၊ လွင်ႈပၼ်ႁႃတီႈလိၼ် ၼႂ်းၵႄႈသိုၵ်းမၢၼ်ႊလႄႈၵေႃလိၵ်ႈလၢႆးလႄႈၽိင်ႈငႄႈတႆး ၊ လွင်ႈတေၵေႃႇသၢင်ႈ ႁူင်းႁဵၼ်းၸူဝ်ႊပၢၼ်ၵူၼ်း ။
ၵႅမ်ႁူဝ်ပဝ်ႈ(2) ၵေႃလိၵ်ႈလၢႆးလႄႈၽိင်ႈငႄႈတႆး ၸေးဝဵင်းၵျွၵ်ႉမႄး လုင်းၸၢႆးလႅင်းႁၢၼ် ၶိုၼ်းသပ်းလႅင်းၶႆႊၼေ လွင်ႈမၢႆမီႈလိူၵ်ႈ မေႃသွၼ် ၊ လွင်ႈမၢႆမီႈမေႃသွၼ်၊ လွင်ႈပၢင်ၽိုၵ်းၽွၼ်ႉမေႃသွၼ် ယဝ်ႉသေ သိုပ်ႇလၢတ်ႈဝႃႈ “သဵၼ်ႈမေႃသွၼ် ၸိူဝ်းတေသွၼ် လိၵ်ႈတႆး ၼႂ်းႁူင်းႁဵၼ်း လူင်ပွင်ႊၸိုင်ႈ ၼၼ်ႉ ယင်းလူဝ်ႇထႅင်ႈတင်းၼမ် လႄႈ ၶႂ်ႈႁႂ်ႈၸဵဝ်း သူင်ႇမႃးပၼ် တီႈၵေႃလိၵ်ႈလၢႆးလႄႈၽိင်ႈငႄႈတႆး သေၵမ်း” ဝႃႈၼႆ။
ၽူႈယိပ်းသဵၼ်ႈ ၵေႃလိၵ်ႈလၢႆးလႄႈၽိင်ႈငႄႈတႆး ၸၢႆးလွၼ်ႉၶိူဝ်း သပ်းလႅင်းၶႆႊၼေ လွင်ႈတူင်ႉၼိုင်ၵူၼ်းၼုမ်ႇ ၵေႃလိၵ်ႈလၢႆးလႄႈၵူၼ်းၼုမ်ႇၵူႊၸုမ်းၸုမ်း လႆႈၵႂႃႇထိင်းသိမ်း ႁေႃၸဝ်ႈၾႃႉၵဝ်ႇ တီႈဝၢၼ်ႈဝၢင်းမႃႉ၊ လွင်ႈၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး ၶဝ်ႈၶႄႉသဵင်ႇ ပိတ်ႉမၢၵ်ႇၼင် တီႈပွႆးပီႊမႂ်ႇတႆး တူၼ်ႈတီး၊ လွင်းပၢင်ႁူပ်ႉထူပ်းၵူၼ်းၼုမ်ႇ ၸိူဝ်းၼႆႉယူႇယဝ်ႉ။
ထိုင်မႃး တွၼ်ႊပၼ်တၢင်းႁၼ်ထိုင် လႄႈတွင်ႈထၢမ် ၼၼ်ႉ ႁပ်ႉထွမ်ႇဢဝ် တၢင်းၶႆႈၸႂ် တၢင်းႁၼ်ထိုင် တီႈၽူႈယႂ်ႇၵူၼ်းလူင်ယဝ်ႉသေ လုင်းၸၢႆးလႅင်းႁၢၼ် လႆႈတွပ်ႇၵေႈပၼ်ၶိုၼ်း ၶေႃႈထၢမ်ၵူႊလွင်ႈလွင်ႈ၊ လုင်းသြႃႇဢွင်ႇၶမ်း ၶိုၼ်းမွၵ်ႇလၢတ်ႈၶေႃႈၵႂၢမ်းလူပ်းလင်သေ ယၢမ်းဝၢႆးဝၼ်း 4 မူင်း ၼၼ်ႉ ပၢင်ၵုမ်လူင်ၶွပ်ႈၶူပ်ႇ ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး ယဝ်ႉတူဝ်ႈလီငၢမ်း။
မိူဝ်ႈပူၼ်ႉမႃး ဝၼ်းတီႈ 23/3/2014 ၼၼ်ႉ ၵေႃလိၵ်ႈလၢႆးလႄႈၽိင်ႈငႄႈတႆး ၸေးဝဵင်းၵျွၵ်ႉမႄး လႆႈၸတ်းႁဵတ်းပၢင်ၵုမ်လူင် တီႈဝတ်ႉၵျွင်းယွတ်ႈ သေ လႆႈလိူၵ်ႈတင်ႈမႃး ၸုမ်းၼႃႇယၵ(တီႈၵိူဝ်းၵုမ်) 3 ၵေႃႉ၊ ၸုမ်းပွင်ၵၢၼ် ဢၼ်မႂ်ႇ 21 ၵေႃႉ တွၼ်ႊတႃႇႁၢပ်ႇၵၢၼ် ၵေႃလိၵ်ႈလၢႆးလႄႈၽိင်ႈငႄႈတႆး ၸေးဝဵင်းၵျွၵ်ႉမႄး ပီႊ(2014-2016) ၊ ပေႃးၶႂ်ႈၵပ်းသိုပ်ႇၸိုင် ဢွင်ႈလုမ်း ၵေႃလိၵ်ႈလၢႆးလႄႈၽိင်ႈငႄႈတႆး ၸေႊဝဵင်းၵျွၵ်ႉမႄး (ၸူဝ်ႊၶၢဝ်း) တႄႉ တီႈႁိူၼ်း လုင်းသြႃႇဢွင်ႇၶမ်း ၊ မၢႆႁိူၼ်း 8/136 ၊ ပွၵ်ႉ(8) ၊ ဝဵင်းၵျွၵ်ႉမႄး။
Welcome to
our SLCA Kyaukme's Official Facebook Page
Facebook Page   https://m.facebook.com/slcakyaukme
Email   This email address is being protected from spambots. You need JavaScript enabled to view it.


text:
ၶႅပ်းႁၢင်ႈ
ၸဝ်ႈသိုၵ်းလူင် ၸၢႆးငိုၼ်း တူဝ်တႅၼ်း RCSS ၶဝ်ႈႁူမ်ႈပၢင်ၵိၼ်ၶဝ်ႈႁူမ်ႈမူႇ ဝၼ်းမိူင်းႁူမ်ႈတုမ် ဢၼ်ၸတ်းႁဵတ်း တီႈၼႄႇပျီႇတေႃႇ
- Details
- Created on 13 February 2019
- Written by တႆးလွတ်ႈလႅဝ်း
ၸွမ်းၼင်ႇလူင်ပွင်ၸိုင်ႈမၢၼ်ႈ ၽိတ်ႈမွၵ်ႇမႃးၼၼ်ႉသေ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး (RCSS) လႆႈပၼ် ပုၼ်ႈၽွၼ်း ၸဝ်ႈသိုၵ်းလူင် ၸၢႆးငိုၼ်း ဢၼ်ပဵၼ်ၽူႈၼမ်းၼႂ် 2 RCSS ႁႂ်ႈၵႂႃႇၶဝ်ႈႁူမ်ႈ ပၢင်ၵိၼ်ၶဝ်ႈႁူမ်ႈမူႇ ဝၼ်းမိူင်းႁူမ်ႈတုမ် ၶွပ်ႈၶူပ်ႈ 72 ပီႊ ဢၼ်ၸဵတ်းႁဵတ်းတီႈ ၼႄႇပျီႇတေႃႇ ယူႇယဝ်ႉ။
မိူဝ်ႈၼႆႉ တပ်ႉသိုၵ်းၸိုင်ႈတႆး RCSS/SSA ၸွႆႈထႅမ် ပေႃႈမႄႈၵူၼ်းမိူင်း ဢဝ်ၶဝ်ႈၵၢပ်ႇ ၼႂ်းပိုၼ်ႉတီႈ
- Details
- Created on 24 January 2019
- Written by တႆးလွတ်ႈလႅဝ်း
ဢိင်ၼိူဝ်ငဝ်းလၢႆး ဝၢၼ်ႈမိူင်းၸိုင်ႈတႆးသေ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈတမ်းၵွင်ႈၵၢင်ႇသေယဝ်ႉ ၸွႆႈထႅမ် ပေႃႈမႄႈၵူၼ်းမိူင်း ဢဝ်ၶဝ်ႈၵၢပ်ႇ တီႈၼႂ်းပိုၼ်ႉတီႈ ၸႄႈဝဵင်းမိူင်းၵိုင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။
တပ်ႉသိုၵ်းၸိုင်ႈတႆး RCSS/SSA ၸွႆႈထႅမ်ပေႃႈမႄႈၵူၼ်းမိူင်း ၵၢၼ်ႉဢဝ်ၶဝ်ႈၵၢပ်ႇ ၼႂ်းပိုၼ်ႉတီႈ
- Details
- Created on 21 December 2018
- Written by တႆးလွတ်ႈလႅဝ်း
ၼင်ႇႁိုဝ် ပေႃႈမႄႈၵူၼ်းမိူင်း ပေႃးတေဢမ်ႇႁိူဝ်ႉတူဝ် ဢမ်ႇႁိူဝ်ႉၸႂ်ၼၼ်ႉ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈၸွႆႈထႅမ် ၵၢၼ်ႉဢဝ် ၶဝ်ႈၵၢပ်ႈ တီႈၼႂ်းပိုၼ်ႉတီႈ ၸႄႈတွၼ်ႈ လၢင်းၶိူဝ်း ၸိုင်ႈတႆးပွတ်းၸၢၼ်း။
ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွႆႈထႅမ် ပေႃႈမႄႈၵူၼ်းမိူင်း ဢဝ်ၶဝ်ႈၵၢပ်ႇ
- Details
- Created on 26 November 2018
- Written by တႆးလွတ်ႈလႅဝ်း
မိူဝ်ႈဝၼ်းထီႉ 24 November 2018 ဢိင်ၼိူဝ် ငဝ်းလၢႆးဝၢၼ်ႈမိူင်း ၸိုင်ႈတႆးသေ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွႆႈထႅမ် ပေႃႈမႄႈၵူၼ်းမိူင်း ဢဝ်ၶဝ်ႈၵၢပ်ႇ တီႈၼႂ်းသူၼ် ၽုၵ်ႇသူမ်ႈ တီႈၼိုင်ႈ ၼႂ်းၸိုင်ႈတႆး ပွတ်းၸၢၼ်း။
ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA မႄးသိူဝ်ႇႁဵတ်းသဵၼ်ႈတႃႈသၢႆတၢင်းပၼ် ပေႃႈမႄႈၵူၼ်းမိူင်း
- Details
- Created on 20 November 2018
- Written by တႆးလွတ်ႈလႅဝ်း
မိူဝ်ႈဝၼ်းထီႉ 16 – 17 – 18 November 2018 ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈမႄးသိူဝ်ႇ ႁဵတ်းသဵၼ်ႈတႃႈ သၢႆတၢင်းပၼ် ပေႃႈမႄႈၵူၼ်းမိူင်း တႃႇၵႂႃႇမႃး ငၢႆႈလူမ်ၸႂ် ၼႂ်းၸိုင်ႈတႆးတီႈၼိုင်ႈ။
More Articles...
- တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ၸွႆႈထႅမ် ပေႃႈမႄႈ ၵူၼ်းမိူင်း ပၢတ်ႇၶဝ်ႈ
- တပ်ႉသိုၵ်းၸိုင်ႈတႆး RCSS/SSA ၸွႆႈထႅမ် ပေႃႈမႄႈၵူၼ်းမိူင်း ပၢတ်ႇၶဝ်ႈ လႄႈ ပေႃႉၶဝ်ႈ
- ၶႅပ်းႁၢင်ႈ - ၸွႆႈထႅမ်ပေႃႈမႄႈၵူၼ်းမိူင်း ပၢတ်ႇၶဝ်ႈ လႄႈ ပွၵ်ႇပိူၵ်ႇၶဝ်ႈၵၢပ်ႇ
- ၶႅပ်းႁၢင်ႈ - RCSS/SSA သိမ်းလႆႈ ၶိူင်ႈၵွင်ႈၵၢင်ႇ မၢၵ်ႇယၢမ်း လႄႈ ၶိူင်ႈၸႂ်ႉတိုဝ်းသိုၵ်းမၢၼ်ႈ တီႈပၢင်တိုၵ်း မိူင်းၵိုင်


text:
မႂ်ႇသုင် ပီႈၼွင်ႉႁဝ်းၶဝ်တင်းသဵင်ႈ ၸဝ်ႈတႆးၼုမ်ႇၼႆၵေႃႈ ဢမ်ႇလႆႈတၢင်ႇတၢင်းႁူႉ ပၼ်ပီႈၼွင်ႉႁဝ်းၶဝ်
ၸိူဝ်းမႃးဢႅဝ်ႇႁွတ်ႈဝႅပ်ႉတႆးၼုမ်ႇၼႆႉ ႁိုင်ယဝ်ႉ၊ ယွၼ်ႉဝႃႈ ၶၢၼ်ႉႁိုဝ်ၵေႃႈဢမ်ႇႁူႉ
ဝၼ်းမိူဝ်ႈၼႆႉတႄႉ ၸဝ်ႈတေမႃးမွၵ်ႇလၢတ်ႈၼႄပၼ် လွၵ်းလၢႆးၸႂ်ႉဢိတ်းဢွတ်း မိူၼ်ၼင်ႇႁူဝ်ၶေႃႈပႃႈၼိူဝ်ၼႆႉ
မိူဝ်ႈဢွၼ်တၢင်း ဢၼ်ပဵꧣ် Zaypy ၼႆႉ ဢမ်ႇ Share apk ၸူး တီႈၼႂ်းFacebook ၊ Update မၼ်းတိုၵ်ႉဢွၵ်ႇမႃးလႆႈသွင်သၢမ်ဝၼ်းၵူၺ်း၊ သင်ၸိူဝ်ႉဝႃႈတီႈၼႂ်းၽူင်းပီႈၼွင်ႉႁဝ်းꧠဝ်
ဢမ်ႇၸႂ်ႈ Version ဢၼ်ဢွၵ်ႇလိုၼ်းသုတ်းမၼ်းၼႆ လၢႆးဢၼ်ၽူႈတႅမ်ႈလၢတ်ႈၼႄၼႆႉၼႆၵေႃး တေဢမ်ႇၸႂ်ႉလႆႈၼင်ႇၵဝ်ႇ၊ ယွၼ်ႉၼၼ်လႄႈ သင်ဝႃႈၶႂ်ႈၸႂ်ႉမိူၼ်ၼင်ႇလၢႆးၽူႈတႅမ်ႈလၢတ်ႈၼႆႉ
Update Zaypy .apk ၼၼ်ႉ ႁႂ်ႈပဵၼ် ဝိူဝ်းသျိၼ်းလိုၼ်းသုတ်းလႄႈ။
ပေႃးပႆႇမီး ၸၼ်ဢဝ်လႆႈတီႈလိင်ႉတႂ်ႈၼႆႉ
လၢႆးၸႂ်ႉတိုဝ်း Zaypy သေ Share ၽၢႆႇ apk, music, video , document ၸူး တီႈၼႂ်းFacebook
ဢွၼ်တၢင်းသုတ်း ၽုၺ်ႇ Zapya တီႈၼႂ်းၶိူင်ႈၽူင်းၸဝ်ႈၵဝ်ႇ။
ပေႃးၽုၺ်ႇယဝ်ႉ သိုပ်ႇၼဵၵ်းမိူၼ်ၼင်ႇတီႈတႂ်ႈၼႆႉ ၼဵၵ်းတီႈ Login ၼၼ်ႉၵမ်းၼိုင်ႈတႃႉ။
(မၢႆတွင်း- တေလႆႈၽုၺ်ႇဝႆႉလႅင်းၼႅတ်ႉ ပေႃးၶႂ်ႈၸႂ်ႉဢၼ်ၼႆႉ)
သိုပ်ႇၼဵၵ်းတီႈ Facebook တႃႉ။
ပႂ်ႉၵမ်းၼိုင်ႈ တေဢွၵ်ႇမႃး တီႈၶဝ်ႈဢၵွင်ႉၽဵတ်ႉပိူၵ်ႉႁဝ်း သႂ်ႇမၢႆဢၵွင်ႉၽဵတ်ႉပူၵ်ႉၸဝ်ႈၵဝ်ႇလႄႈ မၢႆလပ်ႉမၼ်းေသ ၼဵၵ်း Log in တႃႉ။
သိုပ်ႇၼဵၵ်းဢူဝ်ႇၶႄႇတႃႉ။
ပႂ်ႉၵမ်းၼိုင်ႈ။
တေဢွၵ်ႇမႃးၼင်ႇၼႆ တႃႇတေ Share ၼဵၵ်းတီႈ Online ၼၼ်ႉၵမ်းၼိုင်ႈတႃႉ။
(မၢႆတွင်း - တီႈတင်းၼိူဝ်ၼၼ်ႉ လႆႈႁၼ်မီးဝႆႉ ID မၼ်းဝႆႉ သင်ဝႃႈၶႂ်ႈၸႂ်ႉ Zapya သေ လၢတ်ႈတေႃႇၵၼ်
သူင်ႇၽဵင်း၊ ငဝ်းတူင်ႉ , apk ၸူးၵၼ်ၼႆၵေႃးလႆႈ၊ တေလႆႈဢဝ်မၢႆ ID မၼ်းၼၼ်ႉသေႁႃ
ပေႃးႁၼ်ယဝ်ႉ ၽိတ်ႈမွၵ်ႇပဵၼ်ၵေႃႉၵၼ် ပေႃးၵေႃႉႁဝ်းၽိတ်ႈၸူးၼၼ်ႉႁပ်ႉယဝ်ႉၵေႃး
လၢတ်ႈတေႃႇၵၼ်လႆႈယဝ်ႉ၊ ဢၼ်ၼႆႉတႄႉ လဵပ်ႈႁဵၼ်းဢဝ်ႁင်းၵူၺ်းတႃႉ။)
ၼဵၵ်းတီႈ Share to Facebook ၼၼ်ႉၵမ်းၼိုင်ႈတႃႉ။
(မၢႆတွင်း- တႃႇတေႁႃဢူၺ်းၵေႃႉၼၼ်ႉ လူဝ်ႇလႆႈႁူႉမၢႆ ID ၵေႃႉ ဢၼ်ႁဝ်းတေလၢတ်ႈတေႃႇၼၼ်ႉၵွၼ်ႇ
ၼဵၵ်းတီႈ New Friend ၼၼ်ႉၵမ်းၼိုင်ႈသေ တႅမ်ႈသႂ်ႇမၢႆ ID မၼ်းသေသွၵ်ႈႁႃတႃႉ။
ၶႂ်ႈ Share ဢၼ်လႂ်ၼႆၵေႃး လိူၵ်ႈဢဝ်တႃႉ တီႈၼႆႈတႄႉ ၽူႈတႅမ်ႈတေ Share ၼႄ ၶိူင်ႈၸႂ်ႉၽူင်း apk ၼႆယဝ်ႉ ၼဵၵ်းတီႈ APP ၼၼ်ႉၵမ်းၼိုင်ႈတႃႉ။
လိူၵ်ႈဢဝ် apk တီႈၼႂ်းၽူင်းၸဝ်ႈၵဝ်ႇတႃႉ။ ၶႂ်ႈShare ဢၼ်လႂ်ၼႆၵေႃႈ ၼဵၵ်းသႂ်ႇတီႈႁၢင်ႈမၼ်းၼၼ်ႉ
ၵမ်းၼိုင်ႈတႃႉ။ တီႈၼႆ ၽူႈတႅမ်ႈၼဵၵ်းသႂ်ႇတီႈ ဢၢႆႇထီႇတႆးၼုမ်ႇၼၼ်ႉၵမ်းၼိုင်ႈယဝ်ႉ။
တီႈၼႆႈယူႇတီႈသႅၼ်းၾၢႆႇယဝ်ႉၼၼ်ႉ ပေႃးဝႃႈသႅၼ်းမၼ်းယႂ်ႇၼႆၵေႃး တေလႆႈပႂ်ႉႁိုင်ဢိတ်းၼိုင်ႈ။
ပေႃးယဝ်ႉ တေဢွၵ်ႇမႃးၼင်ႇႁၢင်ႈတႂ်ႈၼႆႉ ယွၼ်ႉဝႃႈတေ Share ၸူး တီႈၼႂ်းၽဵတ်ႉပူၵ်ႉလႄႈ
သိုပ်ႇၼဵၵ်းတီႈ Facebook ၼၼ်ၵမ်းၼိုင်ႈတႃႉ။
တႅမ်ႈသႂ်ႇလွင်ႈတၢင်းမၼ်းသေ ၼဵၵ်းတီႈ Post တႃႉ။
ပေႃးႁဝ်းၵႂႃႇတူၺ်းတီႈၼႂ်းၽဵတ်ႉၼႆ လႆႈႁၼ်ၼင်ႇၼႆယူႇယဝ်ႉ တႃႇတေ ၸၼ်ဢဝ်ၼၼ်ႉ
ၼဵၵ်းတီႈၸိုဝ်ႈမၼ်းၼၼ်ႉၵမ်းၼိုင်ႈတႃႉ။
တေဢွၵ်ႇမႃးၼင်ႇၼႆယူႇယဝ်ႉ၊
တႃႇတေၸၼ်ဢဝ်ၼၼ်ႉ ၼဵၵ်းတီႈ Download ၼၼ်ႉၵမ်းၼိုင်ႈတႃႉၼေႃး။
တႅမ်ႈ-ၸဝ်ႈပိၼ်ႇတေႃးလ (ဝၢၼ်ႈလဝ်း-ၵုၼ်ႁဵင်)


text:
လၢႆးၸႂ်ႉတိုဝ်း Zaypy သေ Share ၽၢႆႇ apk, music, video , document ၸူး တီႈၼႂ်းFacebook
မႂ်ႇသုင် ပီႈၼွင်ႉႁဝ်းၶဝ်တင်းသဵင်ႈ ၸဝ်ႈတႆးၼုမ်ႇၼႆၵေႃႈ ဢမ်ႇလႆႈတၢင်ႇတၢင်းႁူႉ ပၼ်ပီႈၼွင်ႉႁဝ်းၶဝ်
ၸိူဝ်းမႃးဢႅဝ်ႇႁွတ်ႈဝႅပ်ႉတႆးၼုမ်ႇၼႆႉ ႁိုင်ယဝ်ႉ၊ ယွၼ်ႉဝႃႈ ၶၢၼ်ႉႁိုဝ်ၵေႃႈဢမ်ႇႁူႉ
ဝၼ်းမိူဝ်ႈၼႆႉတႄႉ ၸဝ်ႈတေမႃးမွၵ်ႇလၢတ်ႈၼႄပၼ် လွၵ်းလၢႆးၸႂ်ႉဢိတ်းဢွတ်း မိူၼ်ၼင်ႇႁူဝ်ၶေႃႈပႃႈၼိူဝ်ၼႆႉ
မိူဝ်ႈဢွၼ်တၢင်း ဢၼ်ပဵꧣ် Zaypy ၼႆႉ ဢမ်ႇ Share apk ၸူး တီႈၼႂ်းFacebook ၊ Update မၼ်းတိုၵ်ႉဢွၵ်ႇမႃးလႆႈသွင်သၢမ်ဝၼ်းၵူၺ်း၊ သင်ၸိူဝ်ႉဝႃႈတီႈၼႂ်းၽူင်းပီႈၼွင်ႉႁဝ်းꧠဝ်


text:
မိူဝ်ႈဝူင်ႈပူၼ်ႉမႃးၼၼ်ႉ လႆႈႁၼ်ၶၢဝ်ႇဢွၵ်ႇမႃးဝႃႈ ၽူႈပွင်ၵၢၼ်လူင် ၶမ်ႇပၼီႇဢၼ်႞ ပၼ်ၶူဝ်းတွၼ်ႈ ၵႃးလမ်း႞ တီႈၵူၼ်းၼုမ်ႇ ဢၼ်ၶၢမ်ႇပႆမႃးတင်းၶိုၼ်း ၶၢဝ်းတၢင်းၵႆ 20 လၵ်း ၼင်ႇႁိုဝ် တေၶိုတ်းတၼ်းၶၢဝ်းယၢမ်းၵၢၼ် ဝၼ်းဢွၼ်တၢင်းသုတ်းၼၼ်ႉ။
ဝေႃးထႃႇ ၶႃး (Walter Carr) ၵူၼ်းၼုမ်ႇလုၵ်ႈႁဵၼ်းၸၼ်ႉၸွမ်ၵေႃႉ႞ ဢၼ်ယူႇတီႈၸေႊမိူင်း ဢႄႇလႃႇပႅမ်းမႃႇ (Alabama) မိူင်းဢမႄႇရီႇၵၼ်ႇၼၼ်ႉ လႆႈၵၢၼ်မႂ်ႇဢၼ်႞၊ ပုၼ်ႈတႃႇတေၶိုၼ်းၶဝ်ႈၵၢၼ် ဝၼ်းမိူဝ်ႈၽုၵ်ႈၼႆသေ လုၵ်ႉတီႈႁိူၼ်းဢွၵ်ႇၶၢဝ်းတၢင်းမႃး ၵၢင်ၶမ်ႈၼၼ်ႉ ၵႃးမၼ်းလူႉၵွႆၵႂႃႇပွတ်းတၢင်း။
မိူဝ်ႈၽွင်းၼၼ်ႉ မၼ်းဢမ်ႇဝူၼ်ႉတႃႇတေထွႆလင်ပွၵ်ႈမိူဝ်းၶိုၼ်းႁိူၼ်းသေ ၶၢမ်ႇပႆၶၢဝ်းတၢင်းၵႆ 20 လၵ်း တင်းၶိုၼ်း ၼင်ႇႁိုဝ် တေၶဝ်ႈၵၢၼ်ၵၢင်ၼႂ် ၶိုတ်းၶၢဝ်းယၢမ်း။ မိူဝ်ႈၼၼ်ႉ ၶႃး ဝူၼ်ႉတႃႇတေယွၼ်းၶီႇၸွမ်းၵႃးပိူၼ်ႈမႃးသေတႃႉ ဢမ်ႇပဵၼ်ၵၢၼ်။ ႁဵတ်းၼႆသေ မိူဝ်ႈၸမ်တဵင်ႈၶိုၼ်းၼၼ်ႉ မၼ်းၵေႃႈ လႆႈလုၵ်ႉတီႈဝဵင်းႁူမ်းဝုတ်ႉ (Homewood) ၸေႊမိူင်းဢႄႇလႃႇပႅမ်းမႃႇ ပႆၵႂႃႇတင်းၶိုၼ်းသေ ၵၢင်ၼႂ် မွၵ်ႈ 4 မူင်းၸင်ႇထိုင်တီႈ ဝဵင်းၽႄးလမ်ႇ (Pelham)။
ဝေႃးထႃႇ ၶႃး ၵူၼ်းၼုမ်ႇၵေႃႉဢၼ်တိုၵ်ႉမီးဢႃႇယု 20 ပီႊၼၼ်ႉ လႆႈၵၢၼ်တီႈ ၶမ်ႇပၼီႇၶၢႆႉတေႃႉၶူဝ်းႁိူၼ်းၶူဝ်းလုမ်း Bellhops ၊ သမ်ႉတေလႆႈတႄႇၶဝ်ႈၵၢၼ် ဝၼ်းမိူဝ်ႈၽုၵ်ႈသေ လႆႈထူပ်းလွင်ႈယၢပ်ႇၽိုတ်ႇ မိူဝ်ႈတိုၵ်ႉၵႂႃႇၼၼ်ႉ။
ဝေႃးထႃႇ ၶႃး လၢတ်ႈဝႃႈ “ၶႃႈႁဝ်းၼႆႉ ၺႃးယၢပ်ႇၽိုတ်ႇၸိူင်ႉႁိုဝ်ၵေႃႈယဝ်ႉ ဢမ်ႇၸႂ်ႈၵေႃႉဢၼ်တေဝၢင်းမိုဝ်းယွမ်းသုမ်းငၢႆႈငၢႆႈ၊ သင်ဝႃႈ ၶႃႈႁဝ်းယွမ်းသုမ်းတေႃႇတူဝ်ၵဝ်ႇၶိုၼ်းၼႆၸိုင် ၶႃႈႁဝ်း တိုၼ်းတေတူၵ်းသုမ်းၵႂႃႇလုမ်းလုမ်းယဝ်ႉ” ၼႆယဝ်ႉ။
မိူဝ်ႈၼၼ်ႉ မၼ်းတိုၵ်ႉလူဝ်ႇသိုပ်ႇၵႂႃႇၸူးတီႈႁိူၼ်း ၼၢင်းယိင်း ၵေႃႉဢၼ်မၼ်းၶၢတ်ႈဝႆႉလူင်ႈၼႃႈ တႃႇတေၵႂႃႇသူင်ႇမၼ်း တီႈၵၢၼ်ၼၼ်ႉသေ တိုၵ်ႉၼင်ႈလိုဝ်ႈႁိူဝ်ႉၼိူဝ်တၢင်းယူႇၼၼ်ႉ ၸုမ်းပလိၵ်ႈပိုၼ်ႉတီႈ မႃးထူပ်းႁၼ်တွင်ႈထၢမ်မၼ်းယဝ်ႉ ၸွႆႈထႅမ်ၸွမ်းသူင်ႇပၼ်မၼ်း တီႈႁိူၼ်း ၵျႅၼ်းၼီႇ လေးမီႇ (Ms Jenny Lamey)။
ၽိူဝ်ႇ လေးမီႇ ႁူႉဝႃႈ ၶႃး ၶၢမ်ႇပႆမႃး ၶၢဝ်းတၢင်းၵႆၸိူင်ႉၼႆ ပဵၼ်ဢၼ်ဢၢမ်းဢေႃးၵႂႃႇတေႉတေႉ။ လႆႈႁူႉဝႃႈ မၼ်းၵေႃႈ တႅမ်ႈလွင်ႈၼႆႉလူင်းၼိူဝ်ၾဵတ်ႉပုၵ်ႉ။ ႁဵတ်းၼႆသေ ဝၢႆးသေ ၵေႃႉပဵၼ် ၽူႈပွင်ၵၢၼ်လူင် ပႄးႁပ်ႉ (Bellhops) ႁၼ်မႅၼ်ႈ လွင်ႈ ၶႃး တီႈၾဵတ်ႉပုၵ်ႉ လေးမီႇယဝ်ႉၼၼ်ႉ ထၢင်ႇယႂ်ႇလွင်ႈဢၼ် ၶႃး မီးၸႂ်ဢိုၼ်ႇ၊ ၸႂ်ၸိုၼ်ႇ၊ လွင်ႈႁပ်ႉႁၼ်ၸိူင်ႉၼၼ်ယူႇ။
လုၵ်ႉ မၢၵ်ႉလိၼ်ႇ (Luke Marklin) ၽူႈပွင်ၵၢၼ်လူင် ၶမ်ႇပၼီႇ လၢတ်ႈဝႃႈ ” ၶမ်ႇပၼီႇ ႁဝ်းၶႃႈၼႆႉ ပဵၼ်ၶမ်ႇပၼီႇ တိုင်ႉၶတ်းၸႂ် တႃႇမူၼ်ႉမႄး ၵၢၼ်ငၢၼ်းဢၼ်ၵူမ်ၵဵဝ်ႇၵၼ်လႆႈလီလီ၊ ယူပ်ႈယွမ်းဝႆႉယူႇၼၼ်ႉ။ တိုၵ်ႉၶတ်းၸႂ်လႅၵ်ႈလၢႆႈၾၢင်ႁၢင်ႊ တင်းထၢတ်ႈၸႂ်ၵႅၼ်ႇၶႅင်။ လႆႈမႃးငိၼ်း လွင်ႈမၼ်းၸိူင်ႉၼႆ ၼင်ႇယၢမ်းလဵဝ်ၼႆႉ ၶႃႈႁဝ်း ပဵၼ်ဢၼ်ႁၢၼ်ႉၸႂ်တေႉတေႉ။ လႆႈတူၺ်းတႄႉ ၵႃးၶႃႈႁဝ်းၼႆႉ တေလႆႈၸႂ်ႉတိုဝ်းတီႈဢၼ်တိူဝ်းၶႅမ်ႉၼၼ်ႉယဝ်ႉ။ မၼ်းၼႆႉ ပဵၼ်တူဝ်ယၢင်ႇလီတႃႇႁဝ်းၶႃႈ” ၼႆယဝ်ႉ။
ႁဵတ်းၼၼ်သေ မၢၵ်ႉလိၼ်ႇၵေႃႈ မႃးထူပ်း ၶႃး၊ ဝၢႆးၼၼ်ႉ ဢဝ်ၵႃး 2014 Ford Escape မၼ်း တွၼ်ႈပၼ် ၶႃး ၼႆယဝ်ႉ။


text:
မိူဝ်ႈဢေႃးၵၢတ်ႉ 4 ဝၼ်းၼၼ်ႉ ၸွမ်ၸိုင်ႈ ဝႄႇၼႄႇၸွႆးလႃး ၺႃးပိူၼ်ႈဢဝ် ၶိူင်ႈမိၼ် ဢမ်ႇပႃးၵူၼ်းၶပ်း (တရူင်း) မႃးပွႆႇမၢၵ်ႇသႂ်ႇသေ ဢၢၼ်းၶႃႈမၼ်းတၢႆ ၽွင်းတိုၵ်ႉ မွၵ်ႇလၢတ်ႈၶေႃႈၵႂၢမ်း ၼႂ်းပၢင်ၵႅဝ်ႈဢၼ်႞ ၼႆယဝ်ႉ။
မိူဝ်ႈဢေႃႈၵၢတ်ႉ 4 ဝၼ်းၼၼ်ႉ ပဵၼ်ဝၼ်းပၢင်ၵႅဝ်ႈ ဢၼ်ၵဵဝ်ႇၵပ်း တပ်ႉသိုၵ်းမိူင်းဝႄႇၼႄႇၸွႆးလႃႇ၊ ၽွင်း မႃႇတူႇရူဝ်ႇမႃႇ ၸွမ်ၸိုင်ႈ ဝႄႇၼႄႇၸွႆးလႃႇ တိုၵ်ႉမွၵ်ႇလၢတ်ႈၶေႃႈၵႂၢမ်းယူႇၼၼ်ႉ မီးၶိူင်ႈမိၼ်ဢၼ်ဢမ်ႇပႃးၵူၼ်းၶပ်း ႁွႆႈမၢၵ်ႇပွမ်းသေ ၶဝ်ႈမႃးၼႂ်းပၢင်ၵႅဝ်ႈ။ မၢၵ်ႇပွမ်းၼၼ်ႉၵႂႃႇသေတႃႉ မႃႇတူႇရူဝ်ႇမႃႇ ဢမ်ႇၸဵပ်းမၢတ်ႇသင် ၼႆယဝ်ႉ။
မႃႇတူႇရူဝ်ႇမႃႇ ၸွမ်ၸိုင်ႈဝႄႇၼႄႇၸွႆးလႃႇတႄႉ ဢမ်ႇၸဵပ်းမၢတ်ႇသင်သေတႃႉ ၵူၼ်းသိုၵ်း ၼႂ်းပၢင်ၵႅဝ်ႈ ၸိူဝ်းၸုၵ်းထွမ်ႇယူႇၼၼ်ႉ မၢတ်ႇၸဵပ်းၸဵတ်းၵေႃႉ ၼႆယဝ်ႉ။
ၽွင်း မႃႇတူႇရူဝ်ႇမႃႇ မွၵ်ႇလၢတ်ႈၶေႃႈၵႂၢမ်းၼၼ်ႉ ၼၢင်းမေးမၼ်း လႄႈ ၵူၼ်းလူင်ၼႂ်းတပ်ႉသိုၵ်း မိူင်းဝႄႇၼႄႇၸွႆးလႃႇ ၸုၵ်းဝႆႉႁိမ်းမၼ်းတင်းၼမ်။ ၶဝ်ၸိူဝ်းၼၼ်ႉၵေႃႈ ဢမ်ႇတိူဝ်ႉမၢတ်ႇသေၵေႃႉ ၼႆယဝ်ႉ။
ၵဵဝ်ႇၵပ်းလွင်ႈၼႆႉ မႃႇတူႇရူဝ်ႇမႃႇ လၢတ်ႈဝႃႈ “ၼႆႉၶႂ်ႈႁႅမ်ၶႃႈတၢႆၵွႆး။ ၶဝ်ၽႅၼ်ၵၢၼ် ဢၢၼ်းႁႅမ်ၶႃႈတၢႆ။ ၶိူင်ႈမိၼ်ဢွၼ်ႇၼၼ်ႉ တႅၵ်ႇလႅဝ်ၽၢႆႇၼႃႈၶႃႈၵွႆး” ၼႆယဝ်ႉ။
ၸွမ်းၼင်ႇလႆႈၼႂ်းဝီႇတီႇဢူဝ်ႇ ဢၼ်ထႆႇသူတ်ႇဝႆႉၼၼ်ႉ မိူဝ်ႈငိၼ်းသဵင်မၢၵ်ႇတႅၵ်ႇၼၼ်ႉ မႃႇတူႇရူဝ်ႇမႃႇ ၵႂင်ၵႂႃႇၵမ်း႞။ ၵမ်ႈ႞ၵွႆး ၸဝ်ႈၼႃႈတီႈၶဝ် ဢွၼ်ၵၼ်မႃး ဢဝ်ႁူမ်ႇလူမ်ႈ မႃႇတူႇရူဝ်ႇမႃႇ တင်းၼမ်။ ၶိူင်ႈမိၼ်ၼၼ်ႉတႄႉ ဢမ်ႇလႆႈႁၼ်ပႃးဝႆႉ။
ၵဵဝ်ႇၵပ်းလွင်ႈၼႆႉ မႃႇတူႇရူဝ်ႇမႃႇ ၼေဝႃႈ ၸွမ်ၸိုင်ႈ မိူင်းၵူဝ်ႇလူမ်းပီႇယႃႇယူႇၽၢႆႇလင် ၽႅၼ်ၵၢၼ်ဢၼ်ၼႆႉ။ တႃႇၽႅၼ်ၵၢၼ်ဢၼ်ၼႆႉ ၵူၼ်းဢၼ်ယူႇ တီႈၾလေႃႇရီႇတႃႇ မိူင်းဢမႄရီႇၵၼ်ႇ ၵမ်ႉၸွႆႈပၼ်ငိုၼ်းဝႆႉ ၼႆယဝ်ႉ။
မႃႇတူႇရူဝ်ႇမႃႇ လၢတ်ႈဝႃႈ “တႃႇတိုၵ်း ၽူႈၵေႃႇၵၢၼ်ႁၢႆႉၸုမ်းၼႆႉ ယုမ်ႇယမ်ဝႃႈ တေႃႇၼႄႇထရႅမ်ႉ တေတူဝ်ႈတၼ်းဝႆႉယူႇ” ၼႆယဝ်ႉ။
ၵူၺ်းၵႃႈ ၵဵဝ်ႇၵပ်းလွင်ႈမၢၵ်ႇတႅၵ်ႇၼႆႉ ၵူၼ်းၵမ်ႈၽွင်ႈတႄႉလၢတ်ႈဝႃႈ ၶိူင်ႈမိၼ်ၼၼ်ႉ လုၵ်ႉႁိမ်းႁူင်းၵေႃႇၵၢႆႇဢၼ်တႅၵ်ႇလႅဝ်ၼၼ်ႉမႃး။ ဢၼ်တႅၵ်ႇၼၼ်ႉၵေႃႈ ပဵၼ်ဢွမ်ၵႅတ်ႉ ၼႂ်းႁူင်းၵေႃႇၵၢႆႇၼၼ်ႉတႅၵ်ႇသေ တိူဝ်ႉၸပ်းၶိူင်ႈမိၼ်ၼၼ်ႉၵႂႃႇၵွႆး။ ဢမ်ႇၸႂ်ႈမၢၵ်ႇပွမ်းၼႆယဝ်ႉ။


text:
ဢူးမႃႊ ဢိပ်ႈ ဢႃးၶတ်ႉတပ်ႇ
Umar ibn Al-Khattab (1042-1099)
ဢူးမႃႊဢိပ်ႈဢႃးၶတ်ႉတပ်ႇၼႆႉ ပဵၼ် ၶႃးလီႊၾႃႇ/caliph မူႇသႃႇလိမ်ႇ ၵေႃႉထူၼ်ႈသွင်၊ ပဵၼ်ၶႃးလီႊၾႃႇ ၵေႃႉယိုင်ႈယႂ်ႇလိူဝ်ပိူၼ်ႈ ၼႆၵေႃႈ ဝႃႈလႆႈ။ (ၼႂ်းၸၢဝ်းၵိူဝ်းယမ် မူႇသႃႇလိမ်ႇၼႆႉ ၶႃးလီႊၾႃႇ ႁူဝ်ၼႃႈ ၸၢဝ်းမူႇသလိမ်ႇ ၸိူဝ်းသိုပ်ႇ ပုတ်ႈၽၢႆႇလင် မူႊႁမ်းမတ်ႇ၊ ႁူဝ်ၼႃႈၸၢဝ်းၵိူဝ်း ယမ်ၵေႃႈၸႂ်ႈ၊ ၸဝ်ႈပိူင်ႇၼမ်ႉငမ်းလိၼ်ၵေႃႈၸႂ်ႈ)။ ဢူးမႃႊဢိပ်ႈဢႃး ၶတ်ႉတပ်ႇ တင်း မူႊႁမ်းမတ်ႇ/Muhammad ၼႆႉ ပဵၼ်ပၢၼ်လဵဝ်ၵၼ်သေ ဢူးမႃႊ သမ်ႉဢႃႇယုလဵၵ်ႉဢိတ်း႞။ ဢူးမႃႊ ၵေႃႈ ၵိူတ်ႇ ႁၼ်ၼႃႈတီႈဝဵင်းမႅၵ်ႈၵႃႇ/Mecca ၼင်ႇၵဝ်ႇယဝ်ႉ။ မၼ်းၵိူတ်ႇပီႊလႂ်ၼႆ ဢမ်ႇလႆႈႁူႉတႅတ်ႈၼႅတ်ႈသေတႃႉ ဢွၼ်ၵၼ်လၢမ်းၶၢတ်ႈဝႃႈ ပဵၼ်ပီႊၶရိတ်ႈ ၅၈၆ ၼႆယဝ်ႉ။
မိူဝ်ႈၸဝ်ႉၼၼ်ႉတႄႉ ဢူးမႃႊ ပဵၼ်ၵူၼ်း ၶတ်းတေႃႇမူႊႁမ်းမတ်ႇ ဢိၵ်ႇတင်း ၸၢဝ်းၵိူဝ်းယမ်ဢၼ်မႂ်ႇၼၼ်ႉ ႁၢဝ်ႈႁၢဝ်ႈႁႅင်းႁႅင်း။ ၵူၺ်းၵႃႈ ဝၢႆးလင်ၼၼ်ႉ ၵိုင်ႉၵၢင်ႉ ၶိုၼ်းပိၼ်ႇလႅၵ်ႈပဵၼ် ၸၢဝ်းမူႇသလိမ်ႇၵႂႃႇသေ ပဵၼ်မႃးၵူၼ်းၽင်တူဝ် ၽင်ၸႂ် ၵမ်ႉထႅမ် မူႊႁမ်းမတ်ႇ ၵေႃႉ႞။ (ၶႂ်ႈငၢႆးမိူၼ်ၵၼ်တင်း သဵင်ႉပေႃးလု ၶဝ်ႈမႃးၼႂ်းၸၢဝ်းၶရိတ်ႈယၢၼ်ႇၼၼ်ႉယူႇယဝ်ႉ။) ဢူးမႃႊ ပဵၼ်မႃး ၽူႈၵိူဝ်း ၵုမ် မူႊႁမ်းမတ်ႇ ၸမ်ၸႂ်လိူဝ်တၢင်ႇၵေႃႉသေ မီးသတ်ႉၸႃႇတေႃႇမူႊႁမ်းမတ်ႇ တေႃႇၸူဝ်ႈသုတ်း ပၢၼ်မၼ်းယူႇယဝ်ႉ။
မိူဝ်ႈပီႊ ၆၃၂ မူႊႁမ်းမတ်ႇ သဵင်ႈၵၢမ် သုတ်းမုၼ်၊ ဢမ်ႇတၼ်းလႆႈသင်ႇဝႆႉဝႃႈ ၽူႈလႂ်ၽႂ် တေလႆႈသိုပ်ႇပုတ်ႈမၼ်း။ မိူဝ်ႈၼၼ်ႉ ဢူးမႃႊ ၵမ်ႉထႅမ် ဢႃးပူႊပၢၵ်ႈၶဵၼ်ႇ/Abu Bakr ၵေႃႉပဵၼ် ဢူၺ်းလီၸမ်ၸႂ် လႄႈ ၶိင်းဢွၵ်ႇၼၢႆး မူႊႁမ်းမတ်ႇ တႃႇတေသိုပ်ႇပုတ်ႈလႄႈ ဢမ်ႇၵိူတ်ႇပဵၼ် လွင်ႈႁိမ်တၼ်းႁဵင်းတႃႊၶုၼ်သင်သေ ဢႃးပူႊ ပၢၵ်ႈၶဵၼ်ႇၵေႃႈ ၶိုၼ်ႈပဵၼ်ၶႃးလီႊၾႃႇ ၵေႃႉထူၼ်ႈၼိုင်ႈ။ ဢႃးပူႊပၢၵ်ႈၶဵၼ်ႇၵေႃႈ ပဵၼ်ႁူဝ်ၼႃႈၵေႃႉဢွင်ႇမၢၼ်လီငၢမ်းၵေႃႉ႞ၼင်ႇၵဝ်ႇ။ ၵူၺ်းၵႃႈ မၼ်းတၼ်းလႆႈပဵၼ်ၶႃးလီႊၾႃႇ သွင်ပီႊသေ သဵင်ႈၵၢမ်ႇၵႂႃႇ။ ဢႃးပူႊပၢၵ်ႈၶဵၼ်ႇ သင်ႇၵႂႃႇ ႁႂ်ႈဢူးမႃႊ သိုပ်ႇပုတ်ႈမၼ်း (လုၵ်ႈယိင်း ဢူးမႃႊၵေႃႈ ပဵၼ်မေး မူႊႁမ်းမတ်ႇၵေႃႉ႞ ၼင်ႇၵဝ်ႇ)။ ၵွပ်ႈၼၼ် ဢမ်ႇၵိူတ်ႇပဵၼ် ၵၢၼ်ႁိမ်တၼ်းႁဵင်းတႃႊၶုၼ်သင်ထႅင်ႈ။ ဢူးမႃႊ ပဵၼ်မႃး ၶႃးလီႊၾႃႇ မိူဝ်ႈပီႊ ၆၃၄ သေ ယိပ်းၵမ်လႆႈဢႃႇၼႃႇၵႂႃႇလီငၢမ်း တေႃႇပေႃးထိုင်ၶႃႈလိပ်း ၸၢဝ်းပႃႇသျႃးၵေႃႉ႞ လွမ်ၶႃႈတၢႆ ပႅတ်ႈမၼ်း တီႈ ဝဵင်းမႄႇတီႇၼႃႇ/Medina မိူဝ်ႈပီႊ ၆၄၄ ၼၼ်ႉ။ မိူဝ်ႈဢူးမႃႊ ၸမ်တေပူတ်းၸႂ်ၼၼ်ႉ မၼ်းသင်ႇ ႁႂ်ႈၽွတ်ႈၸုမ်း ဢၼ်ပႃးၵူၼ်းႁူၵ်းၵေႃႉ ပိူဝ်ႈတႃႇ တေလိူၵ်ႈၵူၼ်းတေသိုပ်ႇပုတ်ႈမၼ်း။ ၸုမ်းၵူၼ်း ႁူၵ်းၵေႃႉၼၼ်ႉၵေႃႈ လိူၵ်ႈ ဢေႃႊသမႅၼ်ႇ/Othman ပဵၼ်မႃးၶႃးလီႊၾႃႇ ၵေႃႉထူၼ်ႈသၢမ်သေ ၽွင်းငမ်း ပီႊ၆၄၄ တေႃႇ ၆၅၆ ၼၼ်ႉ။
ၼႂ်းၶၢဝ်းတၢင်းသိပ်းပီႊမိူင်း ဢူးမႃႊ ႁဵတ်းၶႃးလီႊၾႃႇၼၼ်ႉ မၼ်းဢွၼ်ႁူဝ် တိုၵ်းသိမ်းလႆႈ ၽႅၼ်ႇလိၼ် ဢၼ်လမ်ႇလွင်ႈ တႃႇၸၢဝ်းၶိူဝ်း ဢႃးရၢပ်ႈ/Arab ၶဝ်။ ဝၢႆးလင် ဢူးမႃႊ သိုပ်ႇပုတ်ႈပဵၼ်ၶႃးလီႊၾႃႇယဝ်ႉၵေႃႈ တပ်ႉသိုၵ်းဢႃးရၢပ်ႈၶဝ် ၸိင်းၶဝ်ႈ သီးရီႇယႃႇ/Syria လႄႈ ပႃႇလႄႇသတိၼ်း/Palestine ၸိူဝ်းပဵၼ်ၽႅၼ်ႇလိၼ် မိူင်းတုမ်ၵႅၼ်ႇ ပေးၸိၼ်ႊတိၼ်ႇ/ Byzantine Empire ပွတ်းဢွၼ်ႇတွၼ်ႈ႞။ တီႈပၢင်တိုၵ်းလူင် ယႃးမုၵ်ႉ/Yarmuk (မိူဝ်ႈပီႊ ၆၃၆) ၼၼ်ႉ ဢႃးရၢပ်ႈၶဝ် တိုၵ်းလႄႈ သိုၵ်းပေးၸိၼ်ႊတိၼ်ႇၶဝ် လႆႈတႅၵ်ႇယၢႆႈ ပၢႆႊၽူင်ႉၽူင်ႉၽိုၼ်ၽိုၼ်။ ၼႂ်းပီႊ ၼၼ်ႉၵွႆး တိုၵ်းဢဝ်လႆႈဝဵင်းတႃႇမႃႊသၵတ်ႉ/Damascus သေ ထႅင်ႈသွင်ပီႊ ဝဵင်းၵျေႇရူးသႃႇလႅမ်ႇ/Jerusalem ၵေႃႈ လႆႈဝၢင်းၶိူင်ႈယွမ်းတေႃႇဢႃးရၢပ်ႈၶဝ်။ ထိုင်မိူဝ်ႈပီႊ ၆၃၉ ဢႃးရၢပ်ႈၶဝ် ယိုတ်းဢဝ်လႆႈ ပႃႇလႄႇသတိၼ်း လႄႈ သီးရီႇယႃႇ တင်းမူတ်းယဝ်ႉသေ သိုပ်ႇပူၼ်ႉပႅၼ်ၸိင်းႁိမ် ဢီးၵျိပ်ႈ။ မိူဝ်ႈပၢၼ်ၼၼ်ႉ ဢီးၵျိပ်ႈၵေႃႈ မီးတႂ်ႈမိူင်းတုမ်ၵႅၼ်ႇ ပေးၸိၼ်ႊတိၼ်ႇ။ ၼႂ်းၶၢဝ်းတၢင်းသၢမ်ပီႊ ဢႃး ရၢပ်ႈၶဝ် တိုၵ်းသိမ်းဢဝ်လႆႈ ဢီးၵျိပ်ႈတင်းမိူင်း။
ဢႃးရၢပ်ႈၶဝ် ၶဝ်ႈတိုၵ်းဢီးရၵ်ႉ/ Iraq ဢၼ်ပဵၼ်ၽႅၼ်ႇလိၼ် တႂ်ႈမိူင်းတုမ်ၵႅၼ်ႇ သႅတ်ႈသႃႇၼိတ်ႉ/Sasanid Empire ၼၼ်ႉ ၸဵမ်မိူဝ်ႈ ဢူးမႃႊ ပႆႇပဵၼ်ၸဝ်ႈပဵၼ်ၵွၼ်ႇယဝ်ႉ။ ဢႃးရၢပ်ႈ ၶဝ် တႄႇဢွင်ႇပေႉၼၼ်ႉတႄႉ ပဵၼ်တီႈပၢင်တိုၵ်း ၶႃႇတီးသီႇယႃႇ/Qadisiya (မိူဝ်ႈပီႊ ၆၃၇) ၼႂ်းပၢၼ်ဢူးမႃႊၼၼ်ႉယဝ်ႉ။ ဢီးရၵ်ႉတင်းမူတ်း လႆႈ တူၵ်းတႂ်ႈဢႃးရၢပ်ႈၶဝ် မိူဝ်ႈပီႊ ၆၄၁။ လိူဝ်ၼႆႉ ဢႃးရၢပ်ႈၶဝ် ၶဝ်ႈတိုၵ်း ၼႂ်းမိူင်းပႃႇသျႃးသေ တီႈပၢင်တိုၵ်း ၼေးႁႃႊဝႅၼ်ႇ/Nehavend (မိူဝ်ႈပီႊ ၆၄၂) ၼၼ်ႉ တိုၵ်းပေႉသိုၵ်း ၸဝ်ႈဝွင်ႉ သႅတ်ႈသႃႇၼိတ်ႉ ၵေႃႉလိုၼ်းသုတ်း တင်းသဵင်ႈတင်းမူတ်း။ ၼႂ်းပီႊ ၆၄၄ ယၢမ်းဢူးမႃႊ သဵင်ႈၵၢမ်ႇသုတ်းမုၼ်ၼၼ်ႉ ဢႃးရၢပ်ႈၶဝ် တိုၵ်းသိမ်းလႆႈ မိူင်းဢီႇရၢၼ်း တင်းမိူင်းယူႇယဝ်ႉ။ ယွၼ်ႉပိူဝ်ႈ ဢူးမႃႊ ဢမ်ႇမီးယဝ်ႉ လႄႈ ထၢင်ႇဝႃႈ သိုၵ်းဢႃးရၢပ်ႈၶဝ် တေၵိုတ်းယင်ႉပႅတ်ႈ ၵၢၼ်သိုၵ်းၵၢၼ်သိူဝ်ၶဝ်ၼႆတႄႉ ဢမ်ႇမႅၼ်ႈ။ သိုၵ်းဢႃးရၢပ်ႈၶဝ်ၼႆႉ ၽၢႆႇဝၼ်းဢွၵ်ႇ ၶဝ်တိုၵ်းထိုင်လႆႈ ၽႅၼ်ႇလိၼ်ပႃႇသျႃး တေႃႇပေႃးသုတ်း ပေႃးတိူၵ်ႈ၊ ၽၢႆႇဝၼ်းတူၵ်းၼႆၵေႃႈ ၶဝ်ၶဝ်ႈတိုၵ်း တေႃႇထိုင် ဢႃႇၾရီးၵႃႉပွတ်းၼိူဝ်။
တၢင်းဢွင်ႇပေႉ ဢူးမႃႊၼႆႉ ဢမ်ႇၸႂ်ႈ တႃႇၸူဝ်ႈၶၢဝ်းၵႅပ်ႉ႞ၵွႆး လႆႈႁၼ်မၼ်ႈၸႄႇယိုၼ်းယၢဝ်းဝႆႉ တေႃႇထိုင်မိူဝ်ႈလဵဝ်။ ယွၼ်ႉပိူဝ်ႈ ဢူးမႃႊ တိုၵ်းပေႉဢီႇရၢၼ်းသေ ၵူၼ်းမိူင်းဢီႇရၢၼ်းၶဝ် တင်းမူတ်း လႅၵ်ႈလၢႆႈၵိူဝ်းယမ် ၸၢဝ်းမူႇသႃႇလိမ်ႇ သေတႃႉ ၶိုတ်းတေႃႇသူႈပူၼ်ႉလွတ်ႈ လွင်ႈဢႃးရၢပ်ႈ ၽွင်းငမ်းတီႈၶဝ်။ ၵူၺ်းၵႃႈ မိူင်းသီးရီႇယႃႇ၊ ဢီးရၵ်ႉ လႄႈ ဢီးၵျိပ်ႈၶဝ်တႄႉ ဢမ်ႇပူၼ်ႉလွတ်ႈလႆႈ ဢႃးရၢပ်ႈၶဝ် ၽွင်းငမ်း။ မိူင်းၸိူဝ်းၼႆႉ ယဵၼ်းပဵၼ် ၸၢဝ်းၶိူဝ်းဢႃးရၢပ်ႈပႅတ်ႈမူတ်း တေႃႇထိုင် ဝၼ်းမိူဝ်ႈၼႆႉယူႇယဝ်ႉ။
ၽႅၼ်ႇလိၼ်ဝၢၼ်ႈမိူင်း ၵႂၢင်ႈၶႂၢင်လူင်ဢၼ် ယိုတ်းလႆႈသိမ်းလႆႈ တေမၼ်ႈၸႄႇယိုၼ်းယၢဝ်း လႆႈၼၼ်ႉ ဢူးမႃႊ ၶူင်သၢင်ႈလၢႆးတၢင်းဢုပ်ႉပိူင်ႇၽွင်းငမ်း။ လၢႆးတၢင်းမၼ်းၸမ်း- တီႈဝၢၼ်ႈလႂ်မိူင်းလႂ်သေမဝ်ႇဝႃႈ ၸၢဝ်းၶိူဝ်းဢႃးရၢပ်ႈၶဝ် တိုၼ်းတေလႆႈပဵၼ် ၵူၼ်းထၢၼ်ႈသုင်၊ တေလႆႈယူႇသဝ်း ၼႂ်းၶူးၼႂ်းဝဵင်း။ ၵူၼ်းၸၢဝ်းၶိူဝ်းပိုၼ်ႉတီႈၶဝ်သမ်ႉ တေလႆႈယူႇၶေႃၶေႃ။ ၵူၼ်းပိုၼ်ႉတီႈ ၸိူဝ်းသုမ်းသိုၵ်းၵၢၼ်ႉသိုၵ်းၼၼ်ႉ တေလႆႈပၼ် ၶွၼ်ႇ တီႈၸၢဝ်းမူႇသႃႇလိမ်ႇ ၸိူဝ်းပေႉသိုၵ်း (ၵမ်ႈပႃႈၼမ်ပဵၼ် ၸၢဝ်းဢႃးရၢပ်ႈ)။ လိူဝ်သေၼႆႉ ယူႇလႆႈလွတ်ႈလႅဝ်းထၢင်ႇႁၢင်ႊ ႁင်းၽႂ်ႁင်းမၼ်း ၵတ်းၵတ်းယဵၼ်ယဵၼ်။ ဢၼ်လၢတ်ႈလႆႈတႅတ်ႈ တေႃးၼၼ်ႉတႄႉ တဵၵ်းၸႂ်ႉလႅၵ်ႈလၢႆႈ ၶဝ်ႈၸူး ၸၢဝ်းၵိူဝ်းယမ် မူႇသႃႇလိမ်ႇၼၼ်ႉတႄႉ ၶဝ်ဢမ်ႇႁဵတ်းမႃး။ (ၵွပ်ႈၼႆ လႆႈႁူႉဝႃႈ ပၢင်သိုၵ်းၸိူဝ်းၼႆႉ ပဵၼ်ပၢင်သိုၵ်းဢၼ် ၸၢဝ်းၶိူဝ်းဢႃးရၢပ်ႈၶဝ် ၶႂၢၵ်ႈ ၽႅၼ်ႇလိၼ်ဝၢၼ်ႈမိူင်း ၸွမ်းၼင်ႇၸႂ်ႁၵ်ႉၸိူဝ်ႉ ၸၢတ်ႈၶဝ်ၵွႆး။ ဢမ်ႇၸႂ်ႈဝႃႈ ပဵၼ်ပၢင်သိုၵ်းပုၼ်ႈ တႃႇၽြႃးပဵၼ်ၸဝ်ႈ/Holy War။ ၵူၺ်းၵႃႈ တၢင်းႁၼ်ထိုင်ၸၢဝ်းၵိူဝ်းယမ်တႄႉ ၵဵဝ်ႇၵွင်ႉပႃးၸွမ်းယူႇၽွင်ႈ။)
ၼႃႈၵၢၼ်လူင် ဢၼ်ဢူးမႃႊႁဵတ်းသၢင်ႈမႃးၼႆႉ လီဢၢမ်းဢေႃးတေႉယူႇယဝ်ႉ။ လိူဝ်သေ မူႊႁမ်းမတ်ႇ ၼႂ်းၵႃႊၵူၼ်းပွင်သၢင်ႈ ႁႂ်ႈၸၢဝ်းၵိူဝ်း ယမ်မူႇသႃႇလိမ်ႇ ၽႄႈတိူၼ်းၼၼ်ႉ ဢူးမႃႊ ပဵၼ်တီႇပဵၼ်ထႅၼ်ႈ လိူဝ်တၢင်ႇၵေႃႉယူႇယဝ်ႉ။ သင်ဝႃႈ ဢမ်ႇမီး ဢူးမႃႊ ၶပ်ႉၶိုင်ႁႂ်ႈၸဵဝ်းဢွင်ႇပေႉလၢႆလၢႆၵမ်း ၼႂ်းၶၢဝ်းယၢမ်းပွတ်းပွတ်းၼႆၸိုင် ၸၢဝ်းၵိူဝ်း ယမ်မူႇသႃႇလိမ်ႇၵေႃႈ တေဢမ်ႇၽႄႈတိူၼ်းလႆႈ မိူၼ်ပၢၼ်မိူဝ်ႈလဵဝ်။ တီႈဢၼ်ဢူးမႃႊတိုၵ်းပေႉ မႃးၸိူဝ်းၼၼ်ႉၵေႃႈ တေႃႇထိုင်မိူဝ်ႈလဵဝ်ၵေႃႈ တိုၵ်ႉ ယဵၼ်းပဵၼ်ဢႃးရၢပ်ႈမႃးတင်းမူတ်း။ မူႊႁမ်းမတ်ႇ ပဵၼ်ၵူၼ်းၵေႃႉၵေႃႇတင်ႈတႄႇႁႅၵ်ႈမၼ်း ၼႆလႄႈ ပေႃးမီးလွင်ႈတၢင်း ထုၵ်ႇလီယွင်ႈယေႃးၵေႃႈ တေလႆႈယွင်ႈမၼ်းၵွႆးၼႆသေတႃႉ သင်ဝႃႈ ဢမ်ႇဝူၼ်ႉ သွၼ်ႇပႃး တၢင်းၶတ်းၸႂ် ဢူးမႃႊတႄႉ တိုၼ်းတေ ၽိတ်းယူႇယဝ်ႉ။ လွင်ႈမူႊႁမ်းမတ်ႇ တိုၵ်းသူၼ်းၼၼ်ႉ တေဢမ်ႇပဵၼ်ၼမ်ႉပဵၼ်တူဝ်မႃးလႆႈလၢႆလၢႆသႄႈ။ ၵမ်ႈၽွင်ႈၵေႃႈ ပဵၼ်လႆႈယူႇသေတႃႉ ၵမ်ႈပႃႈၼမ်တႄႉ ယွၼ်ႉဢူးမႃႊ ဢွၼ်ႁူဝ်ႁဵတ်းသၢင်ႈ လႄႈ ၸင်ႇပဵၼ်မႃးၵွႆးယဝ်ႉ။
ၵူၼ်းမိူင်းဝၼ်းတူၵ်းၶဝ် ၵမ်ႈပႃႈၼမ်တႄႉ တေဢမ်ႇႁူႉၸၵ်း ဢူးမႃႊ၊ ပေႃးဝႃႈ ဢူမုၼ် ဢူးမႃႊၼႆႉ ယိုင်ႈယႂ်ႇလိူဝ် သျႃးလေႇမဵင်ႇ/Charlemagne လႄႈ ၵျူးလီးယႅတ်ႈ သီးသႃႇ/Juius Caesar ၼႆၸိုင် မၢင်ၸိူဝ်းတေၶႂ်ႈ ဢၢမ်းၵႂႃႇယူႇယဝ်ႉ။ ၵူၺ်းၵႃႈ တၢင်းဢွင်ႇပေႉ ၸၢဝ်းၶိူဝ်းဢႃးရၢပ်ႈ ဢၼ်ဢူးမႃႊ ဢွၼ်ႁူဝ်ၼႆႉ ပေႃးဢဝ်တၢင်းၵႂၢင်ႈ လႄႈ ၶၢဝ်းယၢမ်း တႅၵ်ႈၵၼ်တူၺ်းၼႆၸိုင် တိုၼ်း လမ်ႇလွင်ႈယိုင်ႈယႂ်ႇလိူဝ် သီးသႃႇ လႄႈ သျႃးလေႇ မဵင်ႇ ၶဝ်ယူႇယဝ်ႉ။ ။


text:
Welcome to Tai freedom
ၵေႃပွင်ၵၢၼ် ၽွမ်ႉႁူမ်ႈၸိုင်ႈတႆး (CSSU) ၸတ်းႁဵတ်းပၢင်ၵုမ်ၶွပ်ႈၶူပ်ႇပီႊ 2018 လႄႈ မီးၶေႃႈမၵ်းမၼ်ႈ လၢႆလၢႆလွင်ႈ
- Created on 07 March 2019
- Written by တႆးလွတ်ႈလႅဝ်း
မိူဝ်ႈဝၼ်းထီႉ 05 – 06 March 2019 ၵေႃပွင်ၵၢၼ် ၽွမ်ႉႁူမ်ႈၸိုင်ႈတႆး (CSSU) ၸတ်းႁဵတ်း ပၢင်ၵုမ်ၶွပ်ႈၶူပ်ႇပီႊ 2018 ဢွင်ႈတီႈ လုမ်းငဝ်ႈငုၼ်း ပႃႇတီႇသိူဝ်ၽိူၵ်ႇ (SNDP) ဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း ၶၢဝ်းတၢင်းႁိုင် 2 ဝၼ်းသေ မီးၶေႃႈမၵ်းမၼ်ႈ တီႈၼႂ်းပၢင်ၵုမ် လၢႆလၢႆလွင်ႈ ဝႃႈၼႆ။
တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းၼႃႈသိုၵ်း လႆႈႁပ်ႉတင်းၸွႆႈထႅမ် ပေႃႈမႄႈ ၵူၼ်းမိူင်း ထုင်ႉမၢဝ်း
- Created on 07 March 2019
- Written by တႆးလွတ်ႈလႅဝ်း
ၸုမ်းတႆးၽွမ်ႉၵၼ် လႄႈ ၸုမ်းၶူင်ႈပဝ်ႈသၢႆသိုၵ်း ၊ ၸုမ်းႁႅင်းၵၢၼ် ယၢမ်မိူင်း 801 ၊ ၸုမ်းႁႃႁွမ်ႁူမ်ႈႁႅင်း တႆးၸွႆႈတႆး လႄႈ ပူၵ်ႉၵူဝ်ႇသုၼ်ႇတူဝ် ပေႃႈမႄႈၵူၼ်းမိူင်း ဢၼ်မီးတီႈထုင်ႉမၢဝ်း မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် တင်းၼမ်သေ ဢဝ်ငိုၼ်းသိုဝ်ႉ ထူင်သႂ်ႇၼမ်ႉပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆး ပွတ်းႁွင်ႇ။
ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လူင်းလၢႆးမိုဝ်း လိၵ်ႈႁူမ်ႈမၢႆၵိုတ်းတိုၵ်း (NCA) လႄႈ လူင်ပွင်ၸိုင်ႈ တေႁူပ်ႉဢုပ်ႇၵၼ် ၼႂ်းလိူၼ်ၼႆႉ
- Created on 07 March 2019
- Written by တႆးလွတ်ႈလႅဝ်း
ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (NCA) လႄႈ ၶွမ်ႇမသျိၼ်ႇ လွင်ႈငမ်းယဵၼ် (Peace Commission) ၽၢႆႇလူင်ပွင်ၸိုင်ႈၶဝ် တေႁူပ်ႉဢုပ်ႇၵၼ် ၼႂ်းလိူၼ်ၼႆႉ ဝႃႈၼႆ။
သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း သိမ်းၶူဝ်းလဵင်း ဢွၼ်ဢဝ် လုၵ်ႈလၢၼ်ၽႂ်မၼ်း ၶၢႆႉပၢႆႈဢွၵ်ႇဝၢၼ်ႈ
- Created on 04 March 2019
- Written by တႆးလွတ်ႈလႅဝ်း
ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း ၼႂ်းၸိုင်ႈတႆး ပဵၼ်ပၢင်တိုၵ်းၵၼ် ႁၢဝ်ႈႁႅင်းမႃးလိူဝ်ၵူႈဝၢၼ်း ၼႂ်းၸႄႈတွၼ်ႈ ၵျွၵ်းမႄး လႄႈ ႁဵတ်းႁႂ်ႈ သင်ႇၶၸဝ်ႈ ဢိၵ်ႇတင်း ပေႃႈမႄႈၵူၼ်းမိူင်း ဢၼ်ယူႇတီႈဝၢၼ်ႈလွႆငိုၼ်း ဢိူင်ႇမိူင်းတုင် ၸႄႈဝဵင်းသီႇပေႃႉ လႆႈဢွၼ်ၵၼ်သိမ်းၶူဝ်းလဵင်း ၸုင်ဢဝ်လုၵ်ႈလၢၼ် ၽႂ်မၼ်း ၶၢႆႉပၢႆႈဢွၵ်ႇဝၢၼ်ႈ ဝႃႈၼႆ။
ၸုမ်းတႆးၽွမ်ႉၵၼ် လႄႈ ၸုမ်းၶူင်ႈပဝ်သၢႆသိုၵ်း ၸွႆႈထႅမ်လူႇတၢၼ်းငိုၼ်း တႃႇမႄးၵုမ်းလုမ်းလႃး ဝတ်ႉၵျွင်းမုၼ်ၸဝ်ႈ တီႈဝဵင်းတၢင်ႉယၢၼ်း
- Created on 04 March 2019
- Written by တႆးလွတ်ႈလႅဝ်း
ၸုမ်းတႆးၽွမ်ႉၵၼ် လႄႈ ၸုမ်းၶူင်ႈပဝ်သၢႆသိုၵ်း ဢၼ်မီးတီႈထုင်ႉမၢဝ်း တုင်းလူႇၶၢမ်ႇငိုၼ်းတွင်း တီႈၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်ၶဝ် ၵူႈတီႈတီႈ သေယဝ်ႉ သိုပ်ႇဢဝ်ငိုၼ်း ဢၼ်တုင်းလူႇၶၢမ်ႇ လႆႈၸိူဝ်းၼၼ်ႉ ၸွႆႈထႅမ် လူႇတၢၼ်းပၼ်တီႈ ၸဝ်ႈၼင်ႈၵျွင်း ဝတ်ႉၵျွင်း ဝီႉသုၼႃႉ ၸႄႈဝဵင်းတၢင်ႉယၢၼ်း ဝႃႈၼႆ။
More Articles...
- တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းၼႂ်းၼႃႈသိုၵ်း လႆႈႁပ်ႉတင်းၸွႆႈထႅမ် ပေႃႈမႄႈၵူၼ်းမိူင်း ၼႂ်းၸိုင်ႈတႆး လႄႈ ၼႂ်းၸိုင်ႈမိူင်းၶႄႇ
- ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၵဵဝ်ႇလူၺ်ႈၵၢၼ်ၽွမ်ႉႁူမ်ႈ RCSS လႄႈ SSPP (ဝၼ်းထီႉ 01 March 2019)
- ပေႃႈမႄႈၵူၼ်းမိူင်း 1,146 ၵေႃႉ လႆႈပၢႆႈၽေးပၢင်တိုၵ်း ၼႂ်းၸႄႈတွၼ်ႈၵျွၵ်းမႄး
- SSPP/SSA ဢဝ်ၶိူင်ႈလူင် (Rocket) ယိုဝ်းသႂ်ႇတပ်ႉပၢင်သဝ်း RCSS/SSA
- ၶွင်ႇသီႇဢဝ်ၶိုၼ်းၸိုင်ႈတႆး လႆႈၸွႆႈထႅမ်ငိုၼ်းလူႇတၢၼ်းပၼ် ပူႇၵၢင်ႉဝၢၼ်ႈၼမ်ႉမေႃႇလူင် လႄႈ ၵႃႈယူတ်းယႃတူဝ် လုၵ်ႈဝၢၼ်ႈ 2 ၵေႃႉ ဢၼ်ၽႃႇၺႃးမၢၵ်ႇၶွင် SSPP/SSA


text:
ၶၢဝ်ႇၵူႈလွင်ႈ
သင်ၶၸဝ်ႈ ဝတ်ႉလႅင်းႁၢၼ်တႆး ငဝ်ႈၸိုင်ႈလွႆတႆးလႅင်းၸတ်းပၢင်ႁေႃးတြႃးသူင်ႇမႅတ်ႉတႃႇ ယွၼ်းသူး ႁႂ်ႈဝၢၼ်မိူင်းၵတ်းယဵၼ်
- Details
- Created on 20 August 2018
- Written by တႆးလွတ်ႈလႅဝ်း
မိူဝ်ႈၼႆႉဝၼ်းထီႉ 20/08/2018 ၸွမ်းၼင်ႇ ငဝ်ႈငုၼ်းမုၵ်ႉၸုမ်းလူင် သင်ႇၶၸိုင်ႈတႆး ဢွၼ်ႁူဝ် ၸတ်းႁဵတ်းပၢင်ႁေႃးတြႃယွၼ်းသူး ႁႂ်ႈဝၢၼ်ႈမိူင်းၵတ်းယဵၼ် ၼႂ်းၸိုင်ႈတႆးပတ်ႉပိုၼ်ႉၼၼ်ႉ ယူႇတီႈ သင်ႇၶႃႇၸဝ်ႈ ဢွၼ်ႁူဝ်ၸတ်းႁဵတ်း ပၢင်ႁေႃးတြႃး ပႃႇလိ သူင်ႇမႅတ်ႉတႃႇ တီႈဝတ်ႉလႅင်းႁၢၼ်တႆး ငဝ်ႈၸိုင်ႈလွႆတႆးလႅင်း ယူႇယဝ်ႉ။
ၵႅမ်ႁူဝ်ပဝ်ႈ 1 ၶွင်ႇသီဢဝ်ၶိုၼ်းၸိုင်ႈတႆး (RCSS) ၸွမ်သိုၵ်း ၸၢႆးယီႈ လႆႈၶိုၼ်ႈႁွတ်ႈထွမ်ႇ ပၢင်ႁေႃးတြႃး သူင်ႇမႅတ်ႉတႃႇ ၸွမ်းဝႃႈၼႆ ၼႂ်းပၢင်ႁေႃးတြႃး သူင်ႇမႅတ်ႉတႃႇၼၼ်ႉ ၸွမ်သိုၵ်း ၸၢႆးယီႈ လႆႈမီးၶေႃႈၵႂၢမ်း ဢုပ်ႇလၢတ်ႈၵႂႃႇဝႃႈ ၸွမ်းၼင်ႇဢၼ်ပဵၼ် ငဝ်ႈငုၼ်းမုၵ်ႉၸုမ်းလူင် သင်ႇၶၸိုင်းတႆး ဢွၼ်ႁူဝ် ၸတ်းႁဵတ်းပၢင်ႁေႃးတြႃး သူင်ႇမႅတ်ႉတႃႇ ယွၼ်းသူးႁႂ်ႈဝၢၼ်ႈမိူင်းၵတ်းယဵၼ် ၼႂ်းမိူင်းတႆး ပတ်ႉပိုၼ်ႉ ၼၼ်ႉသေ ယူႇတီႇမုၵ်ႉၸုမ်းႁဝ်းၵေႃႈ ၼင်ႇႁိုဝ် သႃႇသၼႃႇႁဝ်းတေႁိူင်းၼၼ်ႉ လႄႈသင် ႁႂ်းဝၢၼ်ႈမိူင်း ၵူၼ်းမိူင်းႁဝ်း လႆႈယူႇသၢင်ႈ ၵတ်းၵတ်းယဵၼ်ယဵၼ် ၼၼ်ႉလႄႈသင် ဢၼ်ယူႇတီႈ သင်ႇၶၸဝ်ႈၶဝ် ဢွၼ်ႁူဝ်ၸတ်းႁဵတ်းႁေႃးတြႃး သူင်ႇမႅတ်ႉတႃႇထိုင် ၼႂ်းၸိုင်ႈတႆးပတ်းပိုၼ်ႉ ၼၼ်ႉလႄႈ ႁဝ်းၶႃႈၵေႃႈ လႆႈမႃးထွမ်းငိၼ်းၸွမ်း ၼႆယူႇယဝ်ႉ။
တႆးလွတ်ႈလႅဝ်း
ၼႂ်းပၢင်ႁေႃးတြႃး သူင်ႇမႅတ်ႉတႃႇ ယွၼ်းသူးႁႂ်ႈဝၢၼ်ႈမိူင်းၵတ်းယဵၼ် ၼႂ်းမိူင်းတႆးပတ်းပိုၼ်ႉ ဢၼ်ၸတ်းႁဵတ်း တီႈဝတ်ႉလႅင်းႁၢၼ်တႆး ငဝ်ႈၸိုင်ႈလွႆတႆးလႅင်း ဝၼ်းမိူဝ်ႈၼႆႉ မီးၽူႈယႂ်ႇ ၵႅမ်ႁူဝ်ပဝ်ႈ 1 ၶွင်ႇသီႇဢဝ်ၶိုၼ်းၸိုင်ႈတႆး (RCSS) ၸွမ်သိုၵ်း ၸၢႆးယီႈ ၊ ၽူႈယႂ်ႇၵူၼ်းလူင် ၵူႈႁွင်ႈၵၢၼ် ၊ မေႃယႃ ၊ လုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ လႄႈ ပေႃႈမႄႈၵူၼ်းမိူင်း ၶိုၼ်ႈႁွတ်ႈတင်းၼမ်။
သင်ႇၶၸဝ်ႈ လၢႆလၢႆၸႄႈဝဵင်း ၼႂ်းၸိုင်ႈတႆးၵေႃႈ လႆႈဢွၼ်ၵၼ် ၸတ်းႁဵတ်း ပၢင်ႁေႃးတြႃး ယွၼ်းသူး ႁႂ်ႈဝၢၼ်ႈမိူင်းၵတ်းယဵၼ်ၼႂ်းၸိုင်ႈတႆး ၵႂႃႇၵျွင်းၽႂ် ဝဵင်းၽႂ်မၼ်းသေ မီးပေႃႈမႄႈၵူၼ်းမိူင်း ၶဝ်ႈထွမ်ႇငိၼ်းၸွမ်းတင်းၼမ်ယူႇၼႆ လႆႈႁူႉၸွမ်းၼင်ႇၼႆ။


text:
Written by Sai Mawn Kham
Posted on 2016-09-02 08:24:04
ၸဝ်ႈၶွင် ၾဵတ်ႉပုၵ်ႉၶ် Mark Zuckerberg လႆႈၺႃး ၽူႈၸူင်ၼႅင်ႈ Hacker ၶဝ် ၶဝ်ႈယႃႉၵဝ်း ဢိၼ်ႇထိူဝ်ႇၼႅတ်ႉမၼ်း။
မိူဝ်ႈဝၼ်း လိူၼ်ၵျႃၼ်ႇ 5 ဝၼ်း ၸိူဝ်းပဵၼ် Instagram, Twitter, Linkedln လႄႈ Pinterest မၼ်းၸိူဝ်းၼႆႉ ၽူႈၸူင်ၼႅင်ႈၵမ်ႈၽွင်ႈ လႆႈလၵ်ႉၸူင်ဢဝ် ၶေႃႈမုၼ်းမၼ်းၵႂႃႇၼႆယဝ်ႉ။
ၸုမ်းၽူႈၸူင်ၼႅင်ႈ Hacker ဢၼ်ၸိုဝ်ႈဝႃႈ Ourmine ၼၼ်ႉလၢတ်ႈဝႃႈ ၶဝ်ၸူင်ဢဝ်လႆႈ ဢၶွင်ႉ Mark Zuckerberg ၼႆယူႇ။
ၸုမ်း Ourmine ၼႆႉ တီႈ Twitter ၶဝ်ၼၼ်ႉ ၵူၼ်းၸွမ်းလင်ၶဝ် မီးသီႇမိုၼ်ႇပၢႆသေ ဢၶွင်ႉၶဝ် @_Our_Mine ၼၼ်ႉၵေႃႉ Twitter ၶဝ် ဢဝ်ၵိုတ်းယိုတ်းဝႆႉယူႇ။
ၸုမ်း Ourmine ၶဝ် ပၼ်လိၵ်ႈ တုၵ်းယွၼ်းဝႃႈ ႁႂ်ႈ Mark Zuckerberg ႁူပ်ႉထူပ်းၶဝ်ၼႆယူႇ။
ၶႅပ်းႁၢင်ႈ တီႈၼႂ်းၾဵတ်ႉပုၵ်ႉၶ် လႄႈ Instagram ၶွင် Mark Zuckerberg ၼၼ်ႉ ၸွင်ႇလႆႈၺႃး Hack တႄႉႁိုဝ် ဢမ်ႇၺႃးႁိုဝ်ၼႆၼၼ်ႉ တိုၵ်ႉပႆႇၸၢင်ႈမၵ်းမၼ်ႈၵွၼ်ႇ။
ယၢမ်းလဵဝ်တႄႉ တီႈ Instagram ၶွင် Mark Zuckerberg ၼၼ်ႉ တၢင်ႇဝႆႉ ၶႅပ်းႁၢင်ႈ မွၵ်ႈ 30 သေ ၵူၼ်းၸွမ်းလင်မၼ်း မီးဝႆႉယူႇ ႁူၵ်းသႅၼ်ပၢႆ။
Source : BBC News
Photo : thehindu.com


text:
လၢႆးရုတ်ႉ Samsung Galaxy J7(2016) SM-J710F Android 6.0.1
ၾၢင်ႉ လၢႆးၼႆႉတေႁဵတ်းႁႂ်ႈၶေႃႈမုၼ်းၼႂ်းၶိူင်ႈႁဝ်းထုၵ်ႇလၢင်ႉပႅတ်ႈတင်းသဵင်ႈ လႄႈ သင်မီးပၼ်ႁႃသင်ႁဵတ်းႁႂ်ႈၶိူင်ႈၾူၼ်းၵွႆၼႆၸိုင် ၶႃႈႁဝ်းတေဢမ်ႇဢဝ်ပုၼ်ႈၽွၼ်းသင်ၸွမ်း ႁႂ်ႈတတ်းသဵၼ်ႈၸႂ်ႁင်းၵူၺ်း
ဢၼ်တေလႆႈႁၢင်ႈႁႅၼ်း
Hardware
- Computer
- သၢႆ USB
- Memory Card
- သႂၢင်းၾႆးႁႂ်ႈမၢၵ်ႈထၢတ်ႈမၼ်းႁႂ်ႈမီး 50% ၶိုၼ်ႈၼိူဝ်
Software(တင်းသဵင်ႈ Download လႆႈတီႈၼႆႈ)
- Odin3_v3.11.1.exe
- samsung-sm-j710f-6.0.1-nodmv.tar
- twrp-3.0.2-1-j7xelte.img.tar
- UPDATE-SuperSU-v2.76-20160630161323.rar
- Samsung-Usb-Driver-v1.5.61.0.exe
- ပေႃးၻၢဝ်းလူတ်ႇမႃးယဝ်ႉႁႂ်ႈ Extrac ဢွၵ်ႇမႃးဝႆႉတင်းသဵင်ႈ
လၢႆးႁဵတ်း
- ႁႂ်ႈ Install(Drviver) Samsung-Usb-Driver-v1.5.61.0.exe
- ႁႂ်ႈဢဝ် UPDATE-SuperSU-v2.76-20160630161323.rar ဝႆႉၼႂ်း Memory Card
- ပိုတ်ႇ Developer option(Setting>About device>Build Numberတဵၵ်းၸဵတ်းၵမ်းထပ်းၵၼ်)
- ႁူၼ်လင်မႃးၶိုၼ်း ၼိူဝ် About device ၼၼ်ႉ
- ႁႂ်ႈၶဝ်ႈၵႂႃႇတီႈ Developer option ပိုတ်ႇတူဝ်ၼိူဝ်သုတ်းႁႂ်ႈပဵၼ်သီၶဵဝ်ႁႂ်ႈပဵၼ် On
- ပိုတ်ႇပၼ် OME unlocking ႁႂ်ႈပဵၼ်သီၶဵဝ်
- ပိုတ်ႇပၼ် USB Debugging ႁႂ်ႈပဵၼ်သီၶဵဝ်
- ႁူၼ်လင်မႃးၶိုၼ်း ၼိူဝ် About device ၼၼ်ႉ
- ပိၵ်ႉၶိူင်ႈယဝ်ႉ ၶဝ်ႈ Download Mode(တဵၵ်းၽွမ်ႉၵၼ် တုမ်ႇၶျေႃႉသဵင်+တုမ်ႇပိၵ်ႉၶိူင်ႈ+တုမ်ႇၼႃႈဢွၼ်[တုမ်ႇ Home])
- ပိုတ်ႇ Odin3_v3.11.1.exe ၶိုၼ်ႈမႃး
- သဵပ်ႇ USB ၶဝ်ႈႁႃၵၼ်တင်းၶွမ်းလႄႈ ၶိူင်ႈၾူၼ်းႁဝ်း တီႈ Odin3 ဢၼ်ပိုတ်ႇဝႆႉၼၼ်ႉတေၶိုၼ်ႈမႃးတီႈ Log ၼၼ်ႉတေၶိုၼ်ႈမႃးဝႃႈ Added!!! တီႈလွၵ်း ID:COM ၼၼ်ႉတေပဵၼ်သီသွမ်ႇၸၢင်ၸၢင်
- တဵၵ်းတီႈ AP သေၵႂႃႇလိူၵ်ႈဢဝ် samsung-sm-j710f-6.0.1-nodmv.tar ယဝ်ႉတဵၵ်း Open
- တဵၵ်း Start(ပေႃးလႆႈၼႆ တီႈလွၵ်းၼိူဝ် ID:COM ၼၼ်ႉတေဢွၵ်ႇမႃးဝႃႈ Pass သီၶဵဝ်) ၶိူင်ႈႁဝ်းတေ Restart ပၼ်ႁင်းၵူၺ်း ယႃႇပေတူၵ်းၸႂ်သင်မၼ်းၵိုတ်းယူႇတီႈ LGOG ဝႃႈ SAMSUNG
- ႁႂ်ႈထွတ်ႇမၢၵ်ႇထၢတ်ႇမၼ်းဢွၵ်ႇသေ သႂ်ႇမၢၵ်ႇထၢတ်ႈၶိုၼ်း ယဝ်ႉႁဵတ်းၸွမ်းလၢႆးၶေႃႈထီႉ 7,8 ယဝ်ႉ လိူၵ်ႈဢဝ် twrp-3.0.2-1-j7xelte.img.tar
- ပေႃးၶေႃႈထီႉ 9 ယဝ်ႉယဝ်ႉႁႂ်ႈထွတ်ႇမၢၵ်ႇထၢတ်ႈဢွၵ်ႇသေသႂ်ႇၶိုၼ်း ပႆႇလူဝ်ႇပိုတ်ႇၶိူင်ႈ
- ၵမ်းၼႆႉၶဝ်ႈ CWM recovery mode(တဵၵ်းတုမ်ႇ ၶိုၼ်ႈသဵင်+တုမ်ႇပိၵ်ႉၶိူင်ႈ+တုမ်ႇၼႃႈဢွၼ်[တုမ်ႇ Home]) ႁၢၼ်ႉတေႃႇပေႃးၶိုၼ်ႈၼႃႈ CWM recovery mode ယဝ်ႉ
- တေလႆႈႁၼ်ဢၼ်ပဵၼ်ၶႅပ်းပဵၼ်ၶႅပ်းသွင်ၶႅပ်းသီမူၼ်ႇသွင်ဢၼ် တၢင်းတႂ်ႈသုတ်းတေလႆႈႁၼ်တူဝ်ၸီႉၵႂႃႇတၢင်းၶႂႃသီသွမ်ႇသွမ်ႇ ႁွင်ႉ Slide ႁႂ်ႈ Slide ၵႂႃႇတၢင်းၶႂႃယဝ်ႉ
- တေလႆႈႁၼ်ဢၼ်ပဵၼ်ၶႅပ်းသီမူၼ်ႇထႅင်ႈ 8 ၶႅပ်း ႁႂ်ႈတဵၵ်းၶႅပ်းထီႉသွင်ဢၼ်မီးတူဝ်လိၵ်ႈဝႃႈ WIPE သေ(လၢႆးၼႆႉတေမွတ်ႇပႅတ်ႈၶေႃႈမုၼ်းၼႂ်းၶိူင်ႈႁဝ်းတင်းသဵင်ႈ)
- တေလႆႈႁၼ်ဢၼ်ပဵၼ်းၶႅပ်းသီႈမူၼ်ႇထႅင်ႈသွင်ဢၼ် တၢင်းတႂ်ႈတေမီး Slide သီသွမ်ႇ ႁႂ်ႈတဵၵ်းၶႅပ်းထီႉသွင်
- တဵၵ်ႈတီႈသဵၼ်ႈယၢဝ်းသေသႂ်ႇၶေႃႈၵႂၢမ်းဝႃႈ yes သေတဵၵ်းတီႈၶိူင်ႈမၢႆ ထုၵ်ႇ ✅ သေ ႁႂ်ႈပႂ်ႉႁၢၼ်ႉတေႃႇပေႃးယဝ်ႉ ပေႃးယဝ်ႉၼႆ ဢၼ်ပဵၼ်ၶႅပ်းသီမူၼ်ႇတေဢွၵ်ႇမႃးသွင်ဢၼ်သေ ႁႂ်ႈဢဝ်မၢၵ်ႇထၢတ်ႈဢွၵ်ႇသေ
- ဢဝ် Memory Card ဢၼ်သႂ်ႇ UPDATE-SuperSU-v2.76-20160630161323.rar ၼၼ်ႉသႂ်ႇၶဝ်ႈၶိူင်ႈသေ
- ၸွမ်းၶေႃႈထီႉ 11 (ပိုတ်ႇ CWM recovery mode(တဵၵ်းတုမ်ႇ ၶိုၼ်ႈသဵင်+တုမ်ႇပိၵ်ႉၶိူင်ႈ+တုမ်ႇၼႃႈဢွၼ်[တုမ်ႇ Home] ႁၢၼ်ႉတေႃႇပေႃးၶိုၼ်ႈၼႃႈ CWM recovery mode ယဝ်ႉ)
- တေလႆႈႁၼ်ဢၼ်ပဵၼ်ၶႅပ်းပဵၼ်ၶႅပ်းသွင်ၶႅပ်းသီမူၼ်ႇသွင်ဢၼ် တၢင်းတႂ်ႈသုတ်းတေလႆႈႁၼ်တူဝ်ၸီႉၵႂႃႇတၢင်းၶႂႃသီသွမ်ႇသွမ်ႇ ႁွင်ႉ Slide ႁႂ်ႈ Slide ၵႂႃႇတၢင်းၶႂႃ
- တေလႆႈႁၼ်ၶႅပ်း 8 ၶႅပ်း တဵၵ်းၶႅပ်းထီႉၼိုင်ႈဢၼ်မီးၶေႃႈၵႂၢမ်းဝႃႈ Install
- ႁႂ်ႈၵႂႃႇလိူၵ်ႈ UPDATE-SuperSU-v2.76-20160630161323.rar ဢၼ်ႁဝ်းသႂ်ႇဝႆႉၼႂ်း Memory Card သေတဵၵ်း Slide ၶႂႃ
- ပေႃးယဝ်ႉတူဝ်ႈယဝ်ႉ ႁႂ်ႈတဵၵ်းၶႅပ်းထီႉသွင် Reboot System တေ Restart ၶိူင်ႈၶိုၼ်ႈမႃး
- ႁႃဢႅပ်ႉဢၼ်မီးၸိုဝ်ႈဝႃႈ SuperSu သေပိုတ်ႇဢႅပ်ႉၶိုၼ်ႈမႃး သေတဵၵ်းတူဝ် No Thanks
ပဵၼ်ဢၼ်ရုတ်ႉယဝ်ႉတူဝ်ႈယဝ်ႉၶႃႈ
သင်မီးၶေႃႈထၢမ်သင်ထႅင်ႈၼႆ ၵပ်းသိုပ်ႇတီႈ https://www.facebook.com/shanunicode
ၼပ်ႉယမ်သေ ၸၢႆးၽူင်း လၢၼ်ႉသိူဝ်း သပ်းလႅင်းၼေ


text:
Tuesday, March 7, 2017
Wednesday, March 1, 2017
လုၵ်ႈႁဵၼ်းသင်ႇၶတႆး မိူင်းၵွၵ်ႇ ၶဝ်ႈၶေႉၶဵင်ႇ ပၢင်ႁိမ်ၼမ်ႉၵႂၢမ်းလႄႈ ပၢင်မွၵ်ႇလၢတ်ႈၶေႃႈၵႂၢမ်း ၽၢႆႇဢင်းၵိတ်ႉ သင်ႇၶတႆး (01.30.217)
ဝၼ်းထိ 27-28.02.2017 ႁွင်ႈၵၢၼ်ၽၢႆႇၽႃႇသႃႇ ဢင်းၵိတ်ႉ ၽၢႆႇပၢႆးၾိင်ႈၵူၼ်း ( Department of Foreign Language faculty of Humanity) ၸၼ်ႉၸွမ်မႁႃႇၸုလႃး လူင်းၵွၼ်း ၸတ်းႁဵတ်းပၢင်ႁိမ်ၼမ်ႉၵႂၢမ်းလႄႈ
Saturday, February 18, 2017
ပၢင်လိူၵ်ႈတင်ႈႁူဝ်ၼႃႈမႂ်ႇ သင်ႇၶတႆးလုၵ်ႈႁဵၼ်းၸၼ်ႉၸွမ် ၸုပ်ႈထိ(13) မိူင်းၵွၵ်ႇၸိုင်ႈထႆး
ပီတႆး 2111 လိူၼ်သၢမ်လွင်ႈ 3 ၶမ်ႈ ဝၼ်းသဝ် 18.2.2017 တီႈဝတ်ႉမႂ်ႇတႆး သႃထုပရႃတိတ်ႇ သွႆး 44 /1 ၸႄႈတွၼ်ႈယၼ်းၼႃးဝႃး မိူင်းၵွၵ်ႇ
ၸွမ်းၼင်ႇသင်ႇၶတႆး လုၵ်ႈႁဵၼ်းၸၼ်ႉၸွမ် မိူင်းၵွၵ်ႇ ယၢမ်ႈၸတ်းပၢင်လိူၵ်ႈတင်ႈ
ႁူဝ်ၼႃႈမႂ်ႇၼိုင်ႈပီႈၼိုင်ႈပွၵ်ႈၼၼ်ႉ ထိုင်မႃးၼႂ်းပီတႆး 2111 ၼီႈ၊ လိူၼ်သၢမ်လွင်ႈ 7 ၶမ်ႈ ဝၼ်းသဝ် 18.2.2017 ၼၼ်ႉ လႆႈၸတ်းႁဵတ်းပၢင်လိူၵ်ႈတင်ႈႁူဝ်ၼႃႈမႂ်ႇ၊
ၽူႈပွင်ၵၢၼ်မႂ်ႇထႅင်ႈ ပွၵ်ႈၵမ်း (13 )
Posted by တႆးၼုမ်ႇ 1 comment:
Tuesday, February 7, 2017
သင်ႇၶတႆး လုၵ်ႈႁဵၼ်းၸၼ်ႉၸွမ် မိူင်းၵွၵ်ႇ၊ ၸိုင်ႈထႆး ၸတ်းႁဵတ်းပၢင်တႅမ်ႈလိၵ်ႈၶိုတ်းၸၼ်ႉ ၼႂ်းဝၼ်းပွႆးၸိူဝ်ႉ ၸၢတ်ႈၸိုင်ႈတႆႈ ၶွပ်ႈၶူပ်ႇ 70 ပီတဵမ်
ဢိင်ဢဝ်တိုဝ်ႉတၢင်း ၼႂ်းဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 70 ပီတဵမ်ၼႆႉသေ ၸုမ်းသင်ႇၶတႆး လုၵ်ႈႁဵၼ်း ၸၼ်ႉၸွမ် မိူင်းၵွၵ်ႇ၊ ၸိုင်ႈထႆး ၸတ်းႁဵတ်းပၢင်တႅမ်ႈလိၵ်ႈၶိုတ်းၸၼ်ႉ (Academic Writing ) ၵႂႃႇတီႈ ၸၼ်ႉၸွမ်မႁႃၸုလႃးလူင်းၵွၼ်း၊ ဝၢင်းၼွႆႉ၊ ဢယုတ်ႉထယ၊ ၸိုင်ႈထႆးၼႆယူႇယဝ်ႉ။
Friday, January 6, 2017
Thursday, October 27, 2016
ပၢင်ၵၼ်ႇတေႃး သြႃႇၸဝ်ႈဝတ်ႉမႂ်ႇတႆး သႃထုပတဵတ်ႇ မိူင်းၵွၵ်ႇ
ၸွမ်းၼင်ႇၽိင်ႈထုင်းတႆးႁဝ်းမီးဝႆႉပေႃးထိုင်ၶၢဝ်းဢွၵ်ႇဝႃႇဢွၵ်ႇသႃလႄႈသင် ထိုင်ၶၢဝ်းပီမႂ်ႇလႄႈ သင် လိူၼ်ႁႃႈလႄႈသင် တႆးႁဝ်းတေႁႃဢွၼ်ၵၼ်တေႃးၵူၼ်းထဝ်ႈၵူၼ်းၵႄႇ လႄႈၽူႈယႂ်ႇၵူၼ်းလူင် လူႇၶဝ်ႈမႂ်ႇ ၼမ်ႉမႂ်ႇၸိူဝ်းၼႆႉ
Sunday, September 11, 2016
Subscribe to: Posts (Atom)


text:
ၼမေႃးတတ်သ ၽၵဝတေႃး ဢရႁတေႃး သမ်ႇမႃႇပုတ်ႉထတ်ႉသ
တိသရၼင် ဢႁမ်ဝၼ်တႃႇမိ သပ်ႉပတႃႇ
------------------------------------------------
1) ၸင်ႇၼႆႉၶႃႈတၵ်းယွၼ်းဝႆႈြၽႃး တြႃး သင်ႇၶႃႇ ၸဵမ်ဢၼ် ပိတႃႇမႃႇတ ဢၸႃႇရိယႁႃႈၸဝ်ႈ တူဝ်ၶႃႈ ဝႆႈလဝ်ႈ ၵုင်ႇၸဝ်ႈငဝ်းၸဝ်ႈ ႁူမ်ႈၶဝ်ႈသြႃႇတူၼ်လူင်ဝတ်ႉမႂ်ႇ လင်ယႂ်ႇထႆးၸိုင်ႈ တူဝ်ၶႃႈႁဝ်းၶႃႈတင်းသဵင်ႈၸိူဝ်းၼႆႉလႆႈမႃးပိုင်ဢဝ်ၵုင်ႇတ၊င်ႇ ဢိၵ်ႇလူၺ်ႈ တ၊င်းရႁ၊ၼ်းသင်ႇၶႃႇ မထေႇ ၶႃႈတၵ်းဝၼ်ႇေတႇၵႃႇရဝ ဢူးတိၵ်ႉၶျႃႉ မူပ်ႈဝႆႈ ယွၼ်းလႆႈ သိူဝ်းသႃႇ ႁႂ်ႈႁဝ်းၶႃႈ တၵ်ႃႇ ၵတ်းၸိုၼ်ႈေဢးယဵၼ် ၵ၊င်းလွတ်ႈေၽးၶဵၼ်ႄလ---၊
2) တင်ႈေတႇဢဝ် ပီႇၸၼႃႇ ဝိၼႃးထီးၼႆႉၵႂႃႇ သမ်ႇသရႃႇယ၊ဝ်းယိုၼ်း ဝၼ်းလိုၼ်းမိူဝ်းႁိုင် ေတႃႇထိုင် ၽဝၵူႈၸ၊တ်ႈၵူႈပ၊ၼ် ႁႂ်ႈဢၼ်ႁဝ်းၶႃႈတင်းသဵင်ႈယူႇလီ ၵိၼ်ဝ၊ၼ် မီးၵ၊ၼ် မီးင၊ၼ်း ဝၼ်း"ၶိုၼ်း" မီးငိုၼ်း မီးၶမ်း မီးသႅင် ၵွင်ၵႅင် ၼႂ်းႁွင်ႈ ၼႂ်းႁိူၼ်း ၼႂ်းေယး ပိၸ်းေၸးၼမ်လူင် ႁႂ်ႈလႆႈဢဝ်တ၊ပ်ႈတ၊ၼ်းပူင်ေယႃးတ၊ၼ်း ၽႂ်" မၼ်း" ၵျူဝ်း"တ၊ၼ်း" ေၸႇတၼႃႇယႂ်ႇမႂ်ႇဝႆး ၵူႈယိင်းၵူႈၸၢႆးေၵႃႈ ႁႂ်ႈေပႃးဢွင်ႇၵတ်းယဵၼ်ႄလ---- ၵႃႈပဵၼ်လဵၵ်ႉယႂ်ႇမႂ်ႇၵဝ်ႇ မ၊ဝ်ႇသ၊ဝ်ႁ၊တ်ႈႁၢႆး ၵူႈယိင်းၵူႈၸၢႆး ၵူႈၶိင်းၵူႈၼၢႆးယႃႇေပႁႂ်ႈမၼ်းၵ၊တ်ႈ ႁႂ်ႈလႆႈပဵၼ်ၼင်ႇ ၵႂ၊မ်းမင်ႇၵလႃႇ သူႉတွင်းၶႃႈႁဝ်းတိူင်ႇၶ၊ၼ်လ၊တ်ႈၼႆႉတႃႉ၊
3) ၼွၵ်ႈလ၊င်ႇပျ၊င်ႇေသ ဢၼ်ၶႃႈဝႆႈလဝ်ႈ ၵုင်ႇၸဝ်ႈတင်းႁႃႈ တူဝ်ၶႃႈဝႆႈယဝ်ႉေသၶျႃႇ သင်ႇၶႃႇၶမ်းၸဝ်ႈ ၵူႈပႃးတီႈၶႃႈဢိူဝ်း--၊ ၵမ်ႉၼႆႉ သမ်ႉေတတၵ်းလ၊တ်ႈေၼ ပုတ်ႈတွၼ်း ပုတ်ႈပႅင်း ၸႅင်ႈလႅင်းလင်ႇၵႃႇ ၶႃႈႁဝ်းတိမႃႇၸရေးေႁႃးေပးေၼပၼ် ႁႂ်ႈဢၼ်မွင်းငိၼ်းလိၼ်းသႅင်ၵႂ၊မ်းၶမ်း ပီလႂ် ပီလႂ် ၶတ်းၸႂ်မႃးေႁႃး သဵင်ဢၼ်ၵႂ၊မ်းဝ၊ၼ် ၽေႃးေၽႃး ေႁႃးပၼ်သၵ်းၵမ်း- သင်ႇၶႃႇၸဝ်ႈဢၼ်မႃးႁဵၼ်းဢဝ်ၵႂ၊မ်းထမ်း ႁႂ်ႈႁူႉပွင်ႇၸႂ်လီ"င၊မ်း" ၵပ်း"တ၊မ်း" ၵူႈၸဝ်ႈၵူႈပႃးႁႂ်ႈေပႃးလႆႈၵတ်းယဵၼ် လွတ်ႈေၽးၶဵၼ် ႁဵၼ်းလိၵ်ႈဢွင်ႇၵႂႃႇ--- သူၵဝ်ႁဝ်းႁႃး တင်းၸိူဝ်း ၶိူဝ်းတႆးၵူႈတီႈၵူႈတ၊င်း ၵႃႈတ၊င်းလၢႆ ၽွမ်ႉၶတ်းၸႂ် မႃးႁူမ်ႈလူႇပူႇေၸႃႇ ရတၼႃႇ--။
4) မိူဝ်ႈၼႆႉမႅၼ်ႈေၵႃႈမႅၼ်ႈမိူဝ်ႈသၵရဵတ်ႈဢၼ်ၶပ်ႉၼပ်ႉၵႂႃႇ သႃႇသၼႃႇၽြႃးပဵၼ်ၸဝ်ႈ 2560 ၼီႈ ပီၽ၊ၼ်ႇ သ၊င်ႇၵျ၊ၼ်ႇယဝ်ႉၵႂႃႇ မိူဝ်ႈလဵဝ်ထုိင်ထႅင်ႈ ၼႂ်းဝႃႇ သင်ႇၶႃႈၶဝ်ၸဝ်ႈ ၵူႈၵွျင်းၵူႈၵ၊ၼ်ႇ ၵျ၊ၵ်ႈဢ၊ၼ်ႇၼႂ်းလိၵ်ႈ ၼိမိၵ်ႈတမ်းတ၊င်ႇ ၼႂ်းၶႂ၊င်ႇထႆးၸိုင်ႈ ႁဝ်းၶႃႈၸိူဝ်းၼႆႉၼင်ႇႁိုဝ်ေတပဵၼ်တီႈပုိင်ႈဝ၊င်းလူႇ ၽိၵ်ႉၶုသင်ႇၶႃႇ ႁဝ်းၶႃႈတၵ်ႃႇေတလႆႈပူႇၸႃႇၵႃႇရဝလူႇဝႆႈ ႁဝ်းၶႃႈႁႂ်ႈၶျ၊မ်းသႃႇ -- ၵူႈေၵႃႉၵူႈတၵ်ႃႇၼႆေၵႃႈေတမီးႁိၵႈဢူၽုင်း ထုင်းရႃႇၸဝ၊င်ႇတႆးေၵႃႈေတလႆႈၵိုၵ်းပိုၼ်း၊ သင်ႇၶႃႇၸဝ်ႈမႂ်ႇ"ၵဝ်ႇ"ေပႃးဝႃႈဢွင်ႇယဝ်ႉ ၸူပ်းယဝ်ႉ B.A, M,A, PhD ယဝ်ႉၼႆေၵႃႈ ၶႅၼ်းေတႃႈသင်ႇသွၼ်ပၼ်ထႅင်ႈၸိူဝ်းသ၊င်ႈသဝ်းဝ၊ၼ်ႈမိူင်းၵဝ်ႇဢၼ်ပႃႈလင်လိုၼ်းၼၼ်ႉတႃႉ။
5) ဢၼ်တတႃႇၼိဢိတမ်သမယမ် ယ၊မ်းလဵဝ်တူဝ်ၶႃႈတပေးေတႃႇ ဢၼ်လႆႈမႃးေႁႃးေၽႃႇလင်ႇၵႃႇ ဝႃႇၸႃႇ ၵႂ၊မ်းၸိုဝ်ႈ တီႈသိုဝ်ႈလ၊ၼ်းမ၊ၼ်ႇ ၸွမ်းၼင်ႇယူိင်းယ၊ၼ်ႇတွၵ်ႉတိူဝ်ႉ၊ ပီႇေဢႇ၊ ဢႅမ်ႇေဢႇ ၸိူဝ်းၼႆႉ ႁႂ်ႈဢၼ်ဢွင်ႇငၢႆႈႁဵတ်းငၢႆႈၵူႈၸဝ်ႈတီႈၶႃႈ ဢမ်ႇဝႃႈ ၼႂ်းဝႃႇ ဢွၵ်ႇဝႃႇ ၸိူဝ်းပဵၼ်တၵ်ႃႇေၵႃႉဢၼ် ၵႆႉလူႇၵႆႉထ၊ပ်ႈ ၵူၼ်းၸ၊ပ်ႈၵပျႃႇ ပတ်ႉထၼႃႇ ယွၼ်းသူး တိၵ်ႉထ၊ၼ်ႇၼႆႉယႃႇၵ၊တ်ႈ - သင်ႇၶႃႇမျ၊တ်ႈမီးႁိၵ်ႈၽုင်းၵုင်ႇေတႇၸႃႇ ၵုင်ႇယႂ်ႇၼႃႇ ႁဝ်းၶႃႈတၵ်ႃႇယွၼ်းသူႉတွင်းပၼ်။
6) ပီၼႆႉငဝ်ႈငႃႇသင်ႇၶႃႇ သင်ႇၶ - မုၼ်ၸ၊င်းၸဝ်ႈပိၼ်ႇေတႃးလ၊ ၸဝ်ႈၶူးေတႇၸၺႃႇၼ၊ ၸဝ်ႈၶူး တွၵ်ႉတိူဝ်ႉ ၼႃႇရိၼ်ႇတ၊ ၸဝ်ႈၶူးၵိတ်တိသႃႇရ၊ ၸဝ်ႈၶူးပၺ်ၺႃႇေၽႃး ၶဝ်ၸဝ်ႈၸိူဝ်းၼႆႉၼႆေၵႃႈ ဢမ်ႇငၢႆႈငၢႆႈၼင်ႇၵဝ်ႇ ၵူႈၽဝ်ႇၽဝ်ႇ ၶဝ်ၸဝ်ႈပဵၼ်ေၵႃႉႁတ်းႁ၊ၼ်ယဝ်ႉ-- ၶဝ်ၸဝ်ႈၸိူဝ်းၼႆႉ ႄၼသဵၼ်ႈတ၊င်းၵႂႃႇ လွၵ်းလၢႆးသႃႇသၼႃႇေၵႃႈ လႆႈလႅင်းႁၼ်ယဝ်---၊ ၸင်ႇဝႃႈႁဝ်းၶႃႈတၵ်ႃႇတင်းၼမ်တင်းလၢႆ တွင်းမၢႆၶိုတ်ႉၶူၼ်ႉဝူၼ်ႉမႃး ၸဵၼ်းၸႃးလီလီ ႄလ--- သင်ႇၶႃႇၸဝ်ႈမင်ပႃးေၵႃႈဢွင်ႇမႃးပီၵၢႆ မင်ပႃးေၵႃႈဢ၊င်ႈေတသိုပ်ႇသၢႆႁဵၼ်းႁႂ်ႈေပႃးသုတ်းဝႆးဝႃႈၼႆ - မင်ပႃးေၵႃႈေသးလၢႆသုတ်းေၵး ၵွပ်ႈပိူဝ်ႈႁ၊မ်းမီးငိုၼ်းေပးၼႂ်းထွင်း မင်ၵွျင်းသဝ်းၵႆ ပီႈၼွင်ႉတင်းလၢႆတင်းလၢႆ ဢမ်ႇႁၼ်ၽႂ်မႃးလွင်းမႃးတ၊ၼ်း မင်ပႃးေၵႃႈၶိုင်ႁႃဢ၊ၼ်းမိူဝ်းသဝ်းၶိုၼ်းမိူင်းလင် ဝူၼ်ႉၵႂ၊င်ၼုင်းမဝ်း မင်ပွၵ်ႈမင်ၵမ်း ၵွပ်ႈပိူဝ်ႈပဵၼ်ေသတႆးႁဝ်းဢမ်ႇၸွမ်းႁၼ်ႄလႈ--- ၼႆႉေၵႃႈလီလႆႈဢီလူၸႂ်လဵၵ်ႉၼႅၼ်ႇၼႃႇ - တႃႇသူႄလႈ ႁဝ်းၶႃႈ လီလႆႈႁူႉပွင်ႇၵၼ်ဝႆႉပီၼႃႈ ယႃႇေပႁႂ်ႈပဵၼ်ၼင်ႇၸိူဝ်းၼႆၶႃႈ ၵူဝ်ပိူၼ်ႈထ၊င်ႇထိူမ်ဝႃႈႁဝ်းဢမ်ႇေမႃၸွႆႈၵၼ်ၶႃႈၼႆယဝ်ႉ---။
7) ၸင်ႇဝႃႈလီလႆႈဢွၼ်ၵၼ်တုင်းၽ၊င်းယဝ်ႉ ၶုၼ်ၼ၊င်းၸၢႆးယိင်း ၶိင်းၼၢႆး ေလႃးဢႃဢိူဝ်ႉ ၵႆယ၊ၼ်ပီႈၼွင်ႉႁဝ်းၶႃႈမႃးႁႃတႃၼမ် မႃးပၼ်မႃးတ၊ၼ်း ၼႂ်းဝၼ်းမိူဝ်ႈၼႆႉ မႅၼ်ႈေၵႃႈမႅၼ်ႈမိူဝ်ႈပီလူင်ဝၼ်းႁ၊င်း ၸဝ်ႈၸ၊င်းႁဝ်းၶဝ် မႃးႁပ်ႉတႃၼမ်တ၊င်းတ၊ၼ်း သွမ်းၼႂ် သွမ်းဝၼ်း ႁဝ်းၶႃႈယိူင်းဢ၊ၼ်းသူးလီ မိူင်းၽီႁိုဝ်လွႆး- ၸဝ်ႈေဝယႃႇဝိၸ်ၸႃႉ ၸဝ်ႈတႃႇၼ ႁဝ်းၶဝ်မႃးၶိုၼ်ပ၊င်ပွႆး ၸဵမ်ၶဝ်ႈၸဵမ်ၽၵ်းတၵ်းသေလွႆးလွႆး ၽႂ်ၽႂ်ေၵႃႈ ၸူမ်းေသပ၊င်ပွႆး လႆႈမႃးၶျႃႉသူး လုၵ်ႈႁဵၼ်း ၸဝ်ႈတႆးၵူႈတူၼ်ၵူႈပႃးၵၼ် လႆႈမႃးၽွမ်ႉၺႃးႁၼ် ၽႂ်ေၵႃႈသိူဝ်းသႃႇ-- တူၺ်းလူ သွမ်းၼႂ် မီးေသၼ၊င်းပီး ၼ၊င်းလွတ်ႈၼႆႉေၵႃႈမီးေၸႇတၼႃႇ--၊
8) လူိဝ်ၼႆႉပႆႇၵႃးမီးမႃးထႅင်ႈ ယိင်းဢွၼ်ႇ ၸၢႆးဢွၼ်ႇၵူႈတီႈ ၽႂ်ေၵႃႈလႆႈမႃးပိုတ်ႇၵီႈေၸႇတၼႃႇ လႆႈမႃးႁူပ်ႉႁၼ်သင်ႇၶႃႇတႆးၸဝ်ႈ ၽႂ်ေၵႃႈၸႂ်ဢမ်ႇသဝ်ႈ ဝဝ်းလ၊င်ႇ ဝႆႉေသၸႂ်သႂ၊င်ႇၸႂ်ၸိုၼ်ႈ ၼင်ႇႁိုဝ်တႆးတၵ်းၶိုၼ်ႈယႂ်ႇ ဝႆႉသႂ်ႇၸႂ်မူၼ်ႈ ၽႂ်ၽႂ်ေၵႃႈဢွၼ်ၵၼ်မူၼ်ႈလူၺ်ႈ တႃႇၼ သီႇလ ၸႃႇၵ ၽႃႇဝၼႃႇ ယွၼ်းၵႂႃႇတီႈထွတ်ႈ မူိၼ်ၼင်ႇမိူဝ်ႈၼႆႉ ဝၼ်းၼႆႉ ၽႂ်ေၵႃႈပွင်ႇႁွတ်ႈ ၵွျင်းထွတ်ႇဝတ်ႉမႂ်ႇ မီးသႂ်ႇထႆးၸိုင်ႈ ပဵၼ်တီႈပိုင်ႈ ပီႈၼွင်ႉတႆး ၵူႈတီႈၽွမ်ႉမႃးသူႇ တီႈယူႇတ၊ၼ်းထ၊ပ်ႈ ယုၵ်ႉဢ၊ပ်ႈၶူဝ်းလူႇ မျုဝ်းၵူႈၸိူဝ်ႉလၢႆလိူင်ႈ ၵူႈဢႃးတိတ်ႉဢမ်ႇပိူင်ႈ ပဵၼ်တီႈတႆး လႆႈသိူဝ်းသႃႇ လႆႈမႃးႁူပ်ႉသင်ႇၶႃႇတႆး ၵူႈလၢႆဝ၊ၼ်ႈ လၢႆမိူင်း ႁူိင်းၶႅပ်ႉလိူဝ်တွၼ်း ၽွၼ်းပုၼ်ႈတႆးေၵႃႈလီႁႅင်း ၽႂ်ၽူႈလႂ်ႄလႈ ဢမ်ႇပွင်ႇၸႂ်ေၵႃႈ ၶဝ်ၸဝ်ႈသပ်းလႅင်းပၼ်ယဝ်ႈ--။
9) သင်ႇၶႃႇၶဝ်ၸဝ်ႈ ဢၼ်လႆႈႁဵၼ်းလိၵ်ႈ ၵူႈၸဝ်ႈတီႈၶႃႈ ၸဝ်ႈဢၼ်လႆႈသွၼ်ဢဝ် ပႃႇလိ ၽႃႇသႃႇ မျ၊ၼ်ႇမႃႇ မိူင်းမ၊ၼ်ႈၸိူဝ်းၼၼ်ႉေသၵေႃႈ မင်ပွၵ်ႈေၵႃႈ လီၸ၊ၼ်ႈၼႃႇၼႃႇ မင်ပႃးေၵႃႈၼပ်ႉဢ၊ၼ်ႇ ပီၵႂႃႇ ႁိုင်ၼႃႇေတႃႇေတႃႇ ၼင်ႇႁိုဝ်ေပႃးဢွင်ႇ ႁွတ်ႈပွင်ႇထိုင်တီႈ မင်ပႃႈမင်ၸဝ်ႈႁဵၼ်း ဢဝ် 3 ပီ 4 ပီ ႁိုင်ၼႃႇေတႃႇေတႃႇ ႁိုင်ၼႃႇေတႉေတႉ ၽႂ်ေၵႃႈဢမ်ႇတၼိူင်ႇေပႉ ဢမ်ႇတၼိူင်ႇတွပ်ႇ မင်ပႃးေၵႃႈ ႁွပ်ႇဢဝ်ပပ်ႉလိၵ်ႈ ဢ၊ပ်ႈၶိုၼ်းၸႃႇၶျႃႉ လူႇတ၊ၼ်းတႃႇၼ ပၼ်ၸဝ်ႈဢၼ်မႃးမႂ်ႇ ၼမ်ယႂ်ႇေတႃႇေတႃႇ ေတႃႈၵႃႈဢမ်ႇလိူဝ်ေသ ၸဝ်ႈၶူးေၼႃႇလႅင်းေတႇၸ ေမႃေသထမ်ႇတြႃးေတႇသၼႃႇ ၸင်ႇဝႃႈမၼ်းယ၊ပ်ႇၼႃႇ တွၵ်ႉတိူဝ်ႉ၊ ပီႇေဢႇ ဢႅမ်ႇေဢႇ ထမ်ႇမၸႃႇရိယ ေပႃးၶႅၼ်ႇၵျႃႉဢွ င်ႇလႆႈ တီႈၼႆႈ ၸႂ်ထ၊ၼ်ႈေပႃးဢမ်ႇသႃႇ ၵူႈၽႃႇသႃႇ မိူဝ်ႈယ၊မ်းတွပ်ႇ ၽႂ်ၸဝ်ႈလႂ်ေၵႃႈ ၵူဝ်ဢမ်ႇပႃးၸိုဝ်ႈပႃးသဵင်ယဝ်ႉ--။
10) ၸင်ႇဝႃႈၶႃႈေတဢမ်ႇလ၊တ်ႈဢဝ်ပုၵ်ႈမၼ်းယ၊ဝ်း ၶ၊ဝ်းမၼ်းတၵ်းႁိုင် ၶႃႈေတၶုိင်ႁႃၶျႃးဝင်း သ၊င်းလ၊င်းသပ်းေၽ ေပႃးႄၼမႃးေၸး ၵမ်ႈၽွင်ႈယူႇၵႆ ၵူဝ်ဢၼ်ၶိုၼ်ႁႃလူတ်ႉေမး တ၊င်းမိူဝ်း ၵမ်ႈၽွင်ႈၵူဝ်ဢၼ် ၶႂ်ႈမိူဝ်းၽႂ်းၶ၊ၼ် ေပႃးဢၼ်ေႁႃးယ၊ဝ်း ၵူဝ်မဝ်းတႃႇၼွၼ်း ၶႃႈေတယွၼ်းပူတ်းဝ၊င်းသဵင် ေၶႃႈၼဵင်ယ၊ဝ်းေၶႃး သဵင်လင်ၽေႃးေၽႃး မင်ၵေႃႉၼွၼ်းႁိုဝ်ၸ၊မ်းေၼႃး တီႈၼႆႈၶႆႈလိုဝ်ႈလင်ႇၵႃႇ ဝႃႇၸႃႇၵႂ၊မ်းသဵင်ႄလႈ--- ယွၼ်းလႆႈဝႆႈလူႇပူႇေၸႃႇၶုပ်ႉၶဝ်ႇ တဝ်ႉသွၵ်ႇ မွၵ်ႇၵၼ် တိုၼ်ႇၵၼ်ႄလႈတႆး ၵူႈယိင်းၵူႈၸၢႆး ၵူႈၶိင်းၵူႈၼၢႆး ႁႂ်ႈမီးမင်ႇၵလႃႇ သျ၊မ်းသႃႇလီယဝ်ႉ လီထႅင်ႈ ၵႃႈပဵၼ်ငိုၼ်းရတၼႃႇ ၶမ်းရတၼႃႇ သႅင်ရတၼႃႇ ၵ၊ၼ်င၊ၼ်း ရတၼႃႇ ၸိူဝ်းၼႆႉယႃႇေပႁႂ်ႈမၼ်းႁဵဝ်ႁၢႆႁႅင်ႈ မႃးထႅင်ႈမႃးထႅင်ႈ သီႇၸဵင်ႇပႅတ်ႈၽႃႇ သီႇၼႃႇပႅတ်ႇၽၢႆႇ ဝၢႆႇၵႂႃႇ ၽႂ်လႂ်ႂ် ၶႂ်ႈပၼ် ၶႂ်ႈပူဝ်ႉၶႂ်ႈေပး - ေပႃးမီးပိတ်ႉေၸး ယႂ်ႇၼမ်ယဝ်ႉ ဢွၼ်ၽွမ်ႉၵၼ်လူႇတ၊ၼ်းၸိူင်ႉၼႆထႅင်ႈလူၺ်ႈတႃႉ။
တွၼ်ႈၶွတ်ႇယွတ်ႈ
11) ၽွၼ်းလီ ဢၼိသမ်ႇသ ၽရၼႃးမုၼ် ဢၼ်သူၵဝ်ႁဝ်းၶႃႈ လႆႈလူႇလႆႈတ၊ၼ်း ဝၼ်းမိူဝ်ႈၼႆႉ ပဵၼ်ၵူၼ်းမႃးၽဝၸ၊တ်ႈလႂ် ပ၊ၼ်လႂ် သေၵေႃႈ ႁႂ်ႈလႆႈယူႇလီၵိၼ်ဝ၊ၼ်၊ ႁႂ်ႈလႆႈမူၼ်ႈမူၼ်ႈေၵျႃႇေၵျႃႇ လူၺ်ႈ မႅတ်ႉတႃႇ ၵရုၼႃႇ မုတိတႃႇ ဢုပႅၵ်ႉၶႃႇ ပျ၊ၼ်ႇမႃႇၸူႇြတႃးသီႇပႃး၊ တြႃးၽူႈၵူၼ်းလီၸႅတ်းပႃး၊ ပုင်ႇၺၵိရိယႃႇသိပ်းပႃး၊ ပႃႇရမီႇသိပ်းပႃး၊ ေပႃးထိပၵ်ႉၶိယ သ၊မ်သိပ်းၸဵတ်းပႃး၊ မင်ႇၵလႃႇတြႃး သ၊မ်သိပ်းပႅတ်ႇ ယႃႇႁႂ်ႈလႆႈယွတ်ႇယႅတ်ႇေသဢၼ် မုၼ်မၼ်ၵျူဝ်းေပး တ၊င်းလၢႆမူတ်းေၸး ၸႅင်ႈလႅင်း ႁႂ်ႈပႃးၸိုဝ်ႈပႃးသဵင်- ၽူႈလႂ်ေၵႃႈသမ်ႉ ႁိုဝ်တၵ်းမႃးတဵင် ၸွမ်းၽဝငူၺ်ႇ ငိူၼ်ႈသူၺ်ႇၺႃႇ ဝၼ်းဝၼ်းၶိုၼ်းၶိုၼ်း မၼ်းတုိၼ်း မူၼ်ႈလူၼ်းၸႂ် ၸ၊တ်ႈၶမ်းလႂ် ေပႃးမူၼ်ႈေပျႃႇသႃႇ၊
ဢမ်ႇမီးဢၼ်ဝႃႈၼၼ်ႉေၵႃႈယႃႇေပႁႂ်ႈႁူႉ ဢမ်ႇႁူႉဢၼ်ဝႃႈၼၼ်ႉေၵႃႈ ယႃႇေပႁႂ်ႈလႆႈမီး တႆႇမႅၼ်ႈၶယီးတီႈသႃႇ ယူႇၵႂႃႇၼႂ်းဢၼ် သမ်ႉပတိၸ၊ၵ်ႈသီႇယိူင်ႈ 10 ၶိူင်ႈ ဢၵျူဝ်းၵျီႇေၵႇ ေပႃးေတႃႇ ဢရိမိတ်ႉေတႇယပွႆးၸဝ်ႈပႂ၊င်ႉသူႇၼႃႈ သူၸဝ်ႈႁဝ်းၶႃႈ ႁႂ်ႈေပႃးႁွတ်ႈသူႇၵႂႃႇ ယႃႇေပပိူင်ႈမႅၼ်ႇယႃႇ ငဝ်းဢွၵ်ႉတိၼ်လ၊င်း ၸၢႆးေၵႃႈတူၵ်းလႆႈပဵၼ်ရႁ၊ၼ်းတႃႇသႂ်ၸိုၼ်ႈသ၊င်းလ၊င်း၊ ယိင်းေၵႃႈတူၵ်းလႆႈပဵၼ် ရႁ၊ၼ်းၸႅတ်ႈသႅင်ၼ၊င်း ၽႅဝ်ႁွတ်ႈႁဵင်းတီႈ ဝဵင်းၼမ်ႉသႅင်ဢ၊င်းပုၼ်ႉတႃႉ မုၼ်ယႂ်ႇမုၼ်ေၼႃး။
သႃထု သႃထု သႃထု
ေၵႃႉတႅမ်ႈလူႇပူႇေၸႃ ႇေႁႃးဢ၊ၼ်ႇ
ၸဝ်ႈၸရေးတိမႃႇ (လွႆၶႂ၊င်) ဝ၊ၼ်ႈလူင်ၼွင်လႅင်
ဝဵင်းပ၊င်လူင်
ဝၼ်းထိ 23ႇ8ႇ2017


text:
ၶၢဝ်ႇ-SSPP info August 31, 2019 ၵူၼ်းမိူင်း ဝၢၼ်ႈၵုင်းမူင်ႈ ဢိူင်ႇမိူင်းၶိူဝ်း ၸေႈဝဵင်းသီႇပေႃႉ ၸိုင်ႈတႆးပွတ်းႁွင်ႇ ဢမ်ႇၸၢင်ႈသွမ်ႈၼႃး ယွၼ်ႉၽူၼ်ဢမ်ႇတူၵ်း ၼမ်ႉႁႅင်ႈလႄႈ ၵႃႈဢၼ်ဝၢၼ်ႇဝႆႉၵေႃႈ ဢႃႇယုပူၼ်ႉ ဝႃႈၼႆ။ ဝၼ်းထီႉ 30.8.2019 ၼႆႉ လႅင်ႇၶၢဝ်ႇပိုၼ်ႉတီႈပွင်ႇၶၢဝ်ႇထိုင် ၸုမ်းၶၢဝ်ႇ SSPP info ဝႃႈ“ၵူၼ်းဝၢၼ်ႈၵုင်း မူင်ႈ
ၶၢဝ်ႇပွႆးတိုၵ်း ၵဵဝ်ႇလူၺ်ႈလွင်ႈၽဵဝ်ႈမူၺ်ႉယႃႈမဝ်းၵမ်
August 6,2019 By – SSPP/ SSA ဢိင်ၼိူဝ်ေၶႃႈတႅပ်းတတ်းငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး၊ တပ်ႉသိုၵ်းၸိုင်ႈတႆး(SSPP/ SSA)မီးႄလႈ ၸွမ်းၼင်ႇေၶႃႈယိူင်းဢၢၼ်း ၵၢၼ်ၽဵဝ်ႈမူၺ်ႉယႃႈမဝ်းၵမ် ၽၢႆႇတပ်ႉ၊Continue reading »
သၢႆသိုၵ်းတူင်ႉၼိုင်တပ်ႉသိုၵ်းမၢၼ်ႈႄလႈ သၢႆသိုၵ်းၵူတ်ႇထတ်းၽဵဝ်ႈမူၺ်ႉယႃႈမဝ်းၵမ် ပႃႇတီႇမႂ်ႇသုင်ၸုိင်ႈတႆး၊ တပ်ႉသိုၵ်းၸိုင်ႈတႆး လႆႈပဵၼ်ပၢင်တိုၵ်းၵၼ် ၼႂ်းေၸႈဝဵင်းတၢင်ႉယၢၼ်း
ၽူႈၸတ်းၵၢၼ်ၸေႈဝဵင်းမၢႆ(10) ႁဵတ်းပၢင်ၵုမ်ၵူၼ်မိူင်းဢိူင်ႇမႄႈႁၢၼ်ႇ
တေၺွပ်းၽူႈဢွၼ်ႁူဝ်AA (4)ၵေႃႉ ဢမ်ႇၺွပ်းဢၼ်ဝႃႈၼၼ်ႉ လူဝ်ႇထၢမ်လူင်ပွင်ၸိုင်ႈၵူၺ်း
မိူဝ်ႈငဝ်းလၢႆးလီပဵၼ်ၶူဝ်ႉ ပေႃးငဝ်းလၢႆးသုၵ်ႉတႃႇပဵၼ်ႁူဝ်ႉ
SSPP/SSA 2019 July(7) တပ်ႉႁူမ်ႇလူမ်ႈ ၸေႈဝဵင်းမၢႆ(17) ၸေႈတွၼ်ႈမၢႆ(8)SSPP/SSA ႁဵတ်းၵၢၼ်ၸွႆႈလွမ်ႉႁူဝ်ႉၼႃး ပေႃႈမႄႈၵူၼ်းမိူင်း ဝၢၼ်ႈၼႃးပဵင်း ဢိူင်ႇဝၢၼ်ႈသႃႇလူင် ၸေႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ။Continue reading »
ၵူၼ်းမိူင်းထူပ်းၽေးၼမ်ႉႁႅင်ႈ ဢမ်ႇၸၢင်ႈသွမ်ႈၼႃး
ၶၢဝ်ႇ-SSPP info August 31, 2019 ၵူၼ်းမိူင်း ဝၢၼ်ႈၵုင်းမူင်ႈ ဢိူင်ႇမိူင်းၶိူဝ်း


text:
မိူဝ်ႈဝၼ်းထိ 27,29,31 August 2018 ၸဝ်ႈၶူးပၺ်ၺႃၼၼ်တ (မိူင်းတူၼ်) ဢဝ်တၢင်းၸႂ်မဵတ်ႉတႃႇ၊ ၵရုၼႃႇသေ ပူင်သွၼ်ပၼ် လွၵ်းလၢႆးတႅမ်ႈလိၵ်ႈ ၸၼ်ႉသုင် လႄႈ လွၵ်ႈလၢႆးလူလိၵ်ႈၸၼ်ႉသုင် တွၼ်ႈတႃႇ ၸဝ်ႈၸိူဝ်းတိုၵ်ႉႁဵၼ်း M.Phil ၶဝ်လႄႈ ၸိူဝ်းဢၼ် တေၶိုၼ်ႈထိုင်ၵႂႃႇလႆႈ ၸၼ်ႉ Ph.D ၵႂႃႇယူႇ-
ဢဝ်ၶၢဝ်းတၢင်းၼႂ်းသၢမ်ဝၼ်း တႄႇဢဝ်ဝၼ်းထိ 27 တေႃႇထိုင် ဝၼ်းထိ 31 ၶႅၼ်ႈဝၼ်း (27,29,31) ၼႂ်းလိူၼ် August ပီ 2018 ၼႆႉသေ ဢဝ်တၢင်းႁူဝ်ၶေႃႈလၢႆလၢႆဢၼ်ဢၼ် ပူင်သွၼ်ပၼ် ၸဝ်ႈပီႈၸဝ်ႈၼွင်ႉၶဝ်ၵႂႃႇယူႇ၊ ဢွင်ႈတီႈ ႁူင်းတူၺ်းလိၵ်ႈ ၸဝ်ႈၵၢင်းသိူဝ်၊ ဝတ်ႉမၵုတႃႇရႃႇမ၊ ဝဵင်းၵူဝ်ႇပူဝ်ႇ၊ မိူင်းသီႇႁူဝ်ႇၼႆႉၵႂႃႇယဝ်ႉ။
ၶၢဝ်းတၢင်းသီႇႁူဝ်ႇ


text:
Once a year, go someplace you have never been before.
~ Dalai Lama.
ၼိုင်ႈပီႊၼိုင်ႈပွၵ်ႈ ၵႂႃႇလႄႇတီႈဢၼ် ၸဝ်ႈၵဝ်ႇဢမ်ႇယၢမ်ႈၽႅဝ်ၼၼ်ႉတႃႉ …
~ တလၢႆးလႃးမႃး
မႅၼ်ႈယူႇ တီႈဢၼ်ႁဝ်းၶႃႈ ဢမ်ႇယၢမ်ႈၽႅဝ်ၼၼ်ႉ ၸၢင်ႊမီးတီႈဢၼ်ၸၼ်ၸႂ် လွင်ႈၶဝ်ႈၸႂ် တင်းၼမ်ယူႇ။ ယဝ်ႉၵေႃႈ လႄႇထွင်ႈတီႈဢၼ်ႁဝ်း ဢမ်ႇယၢမ်ႈၽႅဝ်ၼႆႉ ၸၢင်ႊႁဵတ်းႁႂ်ႈၸႂ်ငႅဝ်ၸႂ်မွင် ႁဝ်းႁၢႆသေၸၢင်ႊႁဵတ်းႁႂ်ႈ ၸႂ်ႁဝ်းမႂ်ႇၸိုၼ်ႈမီးႁႅင်းမႃးယဝ်ႉ။ မၼ်းႁဵတ်းႁႂ်ႈႁဝ်း မီးတူဝ်ထူပ်းၼမ် လႆႈတၢင်းႁူႉတၢင်းႁၼ် ဢၼ်ဢမ်ႇမိူၼ်ၵၼ်ယဝ်ႉ။ ဝႃႈတေႉ ဢွၵ်ႇတႃႈဢွၵ်ႇတၢင်းၼႆႉ ၼမ် လႄႈ ၵေႇ ပဵၼ်ယႃႈယႃ ယႃၸႂ်ၵူၼ်းႁဝ်း လွင်ႈ႞ယဝ်ႉ။ မၼ်းႁွမ်ပၼ် တီႈမၢႆတွင်း ၼႂ်းၸူဝ်ႈပၢၼ်ႁဝ်း တင်း ၼမ်တင်းလၢႆယဝ်ႉ။ မီးလွင်ႈႁိူဝ်ႉၸႂ်ၼၵ်းၸႂ် Stress လႄႈ တေယိူၼ်ႉမူမ်ႇ မီးလွင်ႈဢူၵ်းႁၵ်း လႄႈ ၽိူဝ်ႇတေထွၵ်ႇမွၵ်ႇၶႆႊၼႄပိူၼ်ႈ တႃႉလီဢွၵ်ႇၶၢဝ်းတၢင်းသေ လိုဝ်ႈႁိူဝ်ႉလိုဝ်ႈၸႂ်ယဝ်ႉ။
မိူင်းပွတ်းႁွင်ႇၵႃးၼမ် လူတ်ႉတိတ်းၶမ် တၢင်းၸိူင်ႉ
ၸႃႇတိမိူင်းၵိူတ်ႇၵဝ်ၶႃႈ ပဵၼ်မိူင်းဝုၺ်း။ ၵဝ်ၶႃႈ ဢမ်ႇပဵၼ်မိူဝ်းမၢၼ်ႈ ၵူႊပီႊပီႊ။ မၢင်ၽဝ်ႇ သၢမ်ပီႊၼိုင်ႈပွၵ်ႈ မၢင်ၽဝ်ႇသီႇပီႊ ၸင်ႇ ပဵၼ်မိူဝ်း ၼိုင်ႈပွၵ်ႈ။ တေႃႈလဵဝ် တီႈတႃႈၵုင်ႈ မႆႈၼႃႇလႄႈ သင် တင်းၶႂ်ႈမိူဝ်းလႄႇ မၢၼ်ႈၵဝ်ႇမိူင်းလင်လႄႈ သင် ၸင်ႇႁႅၼ်းၶူဝ်းသႂ်ႇထူင်သေ ၸပ်းလူတ်ႉၵႃးၶိုၼ်ႈမိူဝ်းမိူင်းတႆးယဝ်ႉ။
ၸပ်းလူတ်ႉၵႂႃႇထိုင် မွၵ်ႈသၢဝ်းလၵ်း ယဝ်ႉ ၵုမ်ႇၵူၼ်ႈၵဝ်ၶႃႈ ၶိုၼ်ႈမႃးၵူၼ်ႉမႃးယူႇယဝ်ႉ။ ဝိၼ်ႇသၢႆႉဝၢႆႇၶႂႃၼင်ႈ ၶူတ်းတိၼ်လိူၼ်းတိၼ်သေ ၼင်ႈ ၼင်ႈငႅၵ်ႈၼွၼ်းငႅၵ်ႈ ဢဝ်လၢႆးမၼ်း ပေႃးၶႂ်ႈ ၸေးၵေႃႈ ဢမ်ႇသႃႇ။ ဢေႃႈ ဢႃႇယုလႆႈမႃး ထဝ်ႈ မႃးၵူႊမိူဝ်ႈၵူႊဝၼ်းယဝ်ႉလူင်ၼႆႉ ဢၼိၵ်ႈၸ ဢၼိၵ်ႈၸ။
ၽႅဝ် (၁၁၅) လၵ်း ၵႃးၵိုတ်းပၼ် တႃႇလိုဝ်ႈ ဢွၵ်ႇၼွၵ်ႈလႄႈၵိၼ်ၶဝ်ႈၶမ်ႈ ႁိုင်မွၵ်ႈ ၂၀ မဵတ်ႉ။ ၵဝ်ၶႃႈ သင်ႇၼိူဝ်ႉမူသေ ၵိၼ်ၶဝ်ႈ။ ၵိၼ်ယဝ်ႉ သွၼ်ႇငိုၼ်းမၼ်း လႆႈႁၼ်ၼႂ်းဝႂ်တိုတ်ႉတႅမ်ႈဝႆႉ …
ၼိူဝ်ႉမူ ၄၀၀၀
ၶဝ်ႈၼိုင်ႈၽေ ၅၀၀
ၵႃႊၶွၼ်ႇ ၂၀၀ ၼႆယဝ်ႉ။
ၵိၼ်ၶဝ်ႈ လႆႈသႂ်ႇၶွၼ်ႇၼႆႉ လႆႈၺႃးပွၵ်ႈဢွၼ်တၢင်းသုတ်း ၵမ်းၼႆႉယဝ်ႉ။ ၵွပ်ႈထိုင်ၶိင်ႇလႅၵ်ႈလၢႆႈယဝ်ႉ (ပြောင်းလဲချိန်တန်ပြီ) ဢၼ်ဝႃႈၼၼ်ႉလႄႈ ၸင်ႇလႆႈသႂ်ႇၶွၼ်ႇ ၸိူင်ႉၼႆႁိုဝ်။
ၵၢင်ၼႂ် ၃ မူင်းလိူဝ် ႁွတ်ႈထိုင်ႁူၺ်ႈၵိုတ်ႈ ဝဵင်းၼွင်ၶဵဝ်။ ၵႃးယၢဝ်းလူင်လမ်း႞ လႅဝ်ဝႆႉၵၢင် တၢင်းလႄႈ ၵႃးမႃးၶမ်တီႈၼႆႈ ႁိုင်မွၵ်ႈသီႇၸူဝ်ႈမူင်း။ ႁူဝ်ၼႂ် ၈ မူင်း ၵႃးၸင်ႇတေပူၼ်ႉဢွၵ်ႇလႆႈ ၼႂ်းႁူၺ်ႈ။
ၼႂ်းႁူၺ်ႈၵိုတ်ႈၼႆႉ သဵၼ်ႈတၢင်းႁၢမ်ႉၵႅပ်ႈ ၵူတ်ႉၵူတ်ႉငွၵ်းငွၵ်း ႁူၺ်ႈသမ်ႉလိုၵ်ႉလႄႈ လူတ်ႉ ၵႃးၵႂႃႇမႃး ႁၢမ်ႉၸိူင်ႉ။ ဢၼ်ၵႃးမႃးတိတ်းမႃးၶမ် ဢဝ်ၶၢဝ်းတၢင်းၸိူင်ႉၵေႃႈ ႁၢမ်ႉပဵၼ်တီႈၼႆႈ ၵမ်ႈ ၼမ်ယဝ်ႉ။ ထႅင်ႈပီႊ႞သွင်ပီႊ သင်ၵႃးလႅၼ်ႈ ၼမ် လိူဝ်ၼႆႉမႃးၸိုင် လွင်ႈၵႂႃႇတႃႈပႆတၢင်း ပွတ်းႁွင်ႇ ၼႆႉ ထၢင်ႇတေယၢပ်ႇၽိုတ်ႇလိူဝ်ၼႆႉထႅင်ႈယူႇ။ တီႈ ၼႆႈ ထုၵ်ႇလီမီးတၢင်းထႅင်ႈသဵၼ်ႈ႞ ဢမ်ႇၼၼ် ၵၢႆႇၶူဝ်ပၼ်ယူႇ။ ၸိူဝ်းၼႆႉ လူင်ပွင်ၸိုင်ႈ ထုၵ်ႇလီ ႁဵတ်းပၼ်ယူႇ။ ၵွပ်ႈသင်ၼႆ တၢင်းသဵၼ်ႈၼႆႉ ႁႃ ငိုၼ်းပၼ် လူင်ပွင်ၸိုင်ႈ လႆႈၼမ်သေပိူၼ်ႈလူး။ ၵၢၼ်ၵႃႉၶၢႆတေႃႇလႅၼ်ႊလိၼ် ပွတ်းၼႆႉၼမ်သေ ပိူၼ်ႈလူး။ (ၽွင်းတႅမ်ႈလိၵ်ႈႁူဝ်ၼႆႉယူႇၼၼ်ႉ လႆႈ လူမႅၼ်ႈၶၢဝ်ႇ လွင်ႈလူင်ပွင်ၸိုင်ႈ တေၵၢႆႇၶူဝ် Cable Stayed ၶၢမ်းၵၼ်တင်းၶူဝ်လႅင်ၾႆး ႁူၺ်ႈ ၵိုတ်ႈ ဢၼ်တေသဵင်ႈငိုၼ်းတေႃႇလႃႇ ဢမႄႇရီႇ ၵၼ်ႇ ၁၀၀ လၢၼ်ႉ ၼႆယူႇ။ လွင်ႈၵေႃႇသၢင်ႈတေတႄႇၵႂႃႇ ၼႂ်းပီႊၼႆႉ ၼႆလႄႈ ပဵၼ်ၶၢဝ်ႇလီ ႁူဝ်႞ယဝ်ႉ။)
ၵွပ်ႈလူတ်ႉတိတ်းလူတ်ႉၶမ်လႄႈ တၢမ်း ၶမ်ႈယၢၼ်ႈႁူၵ်းမူင်း ၸင်ႇႁွတ်ႈမူႇၸေႊ။ လုၵ်ႉ မူႇၸေႊ သိုပ်ႇၸပ်းထႅၵ်ႉသီႉ (TAXI) သေမႃး ၼမ်ႉၶမ်း ၵၢင်ၶမ်ႈ ၇ မူင်းလိူဝ်ၸင်ႇႁွတ်ႈၼမ်ႉၶမ်း။
သဵၼ်ႈတၢင်း လုၵ်ႉမူႇၸေႊ တေႃႇထိုင် ၼမ်ႉၶမ်းၼႆႉ တၢင်းယၢဝ်းမီး ၁၉ လၵ်း။ တၢင်း ပွင်ႇပဵၼ် ဢူးလုၵ်းဢၢၵ်းလၢၵ်း ၼမ်တေႉတေႉ။ ၼႆႉတႄႉ ၵွပ်ႈပႆႇထိုင်ယၢမ်းလႅၵ်ႈလၢႆႈ (ပြောင်းလဲ ချိန်တန်ပြီ) ႁိုဝ် တိုၼ်းဢမ်ႇၶႂ်ႈမူၼ်ႉမႄးႁိုဝ်၊ ၵႂႃႇ ပွတ်းႁွင်ႇလၢႆပွၵ်ႈလၢႆပီႊၵေႃႈ လႆႈႁၼ် မိူၼ်ၵဝ်ႇဝႆႉ။ ၼွၼ်းလိုဝ်တီႈၼမ်ႉၶမ်း ၶိုၼ်း႞ယဝ်ႉ။
တၢင်းမိူဝ်းမိူင်းၸၢႆး ပဵၼ်တၢင်းလိၼ်လႅင်
မိူင်းဝုၺ်းၼႆႉ မီးၼႂ်းဝူင်ႈၵၢင် ဝဵင်းၼမ်ႉ တူႈ လႄႈ ဝဵင်းၼမ်ႉၶမ်းသေ ၵႆၵၼ်တင်းဝဵင်း ၼမ်ႉၶမ်း ၂၈ လၵ်း။ မိူဝ်ႈၼႆႉ ၵဝ်ၶႃႈ ၸပ်းလူတ်ႉ ဢွၼ်ႇသေ သိုပ်ႇၵႂႃႇမိူင်းဝုၺ်းထႅင်ႈ။ တေႃႈလဵဝ် တႄႇ ဢဝ်ၼမ်ႉၶမ်းၵႂႃႇ တေႃႇထိုင်ၼမ်ႉပူႈလူင် (မွၵ်ႈ ၁၃ လၵ်း) ၵႃးထုၺ်လိၼ် မႄးၶႂၢၵ်ႈတၢင်းသေ သိူဝ်ႇမၢၵ်ႇႁိၼ်ဝႆႉယူႇ။ လႆႈငိၼ်းၸဝ်ႈၵႃးလၢတ်ႈ ၼႄဝႃႈတႄႉ တႃႇသိူဝ်ႇတၢင်းသဵၼ်ႈၼႆႉ လူင်ပွင် ၸိုင်ႈ မိူင်းတႆးဢွၵ်ႇငိုၼ်းပၼ် ၼႆယဝ်ႉ။ တေသိူဝ်ႇ ႁႂ်ႈတၢင်းလီ ၼႂ်းၶၢဝ်းတၢင်းသွင်ပီႊၼႆႉယူႇ ၼႆ ယဝ်ႉ။
ၵူၺ်းၵႃႈ ၵႃႊပူၼ်ႉမႃးၼၼ်ႉ ဝႃႈတေသိူဝ်ႇ တၢင်းမႄးတၢင်းၼႆသေ ႁဵတ်းဢမ်ႇပဵၼ်၊ တၢင်း ၵူၺ်းမိူၼ်ၵဝ်ႇၵေႃႈ မီးမႃးလၢႆၽဝ်ႇလၢႆပွၵ်ႈယဝ်ႉ။ ၵွပ်ႈၼၼ် တေသိူဝ်ႇႁႂ်ႈတၢင်းလီ ၼႂ်းၶၢဝ်းတၢင်း သွင်ပီႊ ဢၼ်ဝႃႈၼၼ်ႉ မိူဝ်ႈလႂ်ႁၼ်တႂ်ႈတႃၵွၼ်ႇ ၸင်ႇတေၸၢင်ႊလၢတ်ႈလႆႈယဝ်ႉ။
ပိူင်႞သွင်တၢင်း ၵႃးတၢင်ႇမႆႉတၢင်ႇထၢၼ်ႇ ဢၼ်တေႃႉၶဝ်ႈမိူင်းၶႄႇၸိူဝ်းၼၼ်ႉ ၵမ်ႈၼမ်ၼမ် လႅၼ်ႈတၢင်းသဵၼ်ႈၼႆႉ။ ဢၼ်မႄးတၢင်းဝႆႉ ၵူၺ်း မီးပဵၼ်တွၼ်ႈ ၵႃးလူင်ၵႃးတၢင်ႇမႆႉၵႂႃႇမႃး သမ်ႉ ဢၢၼ်ႇႁူဝ်ပၢၵ်ႇမၼ်း။ ႁႅင်းမႄးလႆႈလႄႈႁႅင်းၵႃး ၼမ် ဢမ်ႇငမ်ႇၵၼ်။ ၵွပ်ႈၼၼ် တၢင်းလူႉလႅဝ် ၼမ်တေႉတေႉ။ ပေႃးထိုင်ၶၢဝ်းၾူၼ်ၼႆ ၵူၼ်းမႄး တၢင်းၶဝ် လိုဝ်ႈပႅတ်ႈသေတႃႉ ၵႃးတၢင်ႇမႆႉတၢင်ႇ ထၢၼ်ႇတႄႉ ဢမ်ႇလိုဝ်ႈသေၶၢဝ်း။
ႁဵတ်းၼၼ် ၵွပ်ႈၵႃးတၢင်ႇမႆႉလႄႈ ၶၢဝ်း ႁိုဝ်ႉၼၼ်ႉ တၢင်းလႅဝ်တၢင်းဢုင် တၢင်းဢၼ်မႄး ယဝ်ႉၼၼ်ႉၵေႃႈလႅဝ် လႆႈမႄးၶိုၼ်းမႂ်ႇမႂ်ႇ ႁဵတ်း ၼၼ်ပၼ်ႇတူင်ႇဝႆႉယူႇယဝ်ႉ။
ၵႃးဢွၼ်ႇတၢင်ႇၵူၼ်း (ၵႃးလႅၼ်ႈၵၢတ်ႇ) တၢင်းသဵၼ်ႈမိူင်းဝုၺ်းတႄႉ ဢမ်ႇၵူဝ်ဢုင်ဢမ်ႇၵူဝ် ၽုၼ်ႇမုၵ်ႉမၢၵ်ႇႁိၼ်သင် လႅၼ်ႈမင်လႅၼ်ႈမင် ယူႇတိၵ်းတိၵ်းယဝ်ႉ။ ၼမ်ႉၶမ်းတေႃႇမိူင်းဝုၺ်း ၵႃႊၵႃးလႆႈပၼ်ၼိုင်ႈၵေႃႉၼိုင်ႈမိုၼ်ႇယဝ်ႉ။
မိူင်းလွႆ မိူင်းၼႃး မိူင်းသူၼ် မိူင်းၶဝ်ႈလီပႃမၼ်း
မိူဝ်ႈပၢၼ်ၸဝ်ႈၾႃႉၼၼ်ႉ မိူင်းဝုၺ်းၼႆႉ ယူႇတႂ်ႈမိူင်းသႅၼ်ဝီ။ ၸဝ်ႈၾႃႉသႅၼ်ဝီ ၶုၼ်သၢင်ႇ တူၼ်ႈႁုင်းလႄႈ ပူႇမူင်ထဝ်ႈမိူင်းဝုၺ်း (ပဵၼ်ၸၢဝ်း ၶိူဝ်းၶၢင်) ၼႆႉ ၶဝ်မိုတ်ႈၵၼ် ၵႆႉၶီႇမႃႉၶႄႉၵၼ် ၼႆ ယဝ်ႉ။ ၵျွင်းလူင် (ၵျွင်းႁွင်ႇ) မိူင်းဝုၺ်းတေႃႈလဵဝ် ၼႆႉၵေႃႈ ပဵၼ်ၸဝ်ႈၾႃႉၶုၼ်သၢင်ႇတူၼ်ႈႁုင်း မႃး ဢွၼ်တႄႇတင်ႈပၼ် ဝႃႈၼႆယဝ်ႉ။
ပဵၼ်မၢၼ်ႈတႆးဢွၼ်တႄႇတင်ႈ ပဵၼ်တႆး ႁဝ်းယူႇသဝ်းၼမ် ဝၢႆးလင်ၵူၼ်းတၢင်ႇၶိူဝ်းၶဝ် ၸင်ႇၶၢႆႉၶဝ်ႈၸိမ် ယူႇသဝ်းၸွမ်း။
ၵၢၼ်ပၢႆးမၢၵ်ႈမီး ဢမ်ႇမီးသင်လူင်လၢင်။ ၽုၵ်ႇၶဝ်ႈ သွမ်ႈသူၼ် ပိတ်းၼဵင်ႈ ၸိူဝ်းၼႆႉၵွႆး။ မိူဝ်ႈပၢၼ် ၼဝတ ၼၼ်ႉသႅင်ဢွၵ်ႇတီႈ ပႅင်ႇလူင် သေ ၶူတ်ႉလႆႈသႅင်လူင် ဢၼ်ႁွင်ႉ ၸိုဝ်ႈဝႃႈ ၼဝရတ်ႉ (နဝရတ် ပတ္တမြား) ၼႆယူႇပွၵ်ႈ႞။ ၸိုဝ်ႈ သဵင် ပေႃးလိုဝ်းလင်ၵႂႃႇယူႇၵမ်း႞။ ၵူၺ်းၵႃႈ ၵွႆပၢႆ ပဵၼ်ႁိုဝ်ၵႂႃႇဢမ်ႇႁူႉ ဢဝ်ပဵၼ်ၾႆးၽိူင်းသေ ဝွတ်ႈ ၵႂႃႇပႅတ်ႈ။
ႁူင်းၸၢၵ်ႈၾႆးႁူဝ်ၼမ်ႉ ၼမ်ႉမၢဝ်း (မီးတီႈ မၢၼ်ႈတၢတ်ႇ) ၼၼ်ႉ မီးၽၢႆႇၸဵင်ႇႁွင်ႇဝၼ်းတူၵ်း မိူင်းဝုၺ်း ၵႆၵၼ်မွၵ်ႈ ႁူၵ်းလၵ်းၵွႆး။ ၵူၺ်းၵႃႈ မိူဝ်ႈ လဵဝ် ဢိူင်ႇမိူင်းဝုၺ်း ဢမ်ႇလႆႈၸႂ်ႉၾႆးမၢၼ်ႈတၢတ်ႇ သေမၢၼ်ႈ။ လၵ်းၾႆးတႄႉ ပူၵ်းလတ်းၵႂႃႇ ၼႂ်း မၢၼ်ႈၼႂ်ႈဢိူင်ႇယူႇ။ ၶီႇႁိူဝ်းဢိုပ်းၼမ်ႉ။
ၽၢႆႇၸၢၼ်းမိူင်းဝုၺ်း မွၵ်ႈ ၁၀ လၵ်းပၢႆ ၼၼ်ႉ မီးလွႆမေႃႈႁူဝ်ၸၢင်ႉ။ ၶမ်ႇပၼီႇၶႄႇၶဝ် ၶုတ်းဢဝ်ၶူဝ်းႁႄႈဝႆႉယူႇ။ ၵူၺ်းၵႃႈ ဢိူင်ႇမိူင်းဝုၺ်း ဢမ်ႇလႆႈၸၢမ်ႇပူၺ်ႈ ၽွၼ်းလီမၼ်းသင်သေဢမ်ႇ ၵႃး ၵူၺ်းလႆႈၺႃးၶီႈသူမ်ႈ ယွၼ်ႉၵႃးတၢင်ႇလိၼ် တၢင်ႇၶူဝ်းႁႄႈလႄႈ တၢင်းလူႉၼၼ်ႉၵွႆး။
တႄႇဢဝ် ၁၉၉၀ မႃးၽၢႆႇၼႆႉ ၵွပ်ႈသိုၵ်း မၢၼ်ႊ ႁဵတ်းတႅပ်းသီႇတႅပ်းလႄႈ ၵူၼ်းၼိူဝ်လွႆၶဝ် လူင်းမႃးယူႇ ၼႂ်းတူင်ႈမိူင်းဝုၺ်း ၼမ်မႃးတေႉ တေႉ။ မၢၼ်ႈၵေႃႈႁၢမ်ႉၵႂၢင်ႈလိူဝ်မႃး ၵူၼ်းၵေႃႈ ၵိုၼ်းၼမ်မႃးလႄႈ ၶႂ်ႈပဵၼ်ဝဵင်းဢွၼ်ႇဝႆႉယဝ်ႉ။
တီႈမိူင်းဝုၺ်းၼႆႉ မီးတပ်ႉမၢၼ်ႊ ၼိုင်ႈ တပ်ႉ၊ မီးပိဝ်ႇႁႃႇမူးၵွၼ်းတပ်ႉသေ ၼင်ႈဝႆႉ။ မီး ၸဵမ် ႁူင်းပလိၵ်ႈ၊ ႁူင်းယႃၸၼ်ႉဢိူင်ႇ၊ ၸုမ်းၶႄ ၾႆး ၸိူဝ်းၼႆႉယဝ်ႉ။ ယွမ်ႇၼႆႉ မၢၼ်ႈတႆးႁဝ်း ၵူၺ်းမီးမၢၼ်ႈႁူဝ်ပၢင်ႇ (ပဵၼ်မၢၼ်ႈ ဢၼ်သိုၵ်း လွႆၶဝ် ဢဝ်ၾႆးၽဝ်ပႅတ်ႈတင်းမၢၼ်ႈ မိူဝ်ႈပီႊ ၂၀၁၆) လႄႈ မိူင်းဝုၺ်းယဝ်ႉ။ မၢၼ်ႈႁူဝ်ပၢင်ႇၼႆႉ မၢင်ပွၵ်ႈ ဢဝ်သႂ်ႇၼႂ်းၸေႊဝဵင်းမၢၼ်ႈတူင်ႈ၊ မၢင် ပွၵ်ႈၵေႃႈ ဢဝ်သႂ်ႇၼႂ်းၸေႊဝဵင်းၼမ်ႉၶမ်း ဢိူင်ႇ မိူင်းဝုၺ်းယဝ်ႉ။ တေႃႈလဵဝ်တႄႉ ၶဝ်ႈဝႆႉၼႂ်းဢိူင်ႇ မိူင်းဝုၺ်းယဝ်ႉ။
ဢၼ်ပၼ်ႇႁွပ်ႈ ႁူဝ်ပၢင်ႇ-မိူင်းဝုၺ်းဝႆႉ သီႇ ၼႃႈပႅတ်ႇၽၢႆႇသမ်ႉ ပဵၼ်မၢၼ်ႈၵူၼ်းလွႆ လႄႈ မၢၼ်ႈၶၢင် (မၢၼ်ႈၵူၼ်းလွႆၵမ်ႈၼမ်) ၸိူဝ်းၼႆႉ ယဝ်ႉ။ မိူၼ်မႆႉသွင်တူၼ်ႈ ၸွမ်ႇၵႄႈလိင်းဝႆႉယဝ်ႉ။ ၵွပ်ႈၼၼ် တႆးသွင်မၢၼ်ႈၼႆႉ ဢမ်ႇၸၢင်ႊငွၵ်ႈႁူဝ် ပေႃးငွၵ်ႈမႃးၵေႃႈ ၺႃးလွႆၺႃးၶၢင်ၵမ်းလဵဝ်ယဝ်ႉ။ သိုၵ်းမၢၼ်ႊတဵၵ်းၵေႃႈ ၵႃႊလႆႈၶၢမ်ႇ၊ သိုၵ်းလွႆသိုၵ်း ၶၢင် တဵၵ်းၵေႃႈ ၵႃႊလႆႈၵူမ်ႈႁူဝ် ဝႃႈၼႆယဝ်ႉ။
ၶႄႇဢဝ်မႆႉ တႆးဢဝ်ထၢၼ်ႇ
တႄႇဢဝ် ၁၉၉၀ မွၵ်ႈၼၼ်ႉမႃး ၸၢဝ်းၶိူဝ်း ၸုမ်းယိပ်းၵွင်ႈၵၢင်ႇတင်းၼမ် ဢဝ်လွင်ႈငမ်း ယဵၼ်ၵၼ် တင်းသိုၵ်းမၢၼ်ႊ။ လူင်ပွင်ၸိုင်ႈသိုၵ်း ဢဝ်ပႃႇမိတ်ႉ (Permit) သုၼ်ႇတႅပ်းမႆႉ ပၼ်ႁႂ်ႈ ၸုမ်းဢဝ်လွင်ႈငမ်းယဵၼ်ၶဝ် တင်းၼမ်တင်းလၢႆ။
ႁဵတ်းၵၢၼ်လူဝ်ႇမီးတိုၼ်းလၢင်းလႄႈ ႁႃ ႁူမ်ႈပေႃႈလဵင်ႉၶႄႇၶဝ်သေ ႁဵတ်းၵၢၼ်တႅပ်းမႆႉ။ တႄႇဢဝ်ၼၼ်ႉမႃး ၵၢမ်ႇၵျမ်ႇမႃႇ တူၼ်ႈမႆႉထိူၼ်ႇ ပႃႇမိူင်းတႆး ထိုင်တီႈပဵၼ်လွႆလွမ်ႈ ၵိုတ်းယုမ်းၵွႆး ယဝ်ႉ။ ပေႃးဝႃႈ ပေႃႈလဵင်ႉၶႄႇၶဝ်ႈမႃးၼႆ ယႃႈမဝ်း ၵမ်ၵေႃႈ ၸပ်းၸွမ်းမႃးၵမ်းလဵဝ် ဢဝ်ၵူၼ်းပိုၼ်ႉ တီႈၸပ်းယႃႈမဝ်းၵမ် တင်းၼမ်တင်းလၢႆယဝ်ႉ။
ၶႄႇဢဝ်မႆႉ လူၼ်ႈလီလူၼ်ႈယႂ်ႇယဝ်ႉ ဢၼ်ၵိုတ်းၶင်ႉ ဢၼ်ၶႄႇဢမ်ႇၶႂ်ႈလႆႈဢမ်ႇဢဝ်ၵႂႃႇ ၼၼ်ႉ တႆးသမ်ႉၽဵဝ်ႈႁဵတ်းထၢၼ်ႇယဝ်ႉ။ ႁဵတ်း ၼၼ် ၽဵဝ်ႈၵဵင်ႈတဵင် ထိူၼ်ႇၶိူဝ်းဢမ်ႇမူၺ်ႉ ဢမ်ႇ ပဵၼ်လွႆလွမ်ႈ တေၵႂႃႇမိူင်းလႂ်။ ထၢၼ်ႇဢၼ်တေႃႉသူင်ႇၶဝ်ႈမိူင်းၶႄႇၼၼ်ႉ ၵမ်ႈၼမ်ၼမ် လုၵ်ႉ တၢင်းတူင်ႇတၢင်ႇမိူင်းဝုၺ်း ၼႆႉၵႂႃႇယဝ်ႉ။ ၵူၼ်း ပိုၼ်ႉတီႈဢိူင်ႇၼႆႉ ၸဵမ်ၼိူဝ်လွႆတီႈတူင်ႈ ႁဵတ်း ထၢၼ်ႇ တင်းပီႊတင်းလိူၼ်ယဝ်ႉ။ တေႃႈလဵဝ် ၵၢၼ်ၽဝ်ထၢၼ်ႇၼႆႉ ပဵၼ်ၵၢၼ်ပၢႆးမၢၵ်ႈမီးပိူင်လူင် ၼႂ်းပိုၼ်ႉတီႈယွမ်ႇၼႆႉယဝ်ႉ။
ၵႃးတၢင်ႇမႆႉၵေႃႈ လေႃႈသဵၼ်ႈၼႆႉၵမ်ႈၼမ် ယဝ်ႉ။ ဝူင်ႈဝၢင်ႈၼႆႉ ပဵၼ်ၶေႃႈၸီႉသင်ႇတၢင်း ၼိူဝ်ႁိုဝ်သင်ႁိုဝ်၊ ဝူင်ႈၼႆႉ ပိဝ်ႇႁႃႇမူး မိူင်းဝုၺ်း သမ်ႉဢမ်ႇပၼ်ၵႃးမႆႉပူၼ်ႉ။ ၵႃးမႆႉၸိူဝ်းၼႆႉ တဵမ်တွမ်ၶမ်ဝႆႉၸွမ်းႁိမ်းႁွမ်းမိူင်းဝုၺ်း ဢဝ်မႆႉၶဝ်ၵွင်ဝႆႉတီႈမၢၼ်ႈႁူဝ်ပၢင်ႇ ပေႃးပဵၼ်ၵွင်လူင်ၵွင်လၢင် ယဝ်ႉ။
မိူင်းၼႆႉ ၵူၼ်းၵိၼ်ယႃႈ ၵူၼ်းၸပ်းယႃႈ လိူင်ႇၼႃႇၼႃႇ။ ပၢႆသလိူဝ်ၶီႈယႃႈလိူင်ႇ ၵွင်မႆႉသမ်ႉ တမ်းပေႃးတဵမ်ပၢင်ႇလႄႈ မိူၼ်တင်း သွင်းပႃႁေႈ ပၢၵ်ႇၼႃႈမႅဝ်းယဝ်ႉ။ ၵူၼ်းပိုၼ်ႉတီႈၶဝ်ဝႃႈတႄႉ လၢဝ်းပၢၼ်းၶႄႇၵေႃႈ ပဵၼ်ၽူႈလၵ်ႉၵွႆးၼင်ႇၵဝ်ႇ၊ ၽူႈလၵ်ႉဢွၼ်ႇ လၵ်ႉၶူဝ်းၽူႈလၵ်ႉလူင်ၵွႆးၼႆ ယဝ်ႉ။ ပေႃးဝူၼ်ႉတူၺ်းလီလီ သမ်ႉဢႅပ်ႈၸႂ်ႈတေႉ ပဵၼ်ၼၼ်တေႉ။ ဝႃႈႁိုဝ်ၵေႃႈ ၸဝ်ႈသီႇထၢတ်ႈ ၸဝ်ႈမႃႉလူမ်းမိၼ်ၸိူဝ်းၼၼ်ႉ တေလွမ်လွမ် ၶွပ်ႈၸႂ်တၢင်ႇထိုင် ပိဝ်ႇႁႃႇမူးမိူင်းဝုၺ်းယႂ်ႇယႂ်ႇလူင် လူင်ယူႇ ၶႃႈထၢင်ႇတႄႉ။
ၵူၼ်းၵဝ်ႈၵေႃႉ ၽၵ်းၵဝ်ႈၵမ် ၵူၼ်းၼမ် ၵိၼ်ဢမ်ႇသဵင်ႈ
တိုၼ်ႇမႃးယၢမ်းႁူဝ်ၼႂ် လႆႈငိၼ်းသဵင်ၽဵင်း သၶႁ ဢၼ်ႁွင်ႉဝႃႈ “ၵူၼ်းၵဝ်ႈၵေႃႉၵေႃႈ ၽၵ်းၵဝ်ႈ ၵမ် ၵူၼ်းၼမ်ၵိၼ်ဢမ်ႇသဵင်ႈ ၵူၼ်းၵဝ်ႈၵေႃႉၵေႃႈ ၽၵ်းၵဝ်ႈၵႄႇ ႁႃၽိုၼ်းသႄႇၵူၼ်ႈမေႃႈႁိုဝ်မီး ” ၼႆ လင်မႃးၼႂ်းဢူတ်ႇ (လေႃႇသပီႇၵႃႇ) ယဝ်ႉ။ ပဵၼ်ႁူဝ် လိူၼ်မႂ်ႇလႄႈ ယေးငိုၼ်းဝူင်းမႅတ်ႉတႃႇၶဝ် ၽိတ်ႈ ႁွင်ႉၵူၼ်းမၢၼ်ႈၵူၼ်းသူၼ် မႃးႁွမ်ငိုၼ်းတမ်း ငိုၼ်း။
ယၢမ်းၵၢင်ဝၼ်း ၵဝ်ၶႃႈၵႂႃႇၸႂ်းတူၺ်း တီႈ ၶဝ် ႁဵတ်းၵၢၼ်ၼၼ်ႉ လႆႈႁၼ် ၼုမ်ႇႁၢႆးၸၢႆးယိင်း သိပ်းသီႇသိပ်းႁႃႈၵေႃႉ ႁဵတ်းသဵၼ်ႈမၢႆ ဝႆႉယူႇ။ ၵူၼ်းမၢၼ်ႈ ၵဝ်ႈၵေႃႉသိပ်းၵေႃႉၵေႃႈ ၼင်ႈပႂ်ႉဝႆႉ ယဝ်ႉ။ လႆႈႁၼ်ၵူၼ်းမၢၼ်ႈမၢင်ၵေႃႉ မႃးထၢမ်ၵမ်ႉ ထၢမ်တၢင် လွၵ်းလိၼ်လွၵ်းသူၼ် ၶဝ်ယူႇ။
မိူင်းႁဝ်းၶႃႈၼႆႉ လွၵ်းလိၼ် တိူၵ်ႇႁႆႊသူၼ် ၼႃး ဢွင်ႈႁိူၼ်းတီႈလီၸိူဝ်းၼႆႉ တူၵ်းၶဝ်ႈၼႂ်းမိုဝ်း ၶႄႇၶဝ် ၵမ်ႈၼမ်ယဝ်ႉ။ ၸႂ်ၵူၼ်းၼႆႉ ပေႃးႁၼ်ၵွင် ငိုၼ်းယႂ်ႇမၼ်းမေႃပိူင်ႈ မၼ်းမေႃလႅၵ်ႈလၢႆႈ။ ၸႂ် ႁၵ်ႉၶိူဝ်းၼႆႉ ပေႃးႁၼ်ၵွင်ငိုၼ်းၶႄႇ မၼ်းဢမ်ႇ ဢဝ်သလေႇလႆႈယဝ်ႉႁိုဝ်။
ယၢမ်းတၢမ်းၶမ်ႈ ၵဝ်ၶႃႈ မိူဝ်းလဵပ်ႈႁဵၼ်း တူၺ်းၵူၼ်းထူပ်းၽေး ပီႈၼွင်ႉႁူဝ်ပၢင်ႇၶဝ်ယဝ်ႉ။ လႆႈႁၼ်ၸုမ်း CBPG Community Based Protection Group ၶဝ် မႃးယိုၼ်ႈမႅင်ႇ ၽႃႈယင် ၽႃႈဝႆ ၽႃႈသိူဝ်ႇ ဢိၵ်ႇၶူဝ်းႁိူၼ်းၽိူၼ်ဝၢၼ်ႇ လၢႆ ၸိူဝ်ႉလၢႆဢၼ် ပၼ်ၵူၼ်းထူပ်းၽေးၶဝ်ယဝ်ႉ။ ၸုမ်းၼႆႉ လႆႈႁူႉဝႃႈ မႃးၸွႆႈပွၵ်ႈၵမ်းႁူဝ်ႁႅၵ်ႈ ၼႆ ယဝ်ႉ။ ပေႃႈလဵင်ႉ ၽူႈၸွႆႈထႅမ်မၼ်းပဵၼ် ၵူၼ်းမိူင်း ၵျႃႇမၼီႇၶဝ် ၼႆယဝ်ႉ။ ၶဝ်မႃးၸွႆႈ ႁဵတ်းပၼ် ထၢင် ၽၢႆႈ၊ ဢွင်ႈဢၢပ်ႇၼမ်ႉၸိူဝ်းၼႆႉထႅင်ႈယဝ်ႉ။
ၽဵင်းဢၼ်ဝႃႈ ၵူၼ်းၵဝ်ႈၵေႃႉၵေႃႈ ၽၵ်း ၵဝ်ႈၵမ် ၵူၼ်းၼမ်ၵိၼ်ဢမ်ႇသဵင်ႈ ၵူၼ်းၵဝ်ႈၵေႃႉ ၵေႃႈ ၽၵ်းၵဝ်ႈၵႄႇ ႁႃၽိုၼ်းသႄႇၵူၼ်ႈမေႃႈ ႁိုဝ်မီး ၼႆၼၼ်ႉ မၼ်းၼႄပိူင်ပဵၼ်ၵူၼ်းတႆးႁဝ်း မၢၼ်ႈ တႆးႁဝ်း ၽဝၸၢတ်ႈပၢၼ်တႆးႁဝ်း တင်းပုတ်း တင်းတႅင်ႈဝႆႉ။ ယဝ်ႉၵေႃႈ မၼ်းဢဝ်ၾႆးထွင်ႇၼႄ ပၼ် သဵၼ်ႈတၢင်းႁဝ်း ၸီႉၸမ်ႈၼႄ ၵၢမ်ႇၵျမ်ႇ မႃႇႁဝ်းဝႆႉယူႇယဝ်ႉ။ ႁူမ်ႈၵၼ်ၵိၼ်ၸင်ႇဝၢၼ် ႁူမ်ႈ ၵၼ်ႁၢမ် ၸင်ႇမဝ် ႁူမ်ႈၵၼ်ဢဝ်ၸင်ႇလႆႈ ၼႆ ၼၼ်ႉ ပဵၼ်ၵၢၼ်လူင် ဢၼ်ႁဝ်းထုၵ်ႇလီႁဵတ်း လႄႈ ၵူၺ်းၵႃႈ ပႆႇပႃႈႁဵတ်းပဵၼ်လႆႈ။
ၶုၼ်ႁေႃၶမ်း ဢသေႃးၵ ႁွတ်ႈထိုင်မိူင်းတႆး
ႁွတ်ႈၽႅဝ်မိူင်းတႆးပွတ်းႁွင်ႇယဝ်ႉ လႆႈၵႂႃႇ လႄႇၵႂႃႇၸႂ်း ပီႈပီႈၼွင်ႉၼွင်ႉ လႄႈ ဢူၺ်းၵေႃႉ ဢူၺ်းသႄႈ လၢႆတီႈလၢႆႁိူၼ်း။ မၢင်ဝၼ်း ဢူၺ်း ၵေႃႉပီႈၼွင်ႉ ၽိၼ်ႈမွၵ်ႇလဵင်ႉၶဝ်ႈ လဵင်ႉတၢင်းၵိၼ်။
ဢၼ်ၾၢင်ႉႁၼ်တႄႉ ၼႂ်းၵႃႊလႆႈၽႅဝ် ႁိူၼ်း ပီႈပီႈၼွင်ႉၼွင်ႉၼၼ်ႉ ၼႂ်းသိပ်းႁိူၼ်း ၼၼ်ႉ ပႅတ်ႇႁိူၼ်းၼႆႉ ဢွၼ်ၵၼ်တူၺ်း ၶႅပ်း ဢသေႃးၵ ယဝ်ႉ။ ပေႃးၵေႃႉ႞သိုဝ်ႉမႃး ၶိုၼ်းၽႄ မႅင်ႇၵၼ်တူၺ်း ႁဵတ်းၼၼ် ႁိူၼ်းတႆးႁဝ်း ၵမ်ႈ ၼမ်ၼမ် ဢွၼ်ၵၼ်တူၺ်းၸိူင်း ဢသေႃးၵယဝ်ႉ။ လႆႈငိၼ်းဝႃႈ ၵမ်ႈၽွင်ႈထုၵ်ႇၸႂ်ၼႃႇလႄႈ ဢဝ်ထီး ဝီး ၵႂႃႇတမ်းၼႂ်းသုတ်းသေ တူၺ်းတင်းၶိုၼ်း ၵေႃႉလဵဝ်ၵေႃႈမီး ၼႆယဝ်ႉ။
ၶႅပ်းၸိူင်း ဢသေႃးၵၼႆႉ လႆႈႁူႉဝႃႈ ၸဝ်ႈ သြႃႇသုၶမ်း ဢွၼ်ႁူဝ်ၼမ်းၼႃႈသေ ၸုမ်းတႆးၵေႃႉ လီၶဝ် ပိၼ်ႇသဵင်တႆးဝႆႉ ၼႆယဝ်ႉ။ တင်းသဵင်ႈ မီး ႁူၵ်းၶႅပ်းသေ တီႈမိူင်းဝုၺ်းၼႆႉလႆႈပၼ် ႁူၵ်းႁဵင် ပျႃး တီႈၼမ်ႉၶမ်းသမ်ႉ ၵမ်ႈၽွင်ႈဝႃႈ လႆႈပၼ်သီႇ ႁဵင် ၵမ်ႈၽွင်ႈဝႃႈ လႆႈပၼ်သၢမ်ႁဵင်ႁႃႈ ၼႆယူႇ။ ၶႅပ်း ၵေႃႇပီႇၵေႃႈ လႆႈႁၼ်မီး။ ၸိူင်းဢသေႃးၵၼႆႉ ထႆး ၶဝ်ယၢမ်ႈပိၼ်ႇပဵၼ်သဵင်ထႆးသေ ၼႄၼႂ်းထီးဝီး ၶဝ် မိူၼ်ၼၼ် မၢၼ်ႊၶဝ်ၵေႃႈ တႅမ်ႈလိၵ်ႈမၢၼ်ႊ ၸွမ်းသေ ၼႄၼႂ်းၶွင်ႉထီးဝီး မိူင်းမၢၼ်ႊယဝ်ႉ။
ပီႈၼွင်ႉမၢၼ်ႈၼွၵ်ႈၼႃးပၢင်ႇ ၵမ်ႈၼမ် ၼမ်ၼႆႉ သူင်တူၺ်းၸိူင်းဢလွင်း (ၸိူင်းယၢဝ်း) တေႉတေႉ။ ၵမ်ႈၼမ်ၼမ်ပဵၼ် ၸိူင်းထႆးပိၼ်ႇသဵင် တႆး ၸိူဝ်းၼၼ်ႉယဝ်ႉ။ မၢၼ်ႈၼွၵ်ႈၸွၵ်ႉထိူၼ်ႇ မၢင်မၢၼ်ႈ ဢဝ်ၶဝ်ႈသၢၼ် ၼိုင်ႈၵေႃႉၼိုင်ႈၵွၵ်း သႂ်ႇ တၢင်ငိုၼ်းသေ တူၺ်းဝီႇတီႇဢူဝ်ႇၵေႃႈမီးယဝ်ႉ။ ႁိမ်းၾၵ်းတူႁူင်းဝီႇတီႇဢူဝ်ႇၼၼ်ႉ တမ်းဝႆႉပဵတ်ႈ သေ ၵေႃႉလႂ်မႃးၵေႃႈ ဢဝ်ၸွၵ်းၶဝ်ႈသၢၼ်သႂ်ႇၼႂ်း ပဵတ်ႈယဝ်ႉ ၶဝ်ႈၼင်ႈတူၺ်းဝီႇတီႇဢူဝ်ႇ။ လၢႆး ၽႂ်လၢႆးမၼ်း ၶႅမ်ႉယူႇႁင်းၽႂ်ႁင်းမၼ်းယဝ်ႉ။ ၵူၼ်းသူင်တူၺ်းၶၢဝ်ႇ မၢၼ်ႈမိူင်း ပၢႆးမၢၵ်ႈမီး ပၢႆး ယူႇလီ ပၢႆးပိင်ႇၺႃႇ ၸိူဝ်းၼႆႉတႄႉ မီးၵမ်ႈဢေႇ။
လွႆတိုင်ၶမ်း ထမ်ႈႁူၺ်ႈငိုၼ်း လႄႈ ဢွင်ႈၵိုၵ်းပိုၼ်းလူင် မိူင်းၸေႊလၢၼ်ႉ
ယူႇမိူင်းဝုၺ်းဝူင်ႈ႞ယဝ်ႉ ၵဝ်ၶႃႈၶိုၼ်းမႃး ဝႄႉပီႈၼွင်ႉတီႈၸေႊလၢၼ်ႉ။ မႃးၼွၼ်းတီႈႁိူၼ်း ပီႈၼွင်ႉ ၶိင်းလူင်သၢင်ႇမွင်ႇ လႄႈ ၼၢႆးလွႆၶမ်းလႃႉ ၶဝ် ၽၢႆႇႁွင်ႇ။ ထႅင်ႈဝၼ်း႞ ပီႈၼၢင်းမေႇ လႄႈ ၼၢင်းဢေၼုမ်ႇ ႁွင်ႉႁဝ်းၶႃႈၵႂႃႇလႄႇတူၺ်း ၼမ်ႉ မေႃႇမင်ႇၵလႃႇႁေႃသႅင် ၸဝ်ႈသိူဝ်ၶၢၼ်ႇၾႃႉ၊ ႁေႃ ၸဝ်ႈၼၢင်းမွၼ်းလႃႉ၊ ႁေႃၸဝ်ႈသိူဝ်ၶၢၼ်ႇၾႃႉ ၸိူဝ်းၼႆႉယဝ်ႉ။ ဝၢႆးဝၼ်းသမ်ႉ ၸၢႆးဢုင်းမိၼ်ႉ ဢဝ်ၵႃးမၼ်းသူင်ႇပၼ်ႁဝ်းၶႃႈလႄႇ ထမ်ႈႁူၺ်ႈ ငိုၼ်းလႄႈ ၵႂႃႇဝႆႈၽြႃးတီႈ လွႆတိုင်ၶမ်း ဝဵင်းမူႇၸေႊ။
ထမ်ႈႁူၺ်ႈငိုၼ်းၼႆႉ (ၵမ်ႈၽွင်ႈႁွင်ႉဝႃႈ ထမ်ႈၵျႃႇပၢၼ်ႇ) ပဵၼ်ႁူၺ်ႈဢွၼ်ႇဢၼ်မီး ႁွင်ႊ ၼမ်ႉလဵၵ်ႉ လႆၸွမ်းဝႂင်ႇလွႆယဝ်ႉ။ မၢင်တီႈပၢၼ်ႈ ႁွင်ႊၼမ်ႉ ပဵၼ်တၢတ်ႇ မၢင်တီႈ ပဵၼ်တိုင်းဝႆႉ တေႃႇထိုင်တၢင်းႁူဝ်ၼမ်ႉယဝ်ႉ။ ၵေႃႇၵွင်းမူး ၵေႃႇႁုၼ်ႇႁၢင်ႊၽြႃးလၢႆလၢႆသူႇ ၸွမ်းႁိမ်းသွင် ပၢၼ်းတၢပ်ႈလွႆဝႆႉယဝ်ႉ။ လႅပ်ႈပဵၼ်လၢႆးမိုဝ်းမၢၼ်ႊ တင်းသဵင်ႈ ၵူၼ်းပႂ်ႉမၼ်းၵေႃႈ လႆႈႁၼ်ပဵၼ်မၢၼ်ႊ လၢႆလၢႆယဝ်ႉ။ မီးတူၼ်ႈမႆႉ ပဵၼ်လူင်ႊဝႆႉသေ ၵတ်း ၵတ်းယဵၼ်ယဵၼ်ဝႆႉယဝ်ႉ။ လႆႈငိၼ်းဝႃႈ မိူဝ်ႈၵူႊ ပွၵ်ႈ မီးထမ်ႈႁူး႞ ၵူၼ်းၶဝ်ႈၵႂႃႇသေ ဢမ်ႇႁၼ်ပွၵ်ႈ ၶိုၼ်း ၼႆယဝ်ႉ။ တေႃႈလဵဝ်တႄႉ ထမ်ႈၼၼ်ႉ ဢိုတ်းပႅတ်ႈယဝ်ႉ ၼႆယဝ်ႉ။
တီႈထွတ်ႇၶႅပ်းတိၼ်ၸိူဝ်းၼၼ်ႉ တႅမ်ႈ လိၵ်ႈၶႄႇဝႆႉ ၽၢႆႇ႞၊ တႅမ်ႈလိၵ်ႈမၢၼ်ႊၽၢႆႇ႞ယဝ်ႉ။ ၵူၺ်းၵႃႈ ဢမ်ႇလႆႈႁၼ်ၵူၼ်းမႃးထွင်ႈမႃးဢႅဝ်ႇ ၼမ်ၵႃႊႁိုဝ်။
ပေႃးယဝ်ႉ ႁဝ်းၶႃႈၶိုၼ်ႈမိူဝ်းဝႆႉၽြႃးမုင်ႈ မိူင်းၼိူဝ်လွႆတိုင်ၶမ်းယဝ်ႉ။ လွႆတိုင်ၶမ်းၼႆႉ မီးပႃႇမႆႉၼၢင်းလဝ်း မီးတူၼ်ႈမႆႉတဵမ်ပႃႇတဵမ်လွႆဝႆႉ လႄႈ ၵတ်းယဵၼ်လီဝႆႉယဝ်ႉ။ သွင်ၶၢင်ႈတၢင်း လႆႈ ႁၼ် တူၼ်ႈမွၵ်ႇၵွၼ် တင်းၼမ်သေ မိူဝ်ႈလဵဝ် မႅၼ်ႈၽွင်းမၼ်းမၢၵ်ႇလႄႈ သီမၢၵ်ႇၵွၼ်လႅင်ၵမ်ႇ ဝႆႉယဝ်ႉ။ ပေႃးထိုင်လိူၼ်ၸဵင်ၼႆ ႁဵတ်းပွႆးပီႊမႂ်ႇတႆး တီႈၼႆႈ ၵိုၼ်းတေႉတေႉ ဝႃႈၼႆယဝ်ႉ။
ႁဝ်းၶႃႈၶိုၼ်ႈမိူဝ်းၼိူဝ်ၸိၵ်းလွႆသေ ဝႆႈၽြႃး မုင်ႈမိူင်း။ လႆႈႁၼ် ၵူၼ်းမႃးဝႆႈၽြႃး ပဵၼ်မၢၼ်ႊ ပဵၼ်ၶႄႇ ၵမ်ႈၼမ်။ တေႃႇၼႃႈၽြႃးမုင်ႈမိူင်း မီး တီႈလိုဝ်ႈ မိူၼ်သႃလႃးလူင် လင်႞။ ၼႂ်းမၼ်းမီးတီႈ ႁပ်ႉငိုၼ်းလူႇသေ ၽူႈႁပ်ႉငိုၼ်းလူႇလႅပ်ႈပဵၼ် မၢၼ်ႊ။ ၼႂ်းသႃလႃး မီးၶႄႇသွင်ၵေႃႉၵုမ်ႇၵၼ်ဝႆႉ လႅပ်ႈတေပဵၼ် ၽူႈဢွၼ်သူင်ႇၶႅၵ်ႇ (Tour guide) ယဝ်ႉ။ ႁိမ်းၶႄႇသွင်ၵေႃႉၼၼ်ႉသမ်ႉမီး မၢဝ်ႇ သၢဝ်မၢၼ်ႊၵူႈ႞ ၼွၼ်းၵွတ်ႇၵဵဝ်ႈၵၼ် ၸုပ်ႇၵႅမ်ႈ ၵၼ် ပၢၵ်ႇၼႃႈၵူၼ်းၼမ် ယဝ်ႉ။
ဝႆႈၽြႃးယဝ်ႉ ႁဝ်းၶႃႈၶိုၼ်းလူင်းမႃးလႄႇ တူၺ်းဢွင်ႈတီႈ ႁေႃလူင်ၸဝ်ႈပူႇမိူင်းတႆးလႄႈ ၵွင်းမူး သပ်ႉပိင်ႇၺုၸုမ်ႉမိူင်းယဝ်ႉ။ ၽႃသၢင်ႉၵွင်း မူး လႆႈႁၼ်လေႃႇ ႁၢင်ႊၼမ်ႉတဝ်ႈမၢဝ်းသေ ႁၢင်ႈ ၶိူင်ႈဝႆႉယဝ်ႉ။ လွႆတိုင်ၶမ်းၼႆႉ ပဵၼ်ၾၢင်ႁၢင်ႊ ဝဵင်းမူႇၸေႊ ဢမ်ႇၼၼ် ဝဵင်းၵူၼ်းၵိုၼ်းငိုၼ်း ၶွၼ်ႈ ၼႆၵေႃႈတေဝႃႈလႆႈယူႇ။
လႄႇၽၢၵ်ႈပုၼ်ႉၼမ်ႉမၢဝ်း ယဵမ်ႈတူၺ်းမိူင်းႁဝ်း လႄႈ မိူင်းၶႄႇ
ထႅင်ႈဝၼ်း႞ ပီႈဢွင်ႇမေႇ လႄႈ ပီႈယူင်ႇၶဝ် ႁွင်ႉၵႂႃႇလႄႇၽၢၵ်ႈပုၼ်ႉၼမ်ႉမၢဝ်း။ ႁဝ်းၶႃႈ လႆႈ ၵႂႃႇၶီႇႁိူဝ်းတီႈ တႃႈႁိူဝ်းၼွင်ႁဵၼ် ဢၼ်မီးၽၢႆႇ ဝၼ်းတူၵ်းၸေႊလၢၼ်ႉ ၵႆယၢၼ်မွၵ်ႈၼိုင်ႈလၵ်း ၼၼ်ႉ။ ၶၢဝ်းၼႆႉ ပဵၼ်ၶၢဝ်းၼမ်ႉႁႅင်ႈလႄႈသင် ဢွင်ႈတီႈတႃႈႁိူဝ်း ႁၢမ်ႉၵႅပ်ႈလႄႈသင် ႁိူဝ်းၸၢၵ်ႈ လူင်တေႃႉတႄႉ ဝၢႆႇႁူဝ်မၼ်းၵၢႆႇၸူးၾင်ႇသေ ၶီႇ ၶၢမ်ႈၵႂႃႇလႆႈယူႇယဝ်ႉ။ ပဵၼ်ႁိူဝ်းလူင်လႄႈ တၢင်ႇ လႆႈၵႃးလူင်တေႃႉၵုၼ်ႇ၊ ၵႃးဢွၼ်ႇ၊ လူတ်ႉၶိုင်ႈ ၵူၼ်းၸိူဝ်းၼႆႉၸွမ်းၵၼ်လႆႈ။ ယွမ်ႇၼႆႉ မီးတႃႈ ႁိူဝ်းသၢမ်တႃႈ တႃႈႁိူဝ်းၼွင်ႁဵၼ်၊ တႃႈႁိူဝ်းၼွင်မူၼ်း လႄႈ တႃႈႁိူဝ်းၼွင်ယၢင်း။
ႁဝ်းၶႃႈ ႁွတ်ႈၵႂႃႇၽၢႆႇပုၼ်ႉၼႆၵေႃႈ ပီႈယူင်ႇ ဢဝ်ၵႃးမၼ်းမႃးႁပ်ႉၵႂႃႇတီႈႁိူၼ်းမၼ်း မၢၼ်ႈႁူဝ် လွၼ်ႊ။ တႄႇဢဝ်တႃႈႁိူဝ်း တေႃႇထိုင်မၢၼ်ႈႁူဝ် လွၼ်ႊ သွင်ၶၢင်ႈတၢင်း လႆႈႁၼ်သူၼ်ၶဝ်ႈၵၢပ်ႇ ၶဵဝ်ၸမ်ႉၸမ်ႉ ပေႃးသတ်ႉတဵမ်တူင်ႈ ဝႆႉယူႇယဝ်ႉ။
ၽၢႆႇၽၢၵ်ႈၼႃႈၼမ်ႉမၢဝ်းၼႆႉ မၢၼ်ႈတႆး ႁဝ်း တင်းသဵင်ႈ မီးယူႇ ၁၉ မၢၼ်ႈၼႆယဝ်ႉ။ ႁၢမ်ႉ ၶႂ်ႈပဵၼ်တႆးႁဝ်းၵမ်ႈၼမ်သေ ဢမ်ႇပေႃး လႆႈႁၼ် ၵူၼ်းတၢင်ႇၶိူဝ်း ၶဝ်ႈၸွမ်ႇၵႄႈယူႇ ၸွမ်း မိူၼ်ယွမ်ႇ ၸေႊလၢၼ်ႉ ၸိူဝ်းၼၼ်ႉ။
ၽူႈတႅမ်ႈၵႂၢမ်း ၸၢႆးမၢဝ်းဢွၼ်ႇ ၸေႊလၢၼ်ႉ လၢတ်ႈၼႄၵဝ်ၶႃႈဝႃႈ ၶဝ်ႈၵၢပ်ႇမီးသွင်မဵဝ်း၊ ၶဝ်ႈၵၢပ်ႇတူၼ်ႈသုင် လႄႈ ၶဝ်ႈၵၢပ်ႇတူၼ်ႈတႅမ်ႇ ၼႆယဝ်ႉ။ ၶဝ်ႈၵၢပ်ႇတူၼ်ႈတႅမ်ႇၼႆႉ ၶဵဝ်လိူဝ် လႆႈ ၶၼ်တိူဝ်းလိူဝ် တူၼ်ႈသုင်ယူႇ ၼႆယဝ်ႉ။ ပီႊၼႆႉ ၶၼ်ၶဝ်ႈၵၢပ်ႇ ဢမ်ႇပေႃးလီ ၼိုင်ႈတုၼ်ႇ (ၼိုင်ႈ တၢၼ်ႇ) လႆႈ ၆၀၀၊ ၇၀၀၊ ၉၀၀ ငိုၼ်းၶႄႇၵွႆး ၼႆ ယဝ်ႉ။ ပီႊပူၼ်ၼၼ်ႉတႄႉ လႆႈၶၼ်လီယူႇ ၼိုင်ႈ တုၼ်ႇလႆႈပဵၼ် သီႇႁဵင် ႁႃႈႁဵင် ငိုၼ်းၶႄႇယူႇ ၼႆ ယဝ်ႉ။ ငိုၼ်းၶႄႇၼိုင်ႈယႂၢၼ်ႇၼႆႉ မီးၵႃႊၶၼ် ပဵင်း ငိုၼ်းမၢၼ်ႈ ၂၁၁ ပျႃး (ၶၼ်ငိုၼ်းၸၢင်ႊလႅၵ်ႈလၢႆႈ ၵူႊဝၼ်း) ၼႆယဝ်ႉ။
လိုဝ်ႈတီႈႁိူၼ်းပီႈယူင်ႇၶဝ် ၸူဝ်ႈၵႅပ်ႉယဝ်ႉ မၼ်းၶိုၼ်းဢွၼ်ႇၵႂႃႇလႄႇ တီႈမၢၼ်ႈဢဵမ်ႇၸဵမ်ႊ မီးၼႂ်းလိၼ်ၶႄႇ ဢၼ်တိတ်းၸပ်းၵၼ် တင်း မၢၼ်ႈႁဵဝ်း ၽၢႆႇမိူင်းမၢၼ်ႊ ၼၼ်ႉယဝ်ႉ။ တီႈၼႆႈ မီးလၢၼ်ႇၶဝ်ႈၸူးမိူင်းၶႄႇလႄႈ သိုၵ်းၶႄႇၶဝ် ယိပ်းၵွင်ႈသေပႂ်ႉဝႆႉယူႇယဝ်ႉ။ တီႈဢၼ်ႁဝ်းၶႃႈ တေၵႂႃႇၼႆႉ ဢမ်ႇတၢပ်ႈလူဝ်ႇႁဵတ်း ဝႂ်ၶၢမ်ႈမိူင်း သင်။ တေႃႉတႄႉပႆလဵပ်ႈၵႂႃႇႁိမ်းပၢၵ်ႇၼႃႈလၢၼ်ႇ ၶိုၼ်းငွၵ်းၵႂႃႇၽၢႆႇၶႂႃၵေႃႈ ၽႅဝ်မၢၼ်ႈဢဵမ်ႇၸဵမ်ႊ ယဝ်ႉ။ ၵူၺ်းၵႃႈ မၢင်ပွၵ်ႈၵေႃႈ ထဵတ်ႈထၢမ်ယူႇ ဝႃႈ ၼႆယဝ်ႉ။ ပေႃးတတ်းဝႂ်သေ ၶဝ်ႈတႄႉ ၼိုင်ႈၵေႃႉ လႆႈပၼ် ႁူၵ်းယႂၢၼ်ႇငိုၼ်းၶႄႇယူႇ ၼႆယဝ်ႉ။ ႁဝ်း ၶႃႈတႄႉ တေလႆႈဝႃႈ လၵ်ႉၶဝ်ႈဢဝ်ၵွႆးလႄႈ ဢမ်ႇ လႆႈပၼ်ငိုၼ်းသင်သေပႅၵ်ႉ။
တီႈၼႆႈ မီးႁူင်းတူၺ်းလိၵ်ႈဢွၼ်ႇ လင်႞။ ၶႂ်ႈသိုဝ်ႉပပ်ႉၵေႃႈသိုဝ်ႉလႆႈလႄႈ ႁူင်းတူၺ်းလိၵ်ႈ ၵေႃႈၸႂ်ႈ ႁၢၼ်ႉၶၢႆပပ်ႉၼႆၵေႃႈၸႂ်ႈယဝ်ႉ။ ၵဝ်ၶႃႈ ၶဝ်ႈလဵပ်ႈႁဵၼ်းတူၺ်းၼႂ်းမၼ်း လႆႈႁၼ် တူႈ ယၢဝ်းလူင် မီးၸဵတ်းပႅတ်ႇဢၼ် ၶပ်ႉတမ်းပပ်ႉဝႆႉ တဵမ်ပိၵ်းယဝ်ႉ။ တႅမ်ႈလိၵ်ႈမၢၼ်ႊလိၵ်ႈၶႄႇ ၸပ်း ဝႆႉၼႄ ၼႆႉပဵၼ်တီႈဝႆႉပပ်ႉ ၵဵဝ်ႇၵပ်းၸၢဝ်းၶိူဝ်း သင်ၼႆယဝ်ႉ။ ၵူၺ်းၵႃႈ ပပ်ႉလိၵ်ႈၸိူဝ်းၼၼ်ႉ ၸႂ်ႉလိၵ်ႈၶႄႇတႅမ်ႈဝႆႉ လၢႆလၢႆယဝ်ႉ။
မီးၸဵမ် ၽိူၼ် လႄႈ တင်ႇ တႃႇၼင်ႈသေ လူလိၵ်ႈ။ မီးပႅၼ်ႈၶၢဝ် (white board) ဢၼ်႞သေ တႅမ်ႈလိၵ်ႈတႆးထူဝ်ႇငွၵ်ႈ လႄႈ လိၵ်ႈၶႄႇဝႆႉယဝ်ႉ။ တီႈၼႆႈ လႅပ်ႈတေသွၼ်လိၵ်ႈတႆးထူဝ်ႇငွၵ်ႈပၼ် လုၵ်ႈဢွၼ်ႇၶဝ်ယဝ်ႉ။ မိူင်းၶႄႇၼႆႉ ပဵၼ်မိူင်း ၶွမ်ႇမိဝ်ႇၼိတ်ႈသေတႃႉ သုၼ်ႇလႆႈသုၼ်ႇပဵၼ် ၵူၼ်းၸၢဝ်းၶိူဝ်းၼႆႉ မိူၼ်ႁၢင်ႊ ၶႅမ်ႉလိူဝ်သေ မိူင်း မၢၼ်ႊၵွၼ်ႇယဝ်ႉ။
ႁိမ်းပႅၼ်ႈၶၢဝ် သမ်ႉတမ်းဝႆႉ ထီးဝီးလူင် ဢၼ်႞ ပိုတ်ႇၼႄဝႆႉယူႇယဝ်ႉ။ ၼႆႉတႄႉ ႁဵတ်းႁႂ်ႈ ၸၼ်ၸႂ်လုၵ်ႈဢွၼ်ႇ ၼင်ႇႁိုဝ်တေမိုတ်ႈ ႁူင်း တူၺ်းလိၵ်ႈလႄႈ တေၶႂ်ႈၶဝ်ႈမႃးလူလိၵ်ႈၼၼ်ႉ ယဝ်ႉ။ ၽူႈဢဝ်ပုၼ်ႈၽွၼ်း ပႂ်ႉႁူင်းတူၺ်းလိၵ်ႈ ၼၼ်ႉ ၸိုဝ်ႈမၼ်းႁွင်ႉဝႃႈ ၼၢင်းလႅင်ႇသိုဝ်ႇ ၼႆယဝ်ႉ။
မၢၼ်ႈၼႆႉ ပဵၼ်တီႈလႄႇယဵမ်ႈ ဢွင်ႈ႞ ယဝ်ႉ။ သွမ်ႈတူၼ်ႈမွၵ်ႇ ၵေႃႇၵွင်းမူး ဢၼ်မိူၼ် သူၺ်ႇတၵုင်ႇ၊ ၵျၢႆႉထီးယူဝ်း မီးတီႈၵူၼ်းၸၢဝ်း ၶိူဝ်း လဝ်ႇမူၼ်ႊၵႃႈၼႄတၢင်းၵႃႈ လႄႈ ႁၢၼ်ႉၶၢႆ ၶိူင်ႈၶူဝ်း၊ ႁၢၼ်ႉဢႃးႁၢၼ် ၸိူဝ်းၼႆႉယဝ်ႉ။ တၢင်း ၼႂ်းမၼ်းၼၼ်ႉသမ်ႉ ၵေႃႇၵွင်းမူးဝႆႉတင်းၼမ် တင်းလၢႆ ႁဵတ်းမိူၼ်ဝဵင်းပူးၵမ်ႇ (ပၵၢၼ်ႇ မိူင်းမၢၼ်ႊ) ယဝ်ႉ။ ၵူၼ်းႁဵတ်းၵၢၼ်ၵေႃႇသၢင်ႈၸိူဝ်းၼႆႉၵေႃႈ လႅပ်ႈပဵၼ်မၢၼ်ႊၶဝ် တင်းသဵင်ႈယဝ်ႉ။
လႆႈႁၼ် ၶႄႇၶဝ် မႃးလႄႇတူၺ်း တင်းၼမ် ယဝ်ႉ။ ၵဝ်ၶႃႈတႄႉ ပဵၼ်ၵူၼ်းလုၵ်ႉမိူင်းမၢၼ်ႊမႃး လႄႈ ဢမ်ႇပေႃးႁၼ်လၢၵ်ႇလၢႆးသင် ဢမ်ႇပေႃးၶဝ်ႈ ၸႂ်ၵႃႊႁိုဝ်။ ဢၼ်လီၶဝ်ႈၸႂ်တႄႉ မီးသူၼ်မွၵ်ႇ သွမ်ႈတူၼ်ႈမွၵ်ႇဝႆႉ လၢႆၸိူဝ်ႉလၢႆယၢင်ႇၼၼ်ႉယဝ်ႉ။ တႅမ်ႈလိၵ်ႈၶႄႇ၊ လိၵ်ႈမၢၼ်ႊသေ ပၼ်ၾၢင်ႉဝႃႈ တေဢမ်ႇလႆႈပိတ်းမွၵ်ႇ တေဢမ်ႇလႆႈယဵပ်ႇတူၼ်ႈ မွၵ်ႇ ပေႃးပိတ်း/ယဵပ်ႇၸိုင် ၺႃးတၢမ်ႇငိုၼ်းသွင် ပၢၵ်ႇ ၼႆယဝ်ႉ။ ဢမ်ႇလႆႈႁၼ်ၽႂ်ၵေႃႉလႂ် လႃႈ လီႈႁဵတ်းႁွတ်းပူၼ်ႉပႅၼ်ၶေႃႈ ပၼ်ၾၢင်ႉသေၵေႃႉ သေၵူၼ်း။ ၶႄႇတႄႉ ပေႃးႁဵတ်းၽိတ်းၵေႃႈ ပၼ် တၢမ်ႇတေႉ ဝႃႈၼၼ်ယဝ်ႉ။
လႆႈႁၼ်ၼၼ်ႉယဝ်ႉ ၼႂ်းၸႂ်ၵဝ်ၶႃႈ ႁၼ် ႁၢင်ႊဢွင်ႈၵိုၵ်းပိုၼ်း မိူင်းၸေႊလၢၼ်ႉၵႂႃႇ ၵမ်းလဵဝ်ယူႇ။ ၼမ်ႉမေႃႇမင်ႇၵလႃႇႁေႃသႅင် ႁေႃၸဝ်ႈ သိူဝ်ၶၢၼ်ႇၾႃႉ ထမ်ႈၸဝ်ႈသိူဝ်ၶၢၼ်ႇၾႃႉ ၸိူဝ်းၼႆႉ သင်ႁဝ်းမႄးၵုမ်းလုမ်းလႃးလီလီၸိုင် တေပဵၼ် တီႈၵူၼ်းတင်းၼမ်ၶဝ်ႈၸႂ်သေ မႃးယဵမ်ႈမႃးတူၺ်း ယူႇ။ ၶူးဝဵင်းၸိူဝ်းၼႆႉ သင်ႁဝ်းၶႃႈ တီႇၽဵဝ်ႈႁႂ်ႈ ၵူၼ်းတင်းၼမ် ပေႃးပႆထွင်ႈလဵပ်ႈႁဵၼ်းတူၺ်းလႆႈ ၸိုင် တေၸၼ်ၸႂ်ၵူၼ်းတင်းၼမ် မႃးယဵမ်ႈမႃး လႄႇယူႇ။ ဢွင်ႈမီးပိုၼ်းၸိူဝ်းၼႆႉ တေႃႈလဵဝ် တိုၵ်ႉမီးၼႂ်းသၢႆငၢႆ ႁဝ်းၶႃႈသိမ်းဝႆႉလႆႈ ဢမ်ႇပၼ် ႁူင်ႈပၼ်ႁၢႆၼၼ်ႉၵူၺ်းယဝ်ႉ။
သင်ႁဝ်းၶႃႈ မႄးၵုမ်းလုမ်းလႃးလႆႈ မိူၼ် ၼင်ႇဝႃႈပႃႈၼိူဝ်ၼၼ်ႉၸိုင် ဢွင်ႈမီးပိုၼ်း မိူင်း ၸေႊလၢၼ်ႉၼႆႉ ယင်းတေၶႅမ်ႉသေ မၢၼ်ႈဢဵမ်ႇ ၸဵမ်ႊ ထမ်ႈႁူၺ်ႈငိုၼ်းၸိူဝ်းၼၼ်ႉ ၵဝ်ႈပုၼ်ႈ သိပ်းပုၼ်ႈၵွၼ်ႇယဝ်ႉ။
ၶိူဝ်းၾႃႉဝၢဝ်းထမ်း


text:
ၶၢဝ်ႇၵၢၼ်သိုၵ်း
JMC – S မိူင်းတႆး ၸတ်းႁဵတ်းပၢင်ၵုမ် ပွၵ်ႈၵမ်း 16
- Details
- Created on 21 August 2018
- Written by တႆးလွတ်ႈလႅဝ်း
ယူႇတီႈၶွမ်ႇမတီႇ ႁူမ်ႈလူလွမ်ပႂ်ႉပႃး လွင်ႈၵိုတ်းယိုဝ်း ၸၼ်ႉၸႄႈမိူင်း JMC – S မိူင်းတႆး လႆႈၸတ်းႁဵတ်းပၢင်ၵုမ် ပွၵ်ႈၵမ်း 16 ၵႂႃႇ တီႈဝဵင်းၶူဝ်လမ်သေ လႆႈၶေႃႈတူၵ်းလူင်းၵၼ် လၢႆလၢႆၶေႃႈ။
ပၢင်ၵုမ် ၶွမ်ႇမတီႇ ႁူမ်ႈလူလွမ်ပႂ်ႉပႃး လွင်ႈၵိုတ်းယိုဝ်း ၸၼ်ႉၸႄႈမိူင်း JMC - S ပွၵ်ႈၵမ်း 16 ၼႆႉ လႆႈၸတ်းႁဵတ်းၵႂႃႇ မိူဝ်ႈဝၼ်းထီႉ 20 လိူၼ် August ပီႊ 2018 ယၢမ်းဝၢႆးဝၼ်း 13:00 မူင်းတေႃႇ ထိုင် 16:00 မူင်း ဢွင်ႈတီႈလုမ်း JMC-S ဝဵင်းၶူဝ်လမ် ၸိုင်ႈတႆးပွတ်းၸၢၼ်း ဝႃႈၼႆ။
ၼႂ်းပၢင်ၵုမ်ၼၼ်ႉ မီးႁူဝ်ပဝ်ႈ JMC-S ၸွမ်ႁၢၼ် တၢၼ်းလႅင်ႇ (ၽၢႆႇသိုၵ်းမၢၼ်ႈ)၊ ၵႅမ်ႁူဝ်ပဝ်ႈ-1 ၸဝ်ႈသိုၵ်း ၸၢႆးႁၢၼ် (RCSS) ၽၢႆႇ NCA-S EAO ၊ ၵႅမ်ႁူဝ်ပဝ်ႈ-2 ၶုၼ်ႇၸူဝ်းထုၼ်းဢွင်ႇ ၊ ၽၢႆႇတူဝ်တႅၼ်းၵူၼ်းမိူင်း ၊ ၽူႈလဵပ်ႈႁဵၼ်း လႄႈ ၽူႈၶိုၼ်ႈႁွတ်ႈတၢင်းသဵင်ႈ ဢမ်ႇယွမ်း 50 ၵေႃႉ သေ ဢုပ်ႇဢူဝ်းၵၼ် လႆႈၶေႃႈတူၵ်းလူင်းၵၼ်ၵႂႃႇ 7 ၶေႃႈ ၼႆယဝ်ႉ။
တႆးလွတ်ႈလႅဝ်း
ပၢင်ၵုမ်ၶွမ်ႇမတီႇ ႁူမ်ႈလူလွမ်ပႂ်ႉပႃး လွင်ႈၵိုတ်းယိုဝ်း ၸၼ်ႉၸႄႈဝဵင်းမိူင်း JMC – S မိူင်းတႆး ပွၵ်ႈၵမ်း 15 ၼၼ်ႉ လႆႈၸတ်းႁဵတ်းၵႂႃႇ မိူဝ်ႈဝၼ်းထီႉ 16 May 2018 ဢွင်ႈတီႈလုမ်း JMC – S ဝဵင်းၶူဝ်လမ်မိူၼ်ၵၼ် လႄႈ လႆႈၶေႃႈတူၵ်းလူင်း လၢႆလၢႆၶေႃႈ မိူၼ်ၵၼ် ၼႆယူႇယဝ်ႉ။


text:
ပၢင်ၵုမ်လူင် လွင်ႈငမ်းယဵၼ် မိူင်းႁူမ်ႈတုမ် – ပၢင်လူင် ၸူဝ်ႈပၢၵ်ႇပီႊ သၢဝ်းဢဵတ်း ဢၼ်တႄႇ ႁႅၵ်ႈမႃး ၼႂ်းပီႊ ၂၀၁၅ လိူၼ်ဢေႃးၵၢတ်ႉ ၁၈ ဝၼ်း ပၢၼ်ၸွမ်ၸိုင်ႈတဵင်းၸဵင်ႇၼၼ်ႉၼႆႉ ယုၵ်ႉယၢင်ႈထိုင်မႃး ၵမ်းထူၼ်ႈသၢမ်ယဝ်ႉ။
ဝၼ်းပိုတ်ႇပၢင်ၵုမ် ၵမ်းထူၼ်ႈသၢမ်ၼၼ်ႉ ႁူဝ်ပဝ်ႈ ၵေႃၵမ်ၵၢၼ် လွင်ႈငမ်းယဵၼ်၊ ၽူႈၵိူဝ်းၵုမ်ၸိုင်ႈမိူင်း မွၵ်ႇလၢတ်ႈၵႂႃႇဝႃႈ- ဝၢႆးလႆႈလွတ်ႈလႅဝ်း သဝ်းၶေႃယဝ်ႉ ဢမ်ႇၵေႃႇသၢင်ႈလႆႈ ႁႂ်ႈပေႃးပဵၼ်မႃး မိူင်းႁူမ်ႈတုမ်လူင် ဢၼ်တင်းသဵင်ႈယုမ်ႇယမ်ဝႆႉ ၵႃႊၶၼ်ၼၼ်ႉလႄႈ ပတိၵ်ႈၶၢတ်ႈၵွင်ႈၵၢင်ႇၼႆႉ ၸင်ႇလႆႈယိုၼ်းယၢဝ်းမႃး ၸဵတ်းသိပ်းပီႊမိူင်းလိူဝ် ယဝ်ႉ။ … လၼ်ႇၵွင်ႈလဝ်းလဵဝ်ၵွႆးၵေႃႈ ၶေႃႈတူၵ်းလူင်း ၵၢၼ်ၵိုတ်းတိုၵ်း ဢၼ်လႆႈၸႂ်ဝႆႉၼၼ်ႉ လူႉလႅဝ်ၵႂႃႇသေ ပၼ်ႇတူင်ႇယူႇၼႂ်းသမ်ႇသရႃႇ ပတိၵ်ႈၶၢတ်ႈၵွင်ႈၵၢင်ႇၼၼ်ႉၶိုၼ်းၵွႆးၼႆ တင်းသဵင်ႈႁူႉထိုင်ၵၼ်ယူႇ။ … မူႇပိူင်လွင်ႈတေဢမ်ႇၽၢတ်ႇဢွၵ်ႇ မိူင်းႁူမ်ႈတုမ်၊ မူႇပိူင်လွင်ႈၸတ်းသၢင်ႈႁၢင်ႈပွင်ႁင်းၶေႃ ဢၼ်ပဵၼ်ပိုၼ်ႉထၢၼ် တႃႇမိူင်းႁူမ်ႈတုမ် ၾႅတ်ႇတရႄႇၼၼ်ႉ လူဝ်ႇဝႆႉလမ်ႇလွင်ႈ ငူပ်ႉငီႉႁႂ်ႈပေႃးသၢင်ႇထုၵ်ႇၵႂႃႇ … ၼႆယဝ်ႉ။
တၢင်တူဝ် ၸုမ်းၸၢဝ်းၶိူဝ်း ၸိူဝ်းလူင်းလၢႆးမိုဝ်းၵိုတ်းတိုၵ်းဝႆႉၼၼ်ႉသေ ၸွမ်သိုၵ်းလူင် မူႇတူးသေးၽူဝ်းၵေႃႈ မွၵ်ႇလၢတ်ႈဝႃႈ- ၸွမ်းလူၺ်ႈ လိၵ်ႈႁူမ်ႈမၢႆပၢင်လူင်သေ ၸင်ႇပဵၼ်မႃး မိူင်းႁူမ်ႈတုမ် လွတ်ႈလႅဝ်း ပိူင်ႇငမ်းဢႃႇၼႃႇပၢၼ်ႇပွင်။ … လွင်ႈၶွတ်ႇလိူတ်ႈၸၢဝ်းၶိူဝ်းၼႆႉ ၸႂ်ႉလၢႆးသိုၵ်း ပၼ်ႁႅင်းဢီးလႂ်၊ တဵၵ်းမိပ်ႇႁဵတ်းဢဝ်လႂ် ဢမ်ႇလႆႈ။ လွင်ႈလွတ်ႈလႅဝ်း၊ လွင်ႈၽဵင်ႇပဵင်းၵၼ်၊ လွင်ႈၸွမ်းတြႃးၸိူဝ်းၼႆႉၵွႆး ၸင်ႇပဵၼ်ငဝ်ႈပိုၼ်ႉဢၼ် တေၵေႃႇသၢင်ႈလႆႈ (လွင်ႈၶွတ်ႇလိူတ်ႈၵၼ်) … ၼႆယဝ်ႉ။
ၽိူဝ်ႇမႃးတူၺ်း ၶေႃႈလၢတ်ႈ ၸွမ်ပွင်သိုၵ်း မိၼ်းဢွင်ႇလႅင်ႇ သမ်ႉၶိုၼ်းဝႃႈ- ဢႅၼ်ႇၸီႇဢေႇၼႆႉ လုမ်းတႅၼ်းၽွင်းမိူင်းႁူမ်ႈတုမ် ဢၼ်တၢင် တူဝ် ၵူၼ်းမိူင်းတင်းလၢႆၼၼ်ႉ ယိုၼ်ယၼ်မၵ်းမၼ်ႈပၼ်ဝႆႉ ၼႂ်းပီႊ ၂၀၁၅ လိူၼ်တီႇၸႅမ်ႇပႃႇပုၼ်ႉ ယဝ်ႉလႄႈ ၸုမ်းၸၢဝ်းၶိူဝ်းမႅၵ်ႇၵွင်ႈၵူႊၸုမ်း တေလႆႈလူင်းလၢႆးမိုဝ်းၸွမ်း။ ၼႂ်းပီႊ ၂၀၂၀ … ၶၵ်ႉၵၢၼ်လွင်ႈငမ်းယဵၼ် ႁႂ်ႈလႆႈယဝ်ႉတူဝ်ႈမူတ်းသဵင်ႈ … ၼႆယဝ်ႉ။
လိူဝ်ၼၼ်ႉ သမ်ႉပၢႆဝႃႈ- တႃႇတေမူၼ်ႉမႄး ပၵ်းပိူင်လၵ်းမိူင်းၼၼ်ႉ တပ်ႉမတေႃႇၵေႃႈ မီးၵၢင်ၸႂ်ၶႂ်ႈႁဵတ်းယူႇ။ လၢႆးၵၢၼ်တႄႉ တေလႆႈႁဵတ်း ၸွမ်းၶေႃႈႁႅၼ်းတမ်း ၼႂ်းၵၼ် ၁၂ လၵ်းမိူင်း ၂၀၀၈ ၼၼ်ႉၵွႆး ၼႆၵွၼ်ႇ။
ဢိင်ၼိူဝ် ၶေႃႈၵႂၢမ်းႁူဝ်ၼႃႈ သၢမ်ၵေႃႉ တၢင်းၼိူဝ်ၼႆႉသေ ၵိူတ်ႇမီးမႃး ၶေႃႈထၢမ်ၼင်ႇၼႆ ဢေႃႈ-
“လူင်းလၢႆးမိုဝ်းၵိုတ်းတိုၵ်းယဝ်ႉ ဢုပ်ႇၵုမ်ၵၢၼ်မိူင်းၵၼ်သေ ဢဝ်ၶေႃႈတူၵ်းလူင်း လႆႈၸႂ်ၵၼ်ၼၼ်ႉ ႁဵတ်းပဵၼ်လၵ်းၼမ်း ပုၼ်ႈတႃႇမူၼ်ႉ မႄးလၵ်းမိူင်း ႁႂ်ႈလႆႈၶိုၼ်းသၢင်ႈပဵၼ် မိူင်းႁူမ်ႈတုမ်ၸိုၼ်ႈၸၢင်ႇ ဢၼ်ဝႃႈၼၼ်ႉ တေပဵၼ်မိူဝ်ႈလႂ်၊ ၽူႈလႂ်ၽႂ်ႁပ်ႉပၢၵ်ႇဝႃႈ တေႁဵတ်းႁႂ်ႈပဵၼ်တေႉ”
ၽူႈၵဵဝ်ႇၵွင်ႉတင်းသဵင်ႈ ယႃႇပေပႅတ်ႉလႅၼ်တူဝ်ၵဝ်ႇ၊ ယႃႇပေပႅတ်ႉလႅၼ် ၵူၼ်းမိူင်းၸၢဝ်းၶိူဝ်းသေ တွပ်ႇၶၢၼ်ပၼ်သေၵမ်း။ ။


text:
ဢိင်ၼိူဝ်သၢႆငၢႆရႃႇသီႇၾႃႉၾူၼ် သၼ်ၶတ်းလႅၵ်ႈလၢႆႈ ပိူင်ႈပၢႆႈၵၼ်တင်း သၽႃႇဝႃႇ ၾိင်ႈတိုၼ်းပဵၼ်ၼၼ်ႉလႄႈ ၼႂ်းပီႊ 2018 ၼီႊၼႆႉ လူမ်းလႅင်ႉထူဝ်းပဝ်ႇ ၊ မၢၵ်ႇႁဵပ်းတူၵ်းႁႅင်း ၊ ၽူၼ်လူင်တူၵ်းၼမ်ႉၼွင်းယိုင်ႈ လူၵ်ႈဝၢၼ်ႈလူၵ်ႈမိူင်း ၵူၼ်းမိူင်းလႆႈႁၢမ်းတီႈယူႇႁိူၼ်းသဝ်း သုမ်းတိူၵ်ႉႁႆႊလွၵ်းၼႃးၸႅမ်တူဝ်သတ်ႉ တႃႇၸႂ်ႉတိုဝ်းႁဵတ်းၵၢၼ်လဵင်ႉတွင်ႉ ၸီႉဝိတ်ႉသၢႆၸႂ်ၵူၼ်းမိူင်း ၸိူဝ်းၼႆႉၵေႃႈ လႆႈလူႉႁၢႆတၢႆၼမ်။
ပူၼ်ႉမႃးၼႂ်ႊလိူၼ်ၵျုၼ်ႇပီႊ 2018 ၼီႊၵေႃႈ မႅၼ်ႈမိူဝ်ႈပဵၼ်ႁူဝ်ႁိုဝ်ႉ ၼမ်ႉႁူင်ႉထိပ်ႇဢွၵ်ႇ ယိုင်ႈၼွင်းၶိုၼ်ႈလႄႈ မႄႈၼမ်ႉၵႃႈလႆႈၼွင်းလူၵ်း ၼမ်ႉလၼ်ႈ ဢၼ်မီးၼႂ်းၸေႊဝဵင်းသီႇပေႃႉ မိူင်းတႆးပွတ်းႁွင်ႇ ၼၼ်ႉလႄႈ ၵူၼ်းမိူင်းလႆႈထူပ်းတၢင်းယၢပ်ႇၽိုတ်ႇၵပ်ႉၵိတ်းမႃးယဝ်ႉ။
ၼႂ်းႁၢင်လိူၼ်ၵျူႇလၢႆႇပီႊ 2018ၼီႊၼႆႉၵေႃႈ ယွၼ်ႉၽူၼ်တူၵ်းထပ်းၵၼ်လၢႆလၢႆဝၼ်းလႄႈ တီႈၼႂ်းပွၵ်ႉယွမ်ႉဝဵင်းလႃႈသဵဝ်ႈ ၼမ်ႉလူၵ်ႈၼွင်းလႄႈ ႁဵတ်းႁႂ်းၶူဝ်တၢင်း ၊ ႁွင်ႈမို်င်လႆႈယူတ်ႇပင်း ၊ ၵူၼ်းမိူင်းလႆႈတၢႆ ၊ လႆႈမၢတ်ႇၸဵပ်းထူပ်းတၢင်းယၢပ်ႇၽိုတ်ႇ။
ၼႂ်းဝၼ်ႈတီႈ 28 လိူၼ်ၵျူလၢႆႇၼႆႉ ၵူၼ်းမိူင်းၼႂ်းပိုၼ်ႉတီႈမိူင်းယေႃ လႆႈထုၵ်ႇတင်းၼမ်ႉ ယေႃၼွင်းယိုင်ႈထူမ်ႈဝၢၼ်ႈလူၵ်ႈဝဵင်း။ တီႈဝဵင်းသီႇပေႃႉၼၼ်ႉၵေႃႈ ၵူၼ်းမိူင်းဢွၼ်ၵၼ်မႆႈၸႂ် ယွၼ်ႉငဝ်းလၢႆးမႄႈၼမ်ႉတူၵ်ႉထဝတီႇ(ၼမ်ႉတူႈ) ၼၼ်ႉယူႇ။ မိူဝ်ႈပီႊ 2000 ၼီႊၼၼ်ႉၵေႃႈ မႄႈၼမ်ႉတူၵ်ႉထဝတီႇ ယၢမ်ႈလူၵ်းၼွင်းထူမ်ႈဝၢၼ်ႈထူမ်ႈဝဵင်းလႄႈ ၵူၼ်းမိူင်းလႆႈထူပ်းလွင်ႈ ယၢပ်ႇၽိုတ်ႇမႃးပွၵ်ႈၼိုင်ႈယဝ်ႉလႄႈ ၼႂ်းပီႊၼႆႉၵေႃႈ ၵူၼ်းမိူင်းဢွၼ်ၵၼ်ပႂ်ႉတူၺ်းသၢႆငၢႆ မႄႈၼမ်ႉတူၵ်းထဝတီႇယူႇ။
ၽၢႆႇတၢင်းမိူင်းရၶႅင်ႇၵေႃႈ ၽူႈတႅၼ်းၽွင်းၸေႈမိူင်းရၶႅင်ႇလႄႈ ၵူၼ်းမိူင်းပိုၼ်ႉတီႈ ဢိၵ်ႉပႃးၸဝ်ႈၶွင်ၶူင်းၵၢၼ်ၶွမ်ႇပၼ်ႇၼီႇၼမ်ႉမၼ်းမဵၼ်လႄႈ ၼမ်ႉၵႅတ်ႉ မိူင်းမၢၼ်ႈ-မိူင်းၶႄႇၶဝ် ဢွၼ်ၵၼ်မႆႈၸႂ်တိုၼ်ႇတဵၼ်းၸွမ်း ငဝ်ႈလၢႆးမႄႈၼမ်ႉတၢၼ်ႇၸိတ်ႉ ဢၼ်လုၵ်ႉတီႈၵုၼ်မတေး ၊ ၸေႈဝဵင်းၵျွၵ်ႉၽျူႇသေ လႆၶဝ်ႈၸူးတီႈၼႂ်းပၢင်လၢႆႇ ႁိမ်းတႃႇႁိူဝ်းသိူၵ်ႈ သၢင်းၽေႃးတေႃႉတၢင်ႇၼမ်ႉမၼ်းၶွင်မိူင်းၶႄႇၼၼ်ႉယူႇ။ဢမ်ႇထၢင်ႇထိူမ်သေ တူင်ႉလွၵ်းလူင်သီႇၵမ်ႇ တၢင်းယၢဝ်း မီးမွၵ်ႈ 3 လၵ်း ၵိုင်ႉၵၢင်ႉၽုတ်းဢွၵ်ႇမႃးၼိူဝ်ၽိဝ်မႄႉၼမ်ႉ တၢၼ်ႇၸိတ်ႉၼၼ်ႉ ႁဵတ်းႁႂ်ႈၵူၼ်းမိူင်းပိုၼ်ႉတီႈၶဝ် လႆႈတူၵ်းၸႂ်။
ဝၢႆႇတူၺ်းၶိုၼ်းငဝ်းလၢႆးၼႂ်းဝဵင်းၽႃဢၢၼ်ႇ ၸေႈမိူင်းယၢင်းၽိူၵ်ႇ ၊ ဝဵင်းပီႇလိၼ်း ၸေႈမိူင်းမွၼ်းလႄႈ ဝဵင်းသူၺ်ႇၸိၼ်ႉ တိူင်းပႃႇၵိူဝ်ၸိူဝ်းၼႆႉၵေႃႈ ပဵၼ်လွင်ႈလီၸႂ်ၼဵတ်းလူင် လၢင်ဝႆႉယူႇ။
ၼႂ်ႊလိူၼ်ၵျူႇလၢႆႇ 28 ဝၼ်းထိုင် 29 ဝၼ်းၼၼ်ႉ ၽူၼ်တူၵ်းၼမ်ႉလူၵ်ႈ ထူမ်ႈဝၢၼ်ႈထူမ်းမိူင်းလႄႈ ၵူၼ်းမိူင်းၸိူဝ်းၶၢႆၽၵ်း ၼႂ်းၵၢတ်ႇဝဵင်းၽႃဢၢၼ်ႇ လႆႈလမ်ၽူၼ်လမ်ၼၼ်ႉသေ ဢွၼ်ၵၼ်တေႃႉၵုၼ်ၶဝ်ႈသၢၼ် ၊ ၽၵ်းယိုဝ်ႈ ပၢႆးၽၢတ်ႇယၢၼ်ၼႂ်း တူင်ႉၽေးၼမ်ႉလူၵ်း ၵႂႃႇလိုဝ်ႈသဝ်းဝႆႉ ဢွင်းတီးႁူင်းသဝ်းဢၼ်ၽၢႆႇၸုမ်းၵႅတ်ႇၶႄ ၶဝ်ႁၢင်းႁႅၼ်းပၼ်ဝႆႉ မွၵ်ႈ (51)တီႈၼၼ်ႉယူ။
ငဝ်းလၢႆးဝဵင်းပီႇလိၼ်း ၼႂ်းလိူၼ်ၵျူႇလၢႆႇ 29 ဝၼ်းၼၼ်ႉၵေႃႈ ပဵၼ်လွင်ႈႁၢႆႉၸႃႉလူင်လၢင်ဝႆႉ။ ၼမ်ႉထူမ်ႈတၢင်းၵႂႃႇမႃးပႆလႄႈ ၽူႈမီးပုၼ်ႈၽွၼ်းၽၢႆႇတပ်ႉသိုၵ်းမၢၼ်ႈ တပ်ႉၶလယ (2) လႆႈလူင်းၵႂႃႇၸွႆႈထႅမ်ဢဝ်ၵူၼ်းမိူင်းၶၢမ်ႈပူၼ်ႉတီႈၼမ်ႉထူမ်ႈတၢင်းလူင်ၼၼ်ႉသေ ၵေႃႉႁၢၼ်သိုၵ်းမၢၼ်ႈ(7)ၵေႃႉလႆႈလွင်ႈလႆၵႂႃႇၸွမ်းႁႅင်းၼမ်ႉၸႅဝ်ႈၼႆယူႇ။
လိူၼ်ၵျူႇလၢႆႇ29 ဝၼ်းတီႈဝဵင်းသူၺ်ႇၸိၼ်ႇတိူင်းပႃႇၵိူဝ်ၼၼ်ႉၵေႃႈ ၼမ်ႉတိုၵ်ႉယိုင်ႈၼွင်း ထူမ်ႈဝၢၼ်ႈထူမ်ႈဝဵင်းလႄႈ ၵူၼ်းမိူင်းတိုၵ်ႉဢွၼ်ၵၼ်ငိူင်ႉဝႄႈပၢႆႈၸူး တီႈလွတ်ႈၽေးၶႅၼ် ဝႃႈၼႆယူႇ။
တႅမ်ႈ – မွၵ်ႇၶမ်းၶူင်း


text:
သီႇမုၼ်း ပူဝ်ႇလီႉဝႃႇ
Simón Bolívar (1783-1830)
သီႇမုၼ်း ပူဝ်ႇလီႉဝႃႇ ၼႆႉ ပိူၼ်ႈဢွၼ်ႁွင်ႉ မၼ်းဝႃႈ “ၵျွတ်ႈဝႃႇသျိၼ်ႇတၼ်ႇ ဢမႄႇရီႇၵႃႉတႂ်ႈ” ၼႆယဝ်ႉ။ ယွၼ်ႉပိူဝ်ႈမၼ်းၶတ်းသၢင်ႈႁၢင်ႈပွင် လႄႈ မိူင်းဢမႄႇရီႇၵႃႉတႂ်ႈ ႁႃႈမိူင်း (ၵူဝ်ႇလူမ်းပီႇ ယႃႇ/Colombia၊ ဝႄႇၼေႇၸွႆးလႃႇ/Venezula၊ ဢေႇၵႂႃႇတေႃး/Ecuador၊ ပေႇရူႇ/Peru လႄႈ ပူဝ်ႇ လီႉဝီႇယႃႇ/Bolivia) ၼႆႉ ပူၼ်ႉလွတ်ႈဢွၵ်ႇပၢၼ်ၶီႈ ၶႃႈ တႂ်ႈမိူင်းသပဵၼ်ႇသေ ပဵၼ်မႃး မိူင်းလွတ်ႈလႅဝ်း သဝ်းၶေႃၼၼ်ႉယဝ်ႉ။ ႁူဝ်ၼႃႈ ဢၼ်ၵူၼ်းမိူင်း လိုမ်လိၼ်တင်းလုမ်ႈ လႆႈၼပ်ႉယမ် ၸိူင်ႉၼင်ႇမၼ်းၼႆႉ ဢမ်ႇသူႈမီး ၼႂ်းပိုၼ်းသႄႈ။
ပူဝ်ႇလီႉဝႃႇ ၼႆႉ ၵိူတ်ႇႁၼ်ၼႃႈ မိူဝ်ႈပီႊ ၁၇၈၃ တီႈဝဵင်းၵႃႉရႃႇၵတ်ႉ/ Caracas မိူင်းဝႄႇ ၼေႇၸွႆးလႃႇ။ ပဵၼ်ၶိူဝ်းၸၼ်ႉသုင် ၸၢဝ်းသပဵၼ်ႇ ၵေႃႉ႞။ ၸဵမ်မိူဝ်ႈဢႃႇယုၵဝ်ႈၶူပ်ႇ ဢမ်ႇမီးဢူႈမီးမႄႈ တင်းသွင်ၸဝ်ႈယဝ်ႉ။ မိူဝ်ႈၸဝ်ႉၼၼ်ႉ ပူဝ်ႇလီႉဝႃႇ ယုမ်ႇယမ် တၢင်းဝူၼ်ႉ လႄႈ တူၼ်တူဝ်ၵူၼ်း ၼႂ်းၵၢၼ်ႁုၼ်ႈမုၼ်း မိူင်းၾရၢင်ႇသဵတ်ႈ/French Enlightenment ၼၼ်ႉ။ ပပ်ႉလိၵ်ႈဢၼ်မၼ်း လူၼၼ်ႉ ၵမ်ႈပႃႈၼမ် ပဵၼ်ပပ်ႉၸိူဝ်းဢၼ် ၵျွၼ်း လွၵ်ႈ/John Loke၊ ရူႇသူဝ်း /Rousseau၊ ဝေႃႉ တႄႇ/Voltaire လႄႈ မုၼ်ႉတီႇသၵိဝ်ႇ/Monte-squieu ၶဝ်တႅမ်ႈ။
မိူဝ်ႈပၢၼ်ၵူၼ်းၼုမ်ႇၼၼ်ႉ ပူဝ်ႇလီႉဝႃႇ ၵႂႃႇထွင်ႈၵႂႃႇတဵဝ်း လၢႆဝၢၼ်ႈလၢႆမိူင်း တီႈယူႇရူဝ်းပႃႇ။ မိူဝ်ႈပီႊ ၁၈၀၅၊ တီႈၼိူဝ်လွႆဢႃးဝႄႇၼိၼ်ႇ/Aven-tine Hill ဝဵင်းရူဝ်းမႃႉၼၼ်ႉ မၼ်းၵၢဝ်ႇၵိၼ်ႇဝႃႈ တေႃႇပေႃး ပေႃႈမိူင်းမၼ်း (ၶဝ်ဢမ်ႇႁွင်ႉမိူၼ်တႆး ဝႃႈ မႄႈမိူင်းတႆး) လွတ်ႈပူၼ်ႉ ပၢၼ်ပဵၼ်ၶႃႈမိူင်း သပဵၼ်ႇၼၼ်ႉ မၼ်းတိုၼ်းတေဢမ်ႇလိုဝ်ႈဢမ်ႇ သဝ်းသေ ၶတ်းၸႂ်ၵႂႃႇၼႆယဝ်ႉ။
မိူဝ်ႈပီႊ ၁၈၀၈၊ ၼႃႇပူဝ်းလီႇယုၼ်ႇ ပူဝ်း ၼႃးပၢတ်ႈ ၶဝ်ႈတိုၵ်း မိူင်းသပဵၼ်ႇသေ တႅင်ႇတင်ႈ ၼွင်ႉၸၢႆးမၼ်းဢွၵ်ႇဢွၵ်ႇ ပဵၼ်ႁူဝ်ၼႃႈ လူင်ပွင်ၸိုင်ႈ မိူင်းသပဵၼ်ႇ။ ၼႃႇပူဝ်းလီႇယုၼ်ႇ ပၢၵ်ႈဢွၵ်ႇ ပႅတ်ႈ ၶိူဝ်းၶုၼ် မိူင်းသပဵၼ်ႇၶဝ် ယႃႇႁႂ်ႈလႆႈမႃးၵႅဝ် ၸွမ်းၵၢၼ်ဝၢၼ်ႈၵၢၼ်မိူင်း။ လွင်ႈဢၼ် ၼႃႇပူဝ်း လီႇယုၼ်ႇ ၶဝ်ႈတိုၵ်းမိူင်းသပဵၼ်ႇ ၸိူင်ႉၼႆၼႆႉ ပဵၼ်တိုဝ်ႉတၢင်းလီလူင် ပုၼ်ႈတႃႇ မိူင်းၶႃႈမိူင်းႁၢႆး ၶွင်သပဵၼ်ႇ ၸိူဝ်းမီးဝႆႉ တီႈဢမႄႇရီႉၵႃႉတႂ်ႈ ၼင်ႇႁိုဝ် တေလုၵ်ႉၽိုၼ်ႉ ပဵၼ်မႃးလႆႈ မိူင်းလွတ်ႈလႅဝ်းသဝ်းၶေႃယူႇယဝ်ႉ။
ၵၢၼ်လုၵ်ႉၽိုၼ်ႉ တေႃႇသူႈ သပဵၼ်ႇၶဝ် တီႈမိူင်းဝႄႇၼေႇၸွႆးလႃႇၼႆႉ တႄႇၼႂ်းပီႊ ၁၈၁၀။ ၶုၼ်ပွင်မိူင်း/ governor ၸၢဝ်းသပဵၼ်ႇ တီႈမိူင်း ဝႄႇၼေႇၸွႆးလႃႇလႆႈထုၵ်ႇပူတ်းပႅတ်ႈၼၼ်ႉ။ ထိုင်မိူဝ်ႈပီႊ ၁၈၁၁ ၸင်ႇပိုၼ် ၽၢဝ်ႇ လွတ်ႈလႅဝ်းသဝ်း ၶေႃ မိူင်းဝႄႇၼေႇၸွႆးလႃႇ ပဵၼ်တၢင်းၵၢၼ်။ ၼႂ်း ပီႊၼၼ်ႉ ပူဝ်ႇလီႉဝႃႇၵေႃႈ ပဵၼ်မႃး ၽူႈမီးၸၼ်ႉ ၼႂ်းတပ်ႉသိုၵ်းလုၵ်ႉၽိုၼ်ႉၼၼ်ႉ။ ၵူၺ်းၵႃႈ ထႅင်ႈပီႊ႞ တပ်ႉသိုၵ်းသပဵၼ်ႇ ၶိုၼ်းတိုၵ်းပေႉသေ ၵုမ်းၵမ်လႆႈၶိုၼ်း မိူင်းဝႄႇၼေႇၸွႆးလႃႇ။ ၾရၢၼ်ႊ သီႊသၶူဝ်ႇ မီႊရၢၼ်ႊတႃႇ/Francisco Miranda ၵေႃႉပဵၼ် ႁူဝ်ၼႃႈ ၵၢၼ်လုၵ်ႉၽိုၼ်ႉၼႆႉ လႆႈထုၵ်ႇ ယဵတ်ႈၶွၵ်ႈၶင်သေ ပူဝ်ႇလီႉဝႃႇ သမ်ႉလႆႈ ပၢႆႊဢွၵ်ႇမိူင်း။
ထႅင်ႈပီႊ႞ မၼ်းလႆႈတေႃႇသူႈ ပၢင်သိုၵ်း ပၢင်သိူဝ်တင်းၼမ်။ မိူဝ်ႈဢၼ်ပေႉၵေႃႈမီးယူႇသေတႃႉ ဢၼ်ၵၢၼ်ႉဢၼ်သုမ်းၼၼ်ႉ တိူဝ်းၼမ်။ ပဵၼ်ႁိုဝ်ၵေႃႈယဝ်ႉ ႁႅင်းၸႂ် ပူဝ်ႇလီႉဝႃႇတႄႉ ဢမ်ႇ ယူပ်ႈယွမ်းၵႂႃႇသေဢိတ်း။ ငဝ်းလၢႆး ၵၢၼ်သိုၵ်း ပိၼ်ႇလႅၵ်ႈၵႂႃႇၼၼ်ႉတႄႉ ပဵၼ်မိူဝ်ႈပီႊ ၁၈၁၉ ၼၼ်ႉယဝ်ႉ။ ပီႊၼၼ်ႉ ပူဝ်ႇလီႉဝႃႇ ၶီႇႁူဝ်သိုၵ်း တပ်ႉ ဢွၼ်ႇမၼ်းၵုၵ်းၵုၵ်းၵၢၵ်းၵၢၵ်း ၶၢမ်ႈၼမ်ႉ၊ ၶၢမ်ႈပၢင်ႇ ၶၢမ်ႈပႃးတင်း လွႆလူင် ဢၢၼ်းတဵတ်ႈ/Andes သေ ၶဝ်ႈတိုၵ်း သိုၵ်းသပဵၼ်ႇ တီႈၵူဝ်ႇ လူမ်းပီႇယႃႇ။ တီႈပၢင်တိုၵ်းလူင် ပူဝ်ႉယႃႇၵႃႇ/Boyaca မိူဝ်ႈ ၁၈၁၉ ဢေႃးၵၢတ်ႈ 7 ဝၼ်းၼၼ်ႉ ပူဝ်ႇလီႉဝႃႇ ပေႉသိုၵ်း။ တႄႇမိူဝ်ႈၼၼ်ႉ မၼ်းတိုၵ်း ပေႉလႆႈ ၵူႊပၢင်ယူႇယဝ်ႉ။ မိူင်းဝႄႇၼေႇၸွႆးလႃႇ ၼႆႉ ပူတ်းပွႆႇ မိူဝ်ႈပီႊ ၁၈၂၁၊ မိူင်း ဢေႇၵႂႃႇတေႃး ပူတ်းပွႆႇ မိူဝ်ႈပီႊ ၁၈၂၂ ယဝ်ႉ။
မိူဝ်ႈၽွင်းၼၼ်ႉ ၽူႈႁၵ်ႉၸၢတ်ႈ ၸၢဝ်း ဢႃႉၵျိၼ်ႇတီႇၼႃႇ /Agentina ၵေႃႉၸိုဝ်ႈဝႃႈ ႁူဝ်း သေႊ တီႇ သၼ်းမႃႇတိၼ်ႇ /José de San Martín ၵေႃႈ တိုၵ်ႉတေႃႇသူႈ ၼင်ႇႁိုဝ် မိူင်းဢႃႉ ၵျိၼ်ႇတီႇၼႃႇ လႄႈ ၶျီးလေႇ/Chile ပေႃးလွတ်ႈ ပူၼ်ႉ ပၢၼ်ပဵၼ်ၶႃႈသပဵၼ်ႇယဝ်ႉသေ တိုၵ်ႉသိုပ်ႇ ၶတ်းၸႂ်တႃႇမိူင်းပေႇရူႇယူႇၼၼ်ႉ။ ၽူႈႁတ်းငၢၼ် ၵွပ်ႇၵူႈဝၢၼ်ႈမိူင်း သွင်ၵေႃႉ ႁူပ်ႉၺႃးၵၼ် တီႈဝဵင်း ၵႂႃႊယႃႇၵီႇ/Guayaquil မိူင်းဢေႇၵႂႃႇတေႃး မိူဝ်ႈ ၶၢဝ်းမႆႈ ပီႊ ၁၈၂၂။ ၵူၺ်းၼႃႇ ၶႃသွင်ၵေႃႉ ဢမ်ႇတူၵ်းလူင်းၵၼ်လႆႈ ၼင်ႇႁိုဝ် တေႁူမ်ႈမိုဝ်းသေ သိုပ်ႇတေႃႇသူႈတိုၵ်းတေႃးသပဵၼ်ႇၶဝ်။ ၵွပ်ႈပိူဝ်ႈ ဝႃႈ သၼ်းမႃႇတိၼ်ႇ ဢမ်ႇၶႂ်ႈၶဵင်ႇတႃႉၵၼ်တင်း ပူဝ်ႇလီႉဝႃႇ ၵေႃႉမီးယိူင်းဢၢၼ်းယိုင်ႈယႂ်ႇ (ဝူၼ်ႉ ႁၼ်ဝႃႈ သင်ၶႃသွင်ၵေႃႉ ၽိတ်းၽႅၵ်ႇတိုၵ်း တေႃး ၵၼ်ၶိုၼ်း သပဵၼ်ႇၶဝ် တေၸူမ်း) ၼႆသေ ထွၼ် တူဝ်ဢွၵ်ႇတၼ်းႁဵင်းမၼ်းၵူႊပိူင်ယဝ်ႉ ပၢႆႊဢွၵ်ႇ ဢမႄႇရီႇၵႃႉတႂ်ႈ ၵႂႃႇပႅတ်ႈတၢင်ႇတီႈ။ ထိုင်မိူဝ်ႈပီႊ ၁၈၂၄ ပူဝ်ႇလီႉဝႃႇ တိုၵ်းတေႃးပူတ်းပွႆႇပၼ် မိူင်း ပေႇရူႇ (ဢၼ်ပဵၼ်မိူင်းပေႇရူႇ မိူဝ်ႈလဵဝ်)၊ မိူဝ်ႈပီႊ ၁၈၂၅ တိုၵ်းပေႉသိုၵ်းသပဵၼ်ႇ ၸိူဝ်းပၵ်းသဝ်းဝႆႉ တီႈမိူင်းပေႇရူႇၽၢၵ်ႈၼိူဝ် (ဢၼ်မိူဝ်ႈလဵဝ် ပဵၼ်မႃး မိူင်းပူဝ်ႇလီႉဝီႇယႃႇ) ၼႆယဝ်ႉ။
ဝၢႆးလင်ၼၼ်ႉတႄႉ ပူဝ်ႇလီႉဝႃႇ ဢမ်ႇမီး တၢင်းဢွင်ႇမၢၼ် မိူၼ်ဢွၼ်တၢင်းယဝ်ႉ။ မၼ်းၶႂ်ႈ ၵေႃႇတင်ႈ မိူင်းႁူမ်ႈတုမ်လူင် တီႈဢမႄႇရီႉၵႃႉတႂ်ႈ ၸိူင်ႉၼင်ႇ မိူင်းႁူမ်ႈတုမ်ဢမႄႇရီႉၵႃႉ။ ဝႃႈတေႉၵေႃႈ မိူဝ်ႈၼၼ်ႉ မိူင်းဝႄႇၼေႇၸွႆးလႃႇ၊ မိူင်းၵူဝ်ႇ လူမ်းပီႇယႃႇ၊ မိူင်းဢေႇၵႂႃႇတေႃးၶဝ် ႁူမ်ႈၵၼ်ၵေႃႇ တင်ႈဝႆႉဝႃႈ မိူင်းႁူမ်ႈပွင်လူင် ၵူဝ်ႇလူမ်းပီႇယႃႇ/ Republic of Greater Colombia ၼႆသေ ပူဝ်ႇ လီႉဝႃႇ သမ်ႉႁပ်ႉႁဵတ်း ၸဝ်ႈၸွမ်ၸိုင်ႈယဝ်ႉယဝ်ႉ။ တီႈလိုမ်လိၼ်ဢမႄႇရီႉၵႃႉတႂ်ႈၼႆႉ ဢမ်ႇမိူၼ် ဢမႄႇရီႉၵႃႉၼိူဝ်၊ ၶဝ်မီးၸႂ်ၶႂ်ႈၽၢတ်ႇၽီႉၽၢတ်ႇ ၽႄၵၼ်။ မိူဝ်ႈပီႊ ၁၈၂၆ ၼၼ်ႉ ပူဝ်ႇလီႉဝႃႇ ႁွင်ႉ ၸတ်းပၢင်ၵုမ်လူင် ၸၢတ်ႈၸိုင်ႈ မိူင်းဢမႄႇရီႉၵႃႉ ၸိူဝ်းလၢတ်ႈၵႂၢမ်းသပဵၼ်ႇ (Congress of Spanish American States) သေတႃႉ ဢၼ်မႃး ၶဝ်ႈႁူမ်ႈၼၼ်ႉ မီးသီႇမိူင်းၵွႆး။ မိူင်းၵမ်ႈပႃႈၼမ်ၼႆႉ ဢမ်ႇမႃးႁူမ်ႈၵၼ်တင်း မိူင်းႁူမ်ႈပွင်လူင် ၵူဝ်ႇလူမ်း ပီႇယႃႇသေမဝ်ႇၵႃး တႅၵ်ႇၵၼ် ပဵၼ်မိူင်းၽႂ်မိူင်း မၼ်း။ ၵိူတ်ႇပဵၼ် သိုၵ်းၵၢင်မိူင်းသေ မိူဝ်ႈပီႊ ၁၈၂၈ မီးၵူၼ်းဢၢင်ႈၶိုင်ႁႃ ၶႃႈတၢႆ ပူဝ်ႇလီႉဝႃႇ ၵွၼ်ႇယဝ်ႉ။ မိူဝ်ႈပီႊ ၁၈၃၀ ၼၼ်ႉ မိူင်းဝႄႇၼေႇ ၸွႆးလႃႇ လႄႈ ဢေႇၵႂႃႇတေႃးၶဝ် ၽၢတ်ႇဢွၵ်ႇၵႂႃႇ ပႅတ်ႈ။ မိူဝ်ႈၼၼ်ႉ ပူဝ်ႇလီႉဝႃႇ ႁူႉတူဝ်ဝႃႈ တၢမ်တူဝ် မၼ်းၼႆႉ ပဵၼ်ၶဵၼ်လူင် တႃႇလွင်ႈငမ်းယဵၼ်ယဝ်ႉ ၼႆသေ ထွၼ်တူဝ်ဢွၵ်ႇတၼ်းႁဵင်း ၸဝ်ႈၸွမ်ၸိုင်ႈ မိူဝ်ႈလိူၼ်ဢေႇပရႄႇ ပီႊ ၁၈၃၀။ ဝၢႆးလင်ၼၼ်ႉ လႆႈပၢႆႊဢွၵ်ႇ မိူင်းၽင်ႁူၵ်ႈၽင်ႁႄႇမၼ်း ဝႄႇၼေႇ ၸွႆးလႃႇသေ လႆႈၵႂႃႇယူႇတၢင်ႇဝၢၼ်ႈတၢင်ႇမိူင်း လူၺ်ႈၸူဝ်ႈပၢၼ် ၵွတ်းၽၢၼ်ၶၢၼ်ၸႂ်ၼၼ်ႉသေ သဵင်ႈၵၢမ်ႇၵႂႃႇ မိူဝ်ႈပီႊ ၁၈၃၀ လိူၼ်တီႇၸႅမ်ႇပႃႇ ၼၼ်ႉယူႇယဝ်ႉ။
ပူဝ်ႇလီႉဝႃႇၼႆႉ တိုၼ်းပဵၼ် ၵူၼ်းမီးယိူင်း ဢၢၼ်းသုင် ၶႂ်ႈပဵၼ်ယႂ်ႇ ၼႆတႄႉ လႆႈႁူႉဝႆႉၸႅင်ႈ လႅင်းယူႇယဝ်ႉ။ သင်မီးၵၢၼ်ၶိုၵ်ႉၶၵ်ႉမႃး ပေႃးၼႆ မၼ်းၵႆႉႁဵတ်းသၢင်ႈ ၸိူင်ႉၼင်ႇ ၸဝ်ႈဢႃႇၼႃႇ။ ၵူၺ်းၼႃႇ သင်တေလႆႈလိူၵ်ႈ ပုၼ်ႈပၢင်ႈၵူၼ်းတင်း ၼမ် လႄႈတင်း ပုၼ်ႈပၢင်ႈသုၼ်ႇတူဝ် ၼႆတႄႉ မၼ်းလိူၵ်ႈ တႃႇပုၼ်ႈပၢင်ႈ ၵူၼ်းတင်းၼမ်ၵွႆး။ မၼ်းဝႆႉၵႃႊၶၼ်တေႃႇ တီႇမူဝ်ႇၶရေႇၸီႇ။ မၼ်း ႁတ်းပွႆႇၾႃႈထွၼ်တူဝ်ဢွၵ်ႇ တၼ်းႁဵင်းတႃႊၶုၼ် ၸဝ်ႈဢႃႇၼႃႇတင်းပိုၵ်း။ ပိူၼ်ႈမွပ်ႈပၼ် ႁႂ်ႈမၼ်း ၶိုၼ်ႈႁၢင်ႈႁေႃ ႁဵတ်းၸဝ်ႈၾႃႉႁေႃၶမ်းၵေႃႈ မၼ်း ဢမ်ႇႁပ်ႉ။ မၼ်းသူင်မိုတ်ႈလႆႈၸႂ် ၸိုဝ်ႈသဵင် “ၽူႈ ႁတ်းငၢၼ် ၵွပ်ႇၵူႈဝၢၼ်ႈမိူင်း” လိူဝ်သေ ၸိုဝ်ႈသဵင် ဢၼ်တေလႆႈပဵၼ် ၸဝ်ႈၶႆႇၾႃႉငမ်းမိူင်းၼၼ်ႉ။
လွင်ႈဝႃႈ ပူဝ်ႇလီႉဝႃႇ ၶတ်းသၢင်ႈႁၢင်ႈပွင် ႁႂ်ႈလိုမ်လိၼ် ဢမႄႇရီႉၵႃႉတႂ်ႈ ၸိူဝ်းမီးတႂ်ႈမိူင်း သပဵၼ်ႇ ပဵၼ်မႃးမိူင်းလွတ်ႈလႅဝ်းသဝ်းၶေႃ ဢၼ် ဝႃႈၼႆတႄႉ ဢမ်ႇမီးၽႂ်ထဵင်လႆႈ။ ၼင်ႇႁိုဝ် တေ တူင်ႉၼိုင် ႁဵတ်းသၢင်ႈလႆႈၼၼ်ႉၵေႃႈ ၼွၵ်ႈလိူဝ် မၼ်း ဢမ်ႇမီးၽႂ် ဢွၼ်ႁူဝ်ပၼ်လႆႈ တၢင်းဝူၼ်ႉ တၢင်းၶႆႈ။ မၼ်းတႅမ်ႈပွင်ႈၵႂၢမ်း၊ မၼ်းႁဵတ်းဢွၵ်ႇ ၽိုၼ်ၶၢဝ်ႇ၊ မွၵ်ႇလၢတ်ႈၶေႃႈၵႂၢမ်း၊ တႅမ်ႈလိၵ်ႈပွတ်း လိၵ်ႈယၢဝ်း ထိုင်ၵေႃႉလႂ်ၵေႃႉၼၼ်ႉ။ သင်ဝႃႈလူဝ်ႇ ငိုၼ်းတွင်း ပုၼ်ႈတႃႇ ၵၢၼ်လုၵ်ႉၽိုၼ်ႉၼႆၵေႃႈ ပဵၼ်မၼ်းၵေႃႉၶၢမ်ႇယၢပ်ႇသေႁႃမႃး။ တႃႇတေၶီႇ ႁူဝ်သိုၵ်းသေ တိုၵ်းၼၼ်ႉၵေႃႈ ပဵၼ်တူဝ်မၼ်း ယဝ်ႉ။
ၵူၺ်းၼႃႇ ယႃႇပေထၢင်ႇဝႃႈ ပူဝ်ႇလီႉဝႃႇၼႆႉ ပဵၼ်ၸွမ်သိုၵ်းလူင်ၵေႃႉ႞။ တပ်ႉသိုၵ်း ၸိူဝ်းဢၼ် မၼ်းတိုၵ်းပေႉလႆႈၼၼ်ႉၵေႃႈ ဢမ်ႇၸႂ်ႈဝႃႈ တပ်ႉ သိုၵ်းယႂ်ႇလူင်၊ ဢမ်ႇၸႂ်ႈသိုၵ်း ဢၼ်မီးၵူၼ်းဢွၼ် ႁူဝ်လီငၢမ်း။ ပူဝ်ႇလီႉဝႃႇၵေႃႈ ဢမ်ႇလူင်ႉလႅၼ်ႇ လွင်ႈၽႅၼ်ၵၢၼ်သိုၵ်း၊ လွၵ်းလိင်ႉသိုၵ်းၸိူဝ်းၼႆႉ လႃးလႃး (ၼႆႉတႄႉ လီဢၢမ်းယူႇ။ မၼ်းဢမ်ႇ ယၢမ်ႈၽိုၵ်းၽွၼ်ႉႁဵၼ်းႁူႉ ၽၢႆႇၵၢၼ်သိုၵ်းမႃးသေ ပွၵ်ႈ)။ ၽၢႆႇၵၢၼ်သိုၵ်းမၼ်း ယူပ်ႈယွမ်းဝႆႉယူႇသေ တႃႉၵေႃႈ ဢၼ်ထူမ်လႆႈၶိုၼ်း လွင်ႈယူပ်ႈယွမ်းၼႆႉ တႄႉ ပဵၼ်ၼမ်ႉၸႂ်မၼ်း ဢၼ်ဢမ်ႇယွမ်းသုမ်း ဢမ်ႇယွၼ်ႇၸႂ်ၼၼ်ႉယဝ်ႉ။ ႁတ်းတေႃႇသူႈတၢင်း ယၢပ်ႇၵူႊပိူင်ၼၼ်ႉယဝ်ႉ။ သင်ဝႃႈ ၽၢႆႇသပဵၼ်ႇၶဝ် ပေႉသိုၵ်းၼႆ ၵူၼ်းမၼ်းၵမ်ႈပႃႈၼမ် ႁၢင်ႈႁႅၼ်း တႃႇတေထွႆပၢႆႊၼႆသေတႃႉ တၢမ်တူဝ် ပူဝ်ႇလီႉဝႃႇ တႄႉ ၼင်ႇၵႃႊပဵၼ်လႆႈ ၶိုၼ်းၶွၼ်ႈႁႅင်းသေ တေႃႇ သူႈတိုၵ်းၶိုၼ်း။
ပေႃးဢဝ် တၢင်းႁၼ် ၵဝ်ၶႃႈၵေႃႉလဵဝ်ဝႃႈ တႄႉ ၽုင်းငဝ်း ပူဝ်ႇလီႉဝႃႇၼႆႉ ယိုင်ႈယႂ်ႇလိူဝ် ၵူၼ်းၸိူင်ႉၼင်ႇ ၵျူးလီးယႅတ်ႈ သီးသႃႇ/Julius Caesar လႄႈတင်း သျႃးလေႇမဵင်ႇ/Charle-magne ၶဝ်ၸိူဝ်းၼၼ်ႉယူႇယဝ်ႉ။ ၵွပ်ႈပိူဝ်ႈသင် ၼႆ လွင်ႈလႅၵ်ႈလၢႆႈ ဢၼ်မၼ်းလႆႈၶတ်းသၢင်ႈ ႁၢင်ႈပွင်မႃးၼႆႉ မၼ်ႈၸႄႇယိုၼ်းယၢဝ်းတင်းႁိုင်။ လိၼ်မိူင်း ဢၼ်လႆႈၸၢမ်ႇပူၺ်ႈၸွမ်း လွင်ႈလႅၵ်ႈ လၢႆႈမၼ်းၼၼ်ႉၵေႃႈ ၵႂၢင်ႈၶႂၢင်။ ၵူၺ်းၵႃႈ ပူဝ်ႇလီႉ ဝႃႇ ၼႆႉ ဢမ်ႇၶိုတ်း ၸဝ်ႈလူင် ဢႃႇလႅၵ်ႈၸၼ်းတႃး/ Alexander the Great၊ ဢႃႇတွပ်ႈႁိတ်ႈလႃႇ/Adolf Hitler လႄႈ ၼႃႇပူဝ်ႇလီႇယုၼ်ႇ/Napoleon ၶဝ်။ ၵွပ်ႈပိူဝ်ႈဝႃႈ သင်ၶဝ်ဢမ်ႇမီးၼႆ ၵၢၼ်ဢၼ်ၶဝ် ႁဵတ်းမႃးၸိူဝ်းၼၼ်ႉ ဢမ်ႇမီးၽႂ် ႁဵတ်းလႆႈ။ တီႈလိုမ်လိၼ်ဢမႄႇရီႉၵႃႉတႂ်ႈၼႆႉတႄႉ သင်ပူဝ်ႇလီႉဝႃႇ ဢမ်ႇမီးၵေႃႈ ၸဵဝ်းလႄႈၼၢၼ်း ၶဝ်တေလွတ်ႈလႅဝ်းသဝ်းၶေႃယူႇၵွႆး။
ပေႃးဢဝ် ပူဝ်ႇလီႉဝႃႇ တႅၵ်ႈၵၼ်တင်း ၵျွတ်ႈဝႃႇသျိၼ်ႇတၼ်ႇတႄႉ တေလီသူၼ်ၸႂ်သေ မဝ်ႇၵႃး တေတိူဝ်းႁၼ်လီယူႇယဝ်ႉ။ ပူဝ်ႇလီႉဝႃႇ ၵေႃႈ လႆႈဢွၼ်ႁူဝ် တပ်ႉသိုၵ်းဢွၼ်ႇ ဢၼ်ဢမ်ႇမီး ၵၢၼ်ၽိုၵ်းပိုၵ်ႉလီငၢမ်း ၸိူင်ႉၼင်ႇ ဝႃႇသျိၼ်ႇ တၼ်ႇ လႆႈဢွၼ်ႁူဝ်မႃးၼၼ်ႉယဝ်ႉ။ ငိုၼ်းၵေႃႈ ဢမ်ႇမီးၼမ်ၵႃႊႁိုဝ်တေႉတေႉလႄႈ သင်မီး ၵူၼ်း ဢွၼ်ႁူဝ် ၸႂ်မၼ်ႈၵႅၼ်ႇႁိုၼ်ႇႁၢဝ်ႈၸင်ႇ ပူၵ်းသူၼ်း လႆႈ ၼမ်ႉၸႂ်လုၵ်ႈသိုၵ်းၶဝ်။
လွင်ႈဢၼ်ဢမ်ႇမိူၼ်ၵၼ်တင်း ဝႃႇသျိၼ်ႇ တၼ်ႇၼၼ်ႉတႄႉ ပူဝ်ႇလီႉဝႃႇ ပူတ်းပွႆႇပၼ် ၶႃႈ လိပ်း ဢၼ်မၼ်းယၢမ်ႈပိူင်ႇမႃးတင်းၸူဝ်ႈတင်း ၸၢတ်ႈၼၼ်ႉယဝ်ႉ။ လိူဝ်ၼၼ်ႉ မၼ်းပိုၼ်ၽၢဝ်ႇ ႁႂ်ႈပူတ်းပွႆႇပၼ် ၶႃႈလိပ်းၶဝ် ဢၼ်မီးတင်းဝၢၼ်ႈ တင်းမိူင်းၼၼ်ႉၵွၼ်ႇယဝ်ႉ။ ၼႂ်းလၵ်းမိူင်းၵေႃႈ ၶဵၼ်ႇတႅမ်ႈပႃးဝႃႈ တေဢမ်ႇလႆႈမီးၶႃႈလိပ်း ၼႆ ၵွၼ်ႇယဝ်ႉ။ ၵူၺ်းၼႃႇ ၼင်ႇမၼ်းၶႂ်ႈပဵၼ်ၼၼ်ႉ တႄႉ ဢမ်ႇပဵၼ်မႃးတင်းမူတ်း။ ၼႂ်းမိူင်းဢၼ် မၼ်းၽွင်းငမ်းၼၼ်ႉ မၢင်တီႈ တိုၵ်ႉမီးဝႆႉၶႃႈလိပ်း တေႃႇထိုင်ဝၼ်းမၼ်း သဵင်ႈၵၢမ်ႇၼၼ်ႉယဝ်ႉ။
ၸူဝ်ႈပၢၼ် ပူဝ်ႇလီႉဝႃႇၼႆႉ လီသူၼ်ၸႂ်တေႉ တေႉ။ ပႃးလွင်ႈႁၵ်ႉလွင်ႈပႅင်း၊ လွင်ႈႁတ်းႁၢၼ်၊ လွင်ႈၶီလွင်ႈငဝ်။ ပဵၼ်ၵူၼ်းႁၢင်ႊလီၵေႃႉ႞လႄႈ မီးၸူႉမီးၸူဝ်းၼမ်။ မၼ်းပဵၼ်ၵူၼ်းဝူၼ်ႉၵူၼ်းၶႆႈ ၵွႆးၼႆသေတႃႉ ပဵၼ်ၵူၼ်းမေႃႁၼ်တၢင်းၼႃႈ။ ၵူၺ်းၵႃႈ ဢမ်ႇလူင်ႉလႅၼ်ႇ ၵၢၼ်ပၢၼ်ႇပွင်ဝၢၼ်ႈ မိူင်း မိူၼ်ဝႃႇသျိၼ်ႇတၼ်ႇ။ သူင်မိုတ်ႈမဝ်းမိင်း ၸွမ်း ပိူၼ်ႈယွင်ႈပိူၼ်ႈဢၢမ်း။ ယဝ်ႉၵေႃႈ မီးၸႂ် ၶႂ်ႈ တင်ႈတူဝ်ၵဝ်ႇ ပဵၼ်ယႂ်ႇ ၼမ်လိူဝ် ဝႃႇသျိၼ်ႇတၼ်ႇ လႄႈ မၢင်ပွၵ်ႈ ဢၼ်မၼ်းႁဵတ်းမၼ်းသၢင်ႈၼႆႉ ယင်းတုမ်ႉတိူဝ်ႉ ၽွၼ်းလီ လိၼ်မိူင်း ဢၼ်မၼ်း လႆႈၶတ်းၸႂ်ပူတ်းပွႆႇပၼ်မႃးၼၼ်ႉၵွၼ်ႇ။ ပူဝ်ႇလီႉ ဝႃႇၼႆႉ ဢမ်ႇတွၼ်ႉတူၺ်းၼႃႈငိုၼ်းသေပွၵ်ႈ။ မိူဝ်ႈပႆႇႁဵတ်းၵၢၼ်မိူင်းၼၼ်ႉ မၼ်းပဵၼ်ၵူၼ်းမၢၵ်ႈ မီးၶႅၼ်းၸႂ်ၵေႃႉ႞သေတႃႉ ၽိူဝ်ႇမၼ်းလိုဝ်ႈပေႃး ၵၢၼ်မိူင်းယဝ်ႉၵေႃႈ ဢမ်ႇမီးငိုၼ်းသေပႅၵ်ႉယဝ်ႉ။
ၼႃႈလိၼ်ဝၢၼ်ႈမိူင်း ၸိူဝ်းဢၼ် ပူဝ်ႇလီႉ ဝႃႇ ပူတ်းပွႆႇပၼ်ၼႆႉ ပေႃးႁူမ်ႈၵၼ် ပေႃးၼႆ ယင်း ၵႂၢင်ႈၼမ်လိူဝ် မိူင်းႁူမ်ႈတုမ် ဢမႄႇရီႇၵၼ်ႇ မိူဝ်ႈ တိုၵ်ႉႁႃၵေႃႇတင်ႈၼၼ်ႉယူႇယဝ်ႉ။ ၵူၺ်းၵႃႈ ပူဝ်ႇ လီႉဝႃႇ ဢမ်ႇပဵၼ်မႃး ၵူၼ်းယိုင်ႈယႂ်ႇ ၸိူင်ႉၼင်ႇ ဝႃႇသျိၼ်ႇတၼ်ႇ။ ၵွပ်ႈပိူဝ်ႈဝႃႈ မိူင်းႁူမ်ႈတုမ် ဢမႄႇရီႇၵၼ်ႇၼႆႉ လမ်ႇလွင်ႈဝႆႉ ၼႂ်းပိုၼ်းမိူင်း ၵူၼ်းၶူင်းၵၢင် လိူဝ်သေ မိူင်းၸိူဝ်းဢၼ် ပူဝ်ႇလီႉ ဝႃႇ ၸွႆႈပူတ်းပွႆႇပၼ်ၼၼ်ႉယဝ်ႉ။


text:
မႂ်ႇသုင်ပီႈၼွင်ႉတႆးႁဝ်ၶဝ်တင်းသဵင်ႈ ဝၼ်းမိူဝ်ႈၼႆႉ ၸဝ်ႈတႆးၼုမ်ႇ တေမႃးသပ်းလႅင်းလၢတ်ႈၼႄပၼ်
လွၵ်းလၢႆးသႂ်ႇၽွၼ်ႉတႆး တီႈၼႂ်းၽူၼ်းမိၵ်ႈ Xiaomi ၼႆယဝ်ႉ ၊ မိူဝ်ႈပူၼ်ႉမႃးၵေႃႈ ယၢမ်ႈတၢင်ႇပၼ်ငဝ်းတူင်ႉ
မၼ်းယူႇၼင်ႇၵဝ်ႇ၊ ၵမ်းၼႆႉတႄႉ ႁႂ်ႈပေႃးတူၺ်းငၢႆႈ ၸင်ႇလႆႈတႅမ်ႈပဵၼ်ၶႅပ်းႁၢင်ႈသေ တၢင်ႇပၼ်ယဝ်ႉ
လွၵ်းလၢႆးၼႆႉတႄႉ ဢမ်ႇလူဝ်ႇႁဵတ်း Root, ဢမ်ႇလူဝ်ႇ Designer Account ဢၵွင်ႉၼႆလႄႈ
တေလႆႈဝႃႈ ငၢႆႈယူႇတႄႉတႄႉ၊ ယွၼ်ႉၼၼ် သင်ဝႃႈပီႈၼွင်ႉႁဝ်းၶဝ် ၸႂ်ႉတိုဝ်းၽူၼ်းမိၵ်ႈ Xiaomi ၼႆ
ႁဵတ်ႈၸွမ်းၼင်ႇ ဢၼ်သပ်းလႅင်းၼႄဝႆႉ တႃႉ။
သင်ဝႃႈတီႈၼႂ်းၽူၼ်း ဢမ်ႇမီး Play Store ၼႆ ၸၼ်ဢဝ်လႆႈတီႈလိင်ႉတႂ်ႈၼႆႉ
မၢႆတွင်း= ၽွၼ်ႉဢၼ်လႆႈၸႂ်ႉဝႆႉၼႆႉ ႁၼ်လႆႈယူႇၼီႇၶူတ်ႉ 100% ၸေႃႇၵျီႇ 85 % ၼႆယဝ်ႉ။
ၸဝ်ႈတႆးၼုမ်ႇ (ၵုၼ်ႁဵင်)


text:
မိူဝ်ႈဢေႃးၵၢတ်ႉ 5 ဝၼ်း ၵၢင်ၼႂ်ၼၼ်ႉ ၾႆးမႆႈႁၢၼ်ႉႁွင်ႉၵႂၢမ်းၶႃႇရႃႇဢူဝ်ႇၶေႇ သႄးဝႅၼ်းတေး (7 Day KTV) ဢၼ်မီးတီႈပွၵ်ႉ(7) ဝဵင်းၵျွၵ်ႉမႄးၼႆယဝ်ႉ။
လွင်ႈတၢင်းဢၼ်ၾႆးမႆႈၼၼ်ႉတႄႉ လႆႈႁူႉဝႃႈ လုၵ်ႉတီႈၾႆးလႅၼ်းယႃႈ ဢၼ်ၶႅၵ်ႇမႃးႁွင်ႉၵႂၢမ်းၶဝ်ဝႆႉၵႂႃႇ ၼႂ်းႁွင်ႈသေ သိုပ်ႇလၢမ်းမႆႈတင်ႇမွၼ်းသူဝ်ႇၾႃႇၼႆယဝ်ႉ။
ၸုမ်းၶႄၾႆးဝဵင်းၵျွၵ်ႉမႄးၶဝ် မႃးၶႄလႄႈ ၾႆးမွတ်ႇယဵၼ်ၵႂႃႇ မိူဝ်ႈၵၢင်ၼႂ် 6 မူင်းၶိုင်ႈ၊ ယွၼ်ႉၾႆးမႆႈသေ ဢမ်ႇမီးၵူၼ်းမၢတ်ႇၸဵပ်းသေတႃႉ ၶူဝ်းၶွင်ၼႂ်းႁွင်ႈၼၼ်ႉတႄႉ ၾႆးမႆႈၵႂႃႇၵမ်ႈၽွင်ႈၼႆယဝ်ႉ။
ၵဵဝ်ႇၵပ်းၾႆးမႆႈႁၢၼ်ႉႁွင်ႉၵႂၢမ်း 7 Day KTV ၼၼ်ႉသေ တၢၼ်ႉၸိၼ်ႇ ဢႃႇယု 24 ပီႊ ၽူႈႁၢပ်ႇၵၢၼ် ဢၼ်တူၵ်းပုၼ်ႈၽွၼ်းပႂ်ႉႁွင်ႈဢၼ်ၾႆးမႆႈၼၼ်ႉ လႆႈထုၵ်ႇၸုမ်းပလိၵ်ႈဝဵင်းၵျွၵ်ႉမႄးၶဝ် ပိုတ်ႇလိူင်ႈဝႆႉ လူၺ်ႈၾိင်ႈမိူင်း မဝ်မၢင်ၾႆး ပ(၃၂၀/၂၀၁၈) တွၼ်ႈ ၂၈၅ ၼႆယဝ်ႉ။


text:
Written by Sai Mawn Kham
Posted on 2017-09-26 03:55:25
ၽူႈထတ်းသၢင်ၽၢႆႇႁူမ်ႇလူမ်ႈၶဝ်ဝႃႈ ဢၼ်ပဵၼ် Go Android Keyboard Applications သွင်ဢၼ် ဢၼ်လုၵ်ႉတီႈ GOMO Dev Team ဢၼ်ပၵ်းသဝ်းဝႆႉတီႈၼႂ်းမိူင်းၶႄႇ ႁဵတ်းဢွၵ်ႇၼၼ်ႉ မၼ်းၸူင်ဢဝ်ၶေႃႈမုၼ်းသုၼ်ႇတူဝ် ၽူႈၸႂ်ႉတိုဝ်းၶဝ်သေ ၶိုၼ်းသူင်ႇပၼ် Remote Server ၼႆလႄႈ ၸင်ႇလႆႈပၼ်ၶေႃႈၽၢင်ႉဝႆႉယူႇ။
ဢၼ်ပဵၼ် Android Keyboard ၶွင် GOMO Dev Team သွင်ဢၼ် "Go Keyboard - Emoji keyboard, Swipe input, GIFs” လႄႈ “GO keyboard, Free Theme, GIF” ၸိူဝ်းၼႆႉၵေႃႈ ထုၵ်ႇတၢင်းၶၢမ်ႇၼႄးဝႆႉဝႃႈၼႆသေတႃႉၵေႃႈ Application တင်းသွင်ဢၼ်ၼႆႉ မီးၽူႈၸႂ်ႉတိုဝ်းဝႆႉယူႇ ႑႐႐ လၢၼ်ႉပၢႆ ႁင်းၽႂ်မၼ်းသေ ပေႃးတူၺ်း Rating မၼ်းၵေႃႈ တေလႆႈဝႃႈ ပဵၼ်ဢၼ်လီၸႂ် မိူၼ်ၼင်ႇလႆႈ လၢဝ် 4.4 လႄႈ 4.5 Stars ဝႆႉယူႇၼင်ႇၵဝ်ႇ။
ပေႃးဢဝ် ၵႂၢမ်းၽူႈထတ်းသၢင်ၶဝ်ဝႃႈတႄႉ GO keyboards ၸိူဝ်းၼႆႉ ဢဝ်ဢဝ် ၸိူဝ်းပဵၼ် Email Account ဢၼ်ၵွင်ႉၵၢႆႇဝႆႉတင်း Google Play Store၊ မဵဝ်း Network ၸိူဝ်းဢၼ်ၸႂ်ႉဝႆႉ၊ သႅၼ်းၽိဝ်ၼႃႈၾူင်း၊ မၢႆဢွၵ်ႇ Android Version လႄႈ Build Number ၸိူဝ်းၼႆႉသေ သမ်ႉမီးလွင်ႈ ၵွင်ႉသိုပ်ႇၸူးၵၼ်တင်း Remote Server ဝႃႈၼႆယဝ်ႉ။
သင်ၸိူဝ်ႉဝႃႈ GO Keyboards ၸိူဝ်းၼႆႉ မီးလွင်ႈတၢင်းသႂ်ႇၸႂ်တေၶဝ်ႈဢဝ် လွၼ်ႉၶၢဝ်ႇ Google Play Login Information သေ သမ်ႉဢမ်ႇၸႂ်ႈ ၽၢႆႇၼႂ်း Google Play Store သေ ဢၢၼ်းဢဝ် Source ၽၢႆႇၼွၵ်ႈသေၵေႃႈ လူတ်ႇလူင်းဢဝ် Executable code သေၸႂ်ႉၼႆႉ ပွင်ႇဝႃႈ ႁၢၵ်းမႅၼ်ႈၺႃး Developer Policy ဝႃႈၼၼ်ယဝ်ႉ။
Keyboard Applications ၼႆႉ မၼ်းပဵၼ် Applications ဢၼ်ၶဝ်ႈပႃးၼႂ်း ဢၼ်လမ်ႇလွင်ႈသေ ႁဝ်းၶႃႈလႆႈၸႂ်ႉ Keyboard Applicaiton ၸိူဝ်းၼႆႉသေပေႃႉ ၸိူဝ်းပဵၼ် Email Address လႄႈ ၶေႃႈလပ်ႉ Passwords ႁဝ်း၊ ၸိူဝ်းပဵၼ် Bank Accounts လႄႈ မၢႆၾူင်း ၸၵႂႃႇၸိူဝ်းၼႆႉလႄႈ သင်ၸိူဝ်ႉဝႃႈ ၶဝ်သမ်ႉတေၸူင်ဢဝ် ၶေႃႈမုၼ်း Data ၸဝ်ႈၵဝ်ႇၸိူင်ႉၼႆတႄႉ မၼ်းပဵၼ်ဢၼ်လီလႆႈမႆႈၸႂ်ၸွမ်ႈတႄႉယဝ်ႉ။
ယၢမ်းလဵဝ်တႄႉ Google ၶဝ် တိုၵ်ႉၵူတ်ႉထတ်းသၢင်တူၺ်း လွင်ႈၼႆႉသေ ၼႂ်းၶၢဝ်းယၢမ်း ဢမ်ႇပေႃးႁိုင်ၼၢၼ်းၼၼ်ႉ တေမီးလွင်ႈတႅပ်းတတ်းၵႂႃႇသေဢၼ်ဢၼ်ယူႇ။ AdGuard ၵေႃႉဢၼ်ဢဝ်လွင်ႈၼႆႉ ပွင်ႇၶၢဝ်ႇၸူး Google ဝႃႈတႄႉ
“ႁူမ်ႈဝႃႈ Google မီးလွင်ႈတႅပ်းတတ်းၸိူင်ႉႁိုဝ်မႃးၵေႃႈလီယဝ်ႉ၊ ပေႃးဢဝ်တၢင်းႁၼ်ထိုင်ႁဝ်းၶႃႈဝႃႈတႄႉ လွင်ႈႁဵတ်းသၢင်ႈ GO Keyboard ၼႆႉ မၼ်းမီးၽေးၶဵၼ်ၼမ်သေ ပဵၼ်လွင်ႈတၢင်း ဢၼ်ဢမ်ႇလီႁပ်ႉၶၢမ်ႇလႆႈ။ ႁူမ်ႈဝႃႈ ၵူၼ်းၸႂ်ႉတိုဝ်းမၼ်း မီးပဵၼ် ႒႐႐ လၢၼ်ႉပၢႆသေတႃႉၵေႃႈ ဢမ်ႇၸႂ်ႈဝႃႈ တေပဵၼ်ဢၼ်ယုမ်ႇယမ်လႆႈ။ ၽူႈၸႂ်ႉတိုဝ်းႁဝ်းၶဝ်ၵေႃႈ ဢမ်ႇထုၵ်ႇလီလပ်းႁူလပ်းတႃသေ ယုမ်ႇယမ်ၼိူဝ် App ၵူႈဢၼ်သေ၊ ထုၵ်ႇလီ ၵူတ်ႇတူၺ်းထတ်းသၢင်တူၺ်း Privacy Policy ၶဝ်လႄႈ Permission ဢၼ်တွၼ်ႈတႃႇၸႂ်ႉ App ၸိူဝ်းၼႆႉ လီလီငၢမ်းငၢမ်းယဝ်ႉၸင်ႇ ၸႂ်ႉၼႆႉ လီသေပိူၼ်ႈၶႃႈယဝ်ႉ။”
ၼႆ မၼ်းၵေႃႈ ပၼ်ၶေႃႈၽၢင်ႉဝႆႉဝႃႈၼင်ၼႆ။
ဢိင် : techx


text:
မီႊၶႄးလၢၼ်ႊၵျႄႇလူဝ်ႇ/Michelangelo (1475-1564)
မီႊၶႄးလၢၼ်ႊၵျႄႇလူဝ်ႇ ပူဝ်းၼႃးရေႃႉတီႇ/ Michelangelo Buonarroti ၸဝ်ႈပၢႆးမွၼ်းလူင် မိူဝ်ႈပၢၼ်မိူင်းမုၼ်းမႂ်ႇ/Renaissance ၼႆႉ ပဵၼ်ၵူၼ်းၵေႃႉယိုင်ႈယႂ်ႇလူင်ပိူၼ်ႈ ၼႂ်းပိုၼ်းပၢႆးမွၼ်းတီႈႁၼ်လႆႈ/visual art ။ မၼ်းပဵၼ် မေႃပၢၼ်းသီ/painter၊ မေႃပၢၼ်းပူး/sculptor လႄႈ မေႃတႅင်ႇဝႅပ်ႇႁိူၼ်း/architect ၵတ်ႉၶႅၼ်ႇပဵၼ်ထႅၼ်ႈ။ မၼ်းႁဵတ်းဝႆႉ ၶူဝ်းပၢႆးမွၼ်းၶိုၵ်ႉၶၢႆးလၢႆလၢႆဢၼ် ဢၼ်မီးၵူၼ်းသူင်တူၺ်း ႁိုင်ပဵၼ် သီႇပၢၵ်ႇပီႊမိူင်း။ ၵၢၼ်ပၢႆးမွၼ်းမၼ်း ႁဵတ်းမႃးၸိူဝ်းၼႆႉ သုမ်ႇငုမ်းဝႆႉ ၼိူဝ်ၵၢၼ်ၶိုၼ်ႈယႂ်ႇမႂ်ႇသုင် ၵၢၼ်တႅမ်ႈပၢၼ်းသီ လႄႈ ၵၢၼ်ပၢၼ်ႈပၢၼ်းပူး ၼႂ်းလိုမ်လိၼ်ယူႇရူဝ်းပႃႇၼၼ်ႉ။
မီႊၶႄးလၢၼ်ႊၵျႄႇလူဝ်ႇ ၼႆႉ ၵိူတ်ႇမိူဝ်ႈ ပီႊ ၁၄၇၅ တီႈဝဵင်း ၶႅပ်ႈပရေႊၸီႇ/Caprese မိူင်းဢီႇတႃႇလီႇ။ ၵႆယၢၼ်ၵၼ်တင်း ဝဵင်းၾလေႃးရႅၼ်ႉ ႁိုဝ် ၾီႉရႅၼ်ႉသီႇ/ၾီႉရႅၼ်ႉသီႇ မွၵ်ႈသီႇသိပ်းလၵ်းၸိူဝ်းၼၼ်ႉ။ ၸဵမ်မိူဝ်ႈဢႃႇယုလဵၵ်ႉၼၼ်ႉ မၼ်းပေႃးၼႄ ၼမ်ႉၵတ်ႉမၼ်းလႆႈယဝ်ႉ။ မိူဝ်ႈဢႃႇယု သိပ်းသၢမ်ပီႊၼၼ်ႉ မၼ်းၵႂႃႇၸူးတီႈ ၶူးမေႃပၢၼ်းသီလူင် ၵီႊလႅၼ်းတၢႆးယူဝ်ႇ/Ghirlandaio တီႈဝဵင်းၾီႉရႅၼ်ႉသီႇ သေ တင်းႁဵတ်းၵၢၼ်တင်းလႆႈၽိုၵ်းႁဵၼ်းၸွမ်းမႃ။ မိူဝ်ႈမီႊၶႄးလၢၼ်ႊၵျႄႇလူဝ်ႇ လႆႈဢႃႇယု သိပ်းႁႃႈပီႊၼၼ်ႉ လူဝ်ႇရႅၼ်းၸူဝ်ႊ/Lorenzo the Magnificent ၵေႃႉပဵၼ် ၸဝ်ႈၵိၼ်မိူင်း ဝဵင်းၾီႉရႅၼ်ႉသီႇ ဢွၼ်မၼ်းၵႂႃႇယူႇ ၼႂ်းႁေႃ မႄႉတီႇၶျီႇ/Medici။ ၶုၼ်ၼၼ်ႉ ဝႆႉမီႊၶႄးလၢၼ်ႊၵျႄႇလူဝ်ႇ မိူၼ်လုၵ်ႈမၼ်းသေ ၵုမ်းထိင်းမႃး။ ၼမ်ႉၵတ်ႉပၢႆးမွၼ်း မၢႆႇၵႄႇဢဵင်ႇၵျႄးလူဝ်ႇၼၼ်ႉ ႁၼ်ၸႅင်ႈလီၼႃႇလႄႈ ၼႂ်းၸူဝ်ႈပၢၼ်မၼ်းႁဵတ်းၵၢၼ်မႃးၼႆႉ ပိူၼ်ႈမႃးဢၢပ်ႈၵၢၼ်တီႈမၼ်း တႃႇတေတႅမ်ႈပၼ် ၶႅပ်းပၢၼ်းသီ။ ၼႂ်းၼၼ်ႉ တေပႃး ၸဝ်ႈမုၼ်ပူပ်ႈၶဝ်လႂ်၊ ၸဝ်ႈၵိၼ်မိူင်းၶဝ်လႂ် တင်းၼမ်ယဝ်ႉ။ မၢႆႇၵႄႇဢဵင်ႇၵျႄးလူဝ်ႇၼႆႉ ၶၢႆႉယူႇသဝ်းမႃးလၢႆလၢႆတီႈသေတႃႉၵေႃႈ ၵမ်ႈပႃႈၼမ် မၼ်းယူႇသဝ်း တီႈဝဵင်းရူဝ်းမႃႉ လႄႈ ၾီႉရႅၼ်ႉသီႇ။ မၼ်းသဵင်ႈၵၢမ်ႇသုတ်းမုၼ် တီႈဝဵင်းရူဝ်းမႃႉ ၼႂ်းပီႊ ၁၅၆၄ ၵွၼ်ႇၼႃႈၸမ်ဝၼ်းၵိူတ်ႇမၼ်း တေထူၼ်ႈတဵမ် ပႅတ်ႇသိပ်းၵဝ်ႈပီႊၼၼ်ႉ။ မၼ်းဢမ်ႇတႄႇၼႃႈႁေႃတေႃႁိူၼ်းမႃးသေပွၵ်ႈ။
မၢႆႇၵႄႇဢဵင်ႇၵျႄးလူဝ်ႇၼႆႉ ဢမ်ႇၵတ်ႉၶႅၼ်ႇၶိုတ်းပဵင်း ၶူးမေႃလူင် ၵတ်ႉၶႅၼ်ႇၵူႊပႃႈၵူႊၽၢႆႇ ၸိူင်ႉၼင်ႇ လဵဝ်ႇၼႃးတူဝ်း တႃႇ ဝိၼ်းၶျီႇ/Leonardo da Vinci ၶဝ် ဢၼ်ပဵၼ်ပၢၼ်လဵဝ်ၵၼ်တင်းမၼ်းသေ ဢႃႇယုယႂ်ႇလိူဝ်မၼ်း ဢိတ်းဢိတ်းၼၼ်ႉသေတႃႉ ၵူၼ်းၸိူဝ်းယၢမ်ႈႁူပ်ႉယၢမ်ႈႁၼ်မၼ်းၼၼ်ႉ လႆႈယွင်ႈဢၢမ်းဝႃႈ မၼ်းပဵၼ် ၵူၼ်းၵတ်ႉၶႅၼ်ႇၵူႊၽၢႆႇၵေႃႉ႞ ၼႆယဝ်ႉ။ မၼ်းပဵၼ် ၸဝ်ႈၶူးမေႃပၢႆးမွၼ်း ၼႂ်းမိူင်းၵူၼ်းၶူင်းၵၢင် မီးၵေႃႉလဵဝ် ဢၼ်ၵတ်ႉၶႅၼ်ႇ သုတ်းယွတ်ႈ တီႈတွၼ်ႈၵၢၼ်သွင်ပိူင်။ ပေႃးတူၺ်းဢဝ် ၶႅပ်းပၢၼ်းသီ ၸိူဝ်းဢၼ်မၼ်းတႅမ်ႈဝႆႉၼၼ်ႉ ၼႆၸိုင် ၼႂ်းၵၢၼ်တႅမ်ႈပၢၼ်းသီၼႆႉ မီႊၶႄးလၢၼ်ႊၵျႄႇလူဝ်ႇ ပဵၼ်ၶူးမေႃၵေႃႉသုင်သုတ်းၼႆသေတႃႉ ပႃးၼႂ်းထၢၼ်ႈသုင်သုတ်းယူႇယဝ်ႉ။ မေႃပၢၼ်းသီ သႅၼ်ႁုၼ်ႈမႂ်ႇၶဝ် ၵႃႊလႆႈဝႆႉ ၽီမိုဝ်းမၼ်း ပဵၼ်တူဝ်ယၢင်ႇလီလႄႈ မၼ်းသုမ်ႇငုမ်းလႆႈၶဝ်ၵႃႊႁိုဝ်ၼႆ လႆႈႁူႉၸႅင်ႈလႅင်းလီယူႇယဝ်ႉ။ ပေႃးတူၺ်း ၽီမိုဝ်းပၢၼ်းသီ ဢၼ်မီးတီႈတိုမ်း (ၵွင်ႉမုင်း) ၵျွင်းၽြႃးလူင်သိတ်ႇသတီႇၼႃႇ/Sistine Chapel ဝဵင်းရူဝ်းမႃႉၼၼ်ႉ ၼႆၸိုင် တေလႆႈႁူႉဝႃႈ ၽီမိုဝ်းၸိူင်ႉၼႆၼႆႉ မိူဝ်ႈၵွၼ်ႇၵေႃႈ ဢမ်ႇယၢမ်ႈမီး ၵူၼ်းတႅမ်ႈမႃးသေမဝ်ႇၵႃး မိူဝ်းၼႃႈထႃႈပၢႆမႃးၵေႃႈ တေဢမ်ႇလႆႈႁၼ် ၵူၼ်းတႅမ်ႈဢွၵ်ႇလႆႈထႅင်ႈ မိူၼ်ၼႆယူႇယဝ်ႉ။ ၵူၺ်းၵႃႈ မီႊၶႄးလၢၼ်ႊၵျႄႇလူဝ်ႇ ႁပ်ႉႁၼ်ဝႃႈ ၵၢၼ်ငဝ်ႈမိုဝ်းမၼ်းၼႆႉ ပဵၼ်ၵၢၼ်ပၢၼ်းပူး။ ၵူၼ်းၸိူဝ်းထတ်းသၢင်မၼ်းၵေႃႈ ႁပ်ႉႁၼ်ဝႃႈ ပဵၼ်မေႃပၢၼ်းပူး ၵေႃႉယိုင်ႈယႂ်ႇလိူဝ်ပိူၼ်ႈ ၼႂ်းမိူင်းၵူၼ်းၶူင်းၵၢင် ၼႆယဝ်ႉ။ တူဝ်ယၢင်ႇမၼ်း- ႁုၼ်ႇႁၢင်ႊ တေးဝိတ်ႈ/David လႄႈ မူဝ်းသျေႇ/Moses ၼၼ်ႉလႂ်၊ ပီးယႄႉတႃႇ/Pieta ဢၼ်ၸိုဝ်ႈလိုဝ်းလင်သေပိူၼ်ႈၼၼ်ႉလႂ် တေဢမ်ႇမီးလႆႈ မေႃပၢၼ်းပူးၵေႃႉလႂ် တေၶႅၵ်းတေပၢၼ်ႈလႆႈ ၶိုတ်းပဵင်းၽီမိုဝ်းၸိူဝ်းၼၼ်ႉ။
လူဝ်ႇၼႆႉ ပဵၼ်ၸဝ်ႈၶူးမေႃပၢႆးမွၼ်း ၵေႃႉဢၼ်ဢမ်ႇယိုင်ႈယႂ်ႇသုတ်းယွတ်ႈ ၼႆသေတႃႉ ၼႂ်းသဵၼ်ႈၸိုဝ်ႈ သိူဝ်ငၢၼ်ပၢၵ်ႇ႞ၼႆႉတႄႉ လႆႈဢဝ်ၸိုဝ်ႈမၼ်း သႂ်ႇဝႆႉၽၢႆႇတႂ်ႈ ၸဝ်ႈၶူးမေႃပၢႆးသၢႆႊၶဝ်၊ ၵူၼ်းၶူင်ဢွၵ်ႇ ၶူဝ်းၶွင်မႂ်ႇၶဝ် ၸိူဝ်းဢၼ်ၸိုဝ်ႈသဵင် ဢမ်ႇလိုဝ်းလင်ၶိုတ်းပဵင်းမၼ်းယူႇယဝ်ႉ။


text:
ဝူင်ႈယဝ်ႉဝူင်ႈ လိူၼ်ယဝ်ႉလိူၼ် ဢုပ်ႇလွင်ႈၵၢၼ်မိူင်းတိၵ်းတိၵ်း၊ မိူဝ်ႈလႂ်ၵေႃႈ ဢမ်ႇမေႃယဝ်ႉမေႃတူဝ်ႈ။ ႁိုင်မႃးၵေႃႈ တႃႉလီၶၢၼ်ႉၼင်ႇၵဝ်ႇ။ ၵူၺ်းၼႃႇ ဢမ်ႇတၼ်းလႆႈၶၢၼ်ႉႁိုင် သင်၊ မၢၼ်ႊမင်ၶၢင် တၢင်းတႃႈၼၢႆးၼၼ်ႉထႅင်ႈယဝ်ႉဝႃႇ။ လွႆၶိုၼ်းတၢပ်ႇမၢၼ်ႊ တၢင်းၼမ်ႉတူႈပၢင်ႁႆးဝႃႇ။ တၢင်းမိူင်းပဵင်းၼၼ်ႉၵေႃႈ လွႆတႆးလႅင်းတင်းမၢၼ်ႊ လႆႇႁူဝ်ၵၼ်ၶိုၼ်းဝႃႇ ဢေႉ။ ၶၢဝ်ႇၼႆႉ သိုဝ်ႇၵႂႃႇသၢၼ်မႃး ႁိမ်းႁူႁိမ်းတႃ၊ ႁႃမိူဝ်ႈလႆႈယူႇလၢႆပေႃးဢမ်ႇမီးၼၼ်ႉယိုင်။ ႁေႈႁူထွမ်ႇတူၺ်း တၢင်းလၢႆႇၼႃႈပုၼ်ႉၵေႃႈ သူၼ်ႈသိၼ်းသၢၼ်လူင်ဝႆႉ။ ၶၢင် KIO ဢွၵ်ႇၼႂ်း UNFC ဝႃႇ၊ ၶၢင် KNO သမ်ႉတၢင်ႇယွၼ်းၶဝ်ႈပဵၼ်လုၵ်ႈၸုမ်းဝႃႇ။ ၶျၢင်း CNF ၵေႃႈ ၶႂ်ႈၶိုၼ်းယွၼ်းၶဝ်ႈ၊ ၸူဝ်ႇမီး တင်း ၵူႇၵီး ၵေႃႈ လဝ်ႊယွၼ်းဝႆႉမႂ်ႇမႂ်ႇ။ တေႁပ်ႉဢမ်ႇႁပ်ႉ ပိူၼ်ႈတမ်ႉ ပႆႇတႅပ်းတတ်း၊ ၽၢႆႇလူင်ပွင်ၸိုင်ႈ သမ်ႉပေႃးပွႆႇၵူၼ်းၵႂႃႇပွင်ႇၶၢဝ်ႇထႃႈယဝ်ႉ။ ပေႃးသူ (UNFC) ႁပ်ႉလုၵ်ႈၸုမ်းမႂ်ႇ ႁဝ်းဢမ်ႇယွမ်းဢုပ်ႇ ၵၢၼ်မိူင်းၸွမ်းသူလႆႈ ၼႆဝႃႇ။ တုၵ်းတႃ တီႈၸုမ်းၽၢၵ်ႈ ၼိူဝ်ၶဝ် ဢၼ်ဝႃႉပၢင်သၢင်း ဢွၼ်ႁူဝ်ၼၼ်ႉသမ်ႉ ပႆႇတွပ်ႇပႆႇလၢတ်ႈၵႂႃႇသေၶေႃႈ။ ၸူဝ်ႈဝူၼ်ႉသင်ပႆႇပွင်ႇ ပွႆႇႁႂ်ႈတပ်ႉမတေႃႇ ၶိုင်ၽီၵွၼ်ႇ ၶႄးတေဝႃႈၼၼ်ႁိုဝ် … လမ်းဢမ်ႇထိုင်၊ လၢမ်းဢမ်ႇၶိုတ်း ထိုင်တီႈပေႃးလိုမ်းၶၢၼ်ႉၼၼ်ႉယဝ်ႉ။
ပေႃႈလုင်းၸိူၼ်း – မိူဝ်ႈယူႇဢႅၼ်ႇဢႅပ်ႈၸီႇ ပဵၼ်ၵွၼ်ႈလဵဝ်ၵၼ် လိမ်ႇသႄႈပၼ်ယၢင်းၽိူၵ်ႇ။ ပေႃးဝႃႈ ယၢင်း ၽိူၵ်ႇ၊ တွင်ႇသူႇ၊ ၶျၢင်း ၸိူဝ်းၼႆႉ ၽၢတ်ႇ ဢွၵ်ႇၵႂႃႇယဝ်ႉ သမ်ႉၶိုၼ်းၶၢတ်ႈၶွပ်ႇဝႃႈ ဢေႇ ဢေႇ (ရၶႅင်ႇ)၊ ၵဝ်ႈၵၢင်ႉ တင်း လွႆၶဝ်သၢမ် ၸုမ်းၼႆႉ တိုၵ်ႉၵိူတ်ႇမီးမႃး ဝၢႆးၵၢၼ်ၵိုတ်း တိုၵ်းၼႆၵွႆး၊ ဢမ်ႇယွမ်းဢုပ်ႇၶဝ်လႆႈ။ လၢႆး တပ်ႉမတေႃႇ ၸတ်းႁႂ်ႈၸၢဝ်းၶိူဝ်း ၸတ်ႉ ယၢႆႈၵၼ်ၵႂႃႈ ၼႆႉတႄႉ။ မိူဝ်ႈလဵဝ် တႅၵ်ႇၵၼ် ပဵၼ်ၵႂႃႇသၢမ်ၸုမ်းယဝ်ႉ- ၸုမ်းလူင်းလၢႆး မိုဝ်း၊ ၸုမ်းသဵတ်ႈဝႆႉၵဝ်ႈၶေႃႈ တင်း ၸုမ်း ၽၢၵ်ႈၼိူဝ်။ ၵမ်းၼႆႉမႃး ၽၢႆႇလူင်ပွင်ၸိုင်ႈ သမ်ႉ ၶိုၼ်းဝႃႈႁင်း ယူႇဢႅၼ်ႇဢႅပ်ႈၸီႇ ပေႃး ဝႃႈ ႁပ်ႉထႅင်ႈလုၵ်ႈၸုမ်းမႂ်ႇ တေဢမ်ႇဢုပ်ႇ ၵၢၼ်မိူင်းၼႆဝႃႇ။ ပွင်ႇဝႃႈ တပ်ႉမတေႃႇတင်း လူင်ပွင်ၸိုင်ႈ ယွၼ်ႈၽဵင်ႇၵၼ်ဝႆႉလေႃႇၼႆႉ။
လၢၼ်သၢင်ႇလႃႉ – ႁူႉယူႇ ၽၢႆႇပိူၼ်ႈယွၼ်ႈၽဵင်ႇ ၽၢႆႇႁဝ်းတိုၵ်ႉ ၶႂ်ႈၶဵင်ႇၵၼ်ၶဵင်ႈၵၼ်ယူႇတႄႉၵေႃႈ လူဝ်ႇဝႃႈ မိူၼ်ပူႇပိူဝ်ႉၶဝ် ၼႂ်းသႅင်းၼၼ်ႉၵွႆးဢေႃႈ။ မၼ်းတႄႉ ဢမ်ႇၶႅၼ်ႇ ၸိူဝ်းႁဝ်းဢၼ်ဢမ်ႇ ၸႂ်ႈမၼ်းၼႆႉ ၶုၺ်ႈၵွႆး ၼႆဝႃႇ။
ၸိူၼ်း – ႁႃးလုင်းလၢၼ်ၵေႃႈ လူဝ်ႇတူၺ်းသီႇတူၺ်း ႁႃႈ ဢုပ်ႇၼင်ႇၵဝ်ႇဢိူဝ်ႈ။ ၵမ်ႉၵူဝ် ၽူႈထတ်း လိၵ်ႈၶဝ် ၺႃးမႂ်လူၺ်ႈၾိင်ႈမိူင်းသိုဝ်ႇသၢၼ် ၆၆ (ဃ) ၼၼ်ႉၼႃ။ ယူႇမႃႇလၢႆ ၸုမ်းၼူၵ်ႉ ယုင်း တိုၵ်ႉပၼ်ၾၢင်ႉၵူၼ်းၶဝ် ယႃႇႁႅင်ႉ ထတ်းသၢင်တေႃႇလူင်ပွင်ၸိုင်ႈၼႃႇၽႅဝ်ၼႆ။ ပေႃးပဵၼ်ၵူၼ်းၼွၵ်ႈၸုမ်းၶဝ် ယိုင်ႈၶႅၼ်း တေႁႆႇႁၢဝ်ႈႁိုဝ် ဢမ်ႇႁူႉမေႃႉ။
လႃႉ – ဢမ်ႇၸၢင်ႊဝႃႈၶႃႈသႄႈ၊ ပေႃႉမေႃႈဢမ်ႇလႆႈ ပေႃႉၵၢၵ်ႇၵေႃႈ ၶႄးႁဵတ်းယူႇ။ ၸိူင်ႉၼင်ႇ ဢုပ်ႇၵၼ်မႃးဝူင်ႈပူၼ်ႉၼၼ်ႉၶႃႈၼႃႇ၊ ဢၼ် ၸုမ်းၽၢၵ်ႈၼိူဝ်ၶဝ် ယွၼ်းမႄးဝႆႉၼၼ်ႉ ဢဝ်ၵမ်ႉၵၢင်းၶဝ်ပႅတ်ႈ မီးတင်းၼမ်ၶႃႈလူး။ ပၢႆသလိူဝ် ၵၢၼ်မိူင်းယုင်ႈ၊ ၽၢႆႇမၢၵ်ႈမီးသမ်ႉ တူၵ်း၊ ၶိုင်သၢင်ႈႁူင်းငၢၼ်းထၢၼ်ႇႁိၼ် ပိူဝ်ႈ တႃႇဢွၵ်ႇႁႅင်းၾႆးၾႃႉၵေႃႈ ၺႃးၵူၼ်းမိူင်း သၢၼ်ၶတ်း။ တႃႉလီၵျေႃႇဝႆႉၶႃႈၼေႈ တူၺ်း ၶဝ် ၸုမ်းၼူၵ်ႉယုင်းၵေႃႈ။
ၸိူၼ်း – မႃႇလီၵျေႃႇၵေႃႈ ၶဝ်တိုၼ်းႁဵတ်းသႄႈ ပေႃး ၼၢႆးႁူဝ်ၶႅင်တိုၵ်ႉဢွၼ်ႁူဝ်ဝႆႉယူႇတႄႉ။ ဢမ်ႇ တူၺ်းလႃႇ ၶူဝ်ၶျွင်းသူင်ႇ ၵူၼ်းမိူင်းသၢၼ် ၶတ်း ၸွင်ႇၶဝ်ယွမ်း၊ ၵူၺ်းၼႃႇ ပေႃးမၼ်း သမ်ႉဝႃႈ ၵႃႊဢမ်ႇလႆႈလွင်ႈငမ်းယဵၼ် ဢမ်ႇ ၸူး တိုၼ်းတိုဝ်ႁဵတ်းၼႆတႄႉၵေႃႈ တႃႉလီ ၼင်ႇၵဝ်ႇဢိူဝ်ႈ။ ၵမ်ႉလူး ဝူင်ႈပူၼ်ႉ ႁႃးဢုပ်ႇ ထိုင်လႂ်ၼႆႉ။ တေလႆႈၽၢၼ်ႇသၢင်ႈ ႁႂ်ႈမီး လွင်ႈႁူမ်ႇလူမ်ႈ ၽၢႆႇသိုၵ်း ဢၼ်ဝႃႈၼၼ်ႉ ဢမ်ႇႁိုဝ်။
လႃႉ – ၸႂ်ႈဢေႃႈ။ ၵိုတ်းထႅင်ႈ ဢၼ်ဝႃႈ တေလႆႈၵေႃႇ သၢင်ႈလွင်ႈယုမ်ႇယမ်တေႃႇ ၵၢၼ်ၵိုတ်းတိုၵ်း ႁႂ်ႈပေႃးမၼ်ႈၵိုမ်းၼၼ်ႉၶႃႈဢေႃႈ။ လွင်ႈၼႆႉ ၼႄဝႆႉ တီႈၵၼ်ႊ (4)၊ တင်းမူတ်းမီးႁႃႈၶေႃႈ။ ၼိုင်ႈ- ၸုမ်းၸိူဝ်းလူင်းလၢႆးမိုဝ်းၼႆႉ ၼင်ႇ ႁိုဝ် တေဢမ်ႇၶဝ်ႈပႃး ၼႂ်းသဵၼ်ႈၸိုဝ်ႈ ၸုမ်း ၼွၵ်ႈတၢင်းၵၢၼ်ၼၼ်ႉ တေလႆႈမွတ်ႇယႃႉ ပၼ်။ သွင်- ၾိင်ႈမိူင်း ဢၼ်တေၸၢင်ႊ ယိုၼ်ႈတၢင်ႇမၵ်းမၼ်ႈပဵၼ် ၸုမ်းၵေႃႇၵၢၼ် ႁၢႆႉၼၼ်ႉ ယူႇတီႈတႅၼ်းၽွင်း တေလႆႈပူတ်း ယႃႉပႅတ်ႈ၊ မိူဝ်းၼႃႈၵေႃႈ တေဢမ်ႇလႆႈ ယိုၼ်ႈတၢင်ႇထႅင်ႈ။ သၢမ်- တေဢမ်ႇလႆႈၸႂ်ႉ ၾိင်ႈမိူင်းၵဵဝ်ႇၵပ်းပႃႇတီႇၵၢၼ်မိူင်းလႂ်၊ ၵဵဝ်ႇ ၵပ်းၸုမ်းၼွၵ်ႈတၢင်းၵၢၼ်လႂ်သေ ဢဝ်လိူင်ႈ မၢပ်ႇမႂ်တေႃႇ လုၵ်ႈတပ်ႉၶွင်ၵူႊၸုမ်း။ ယဝ်ႉ ၵေႃႈ တေဢမ်ႇလႆႈတီႉၺွပ်း၊ တေဢမ်ႇလႆႈ လူင်းလိၵ်ႈၸႂ်ႉတီႉၺွပ်း၊ တေဢမ်ႇလႆႈဢဝ် လိူင်ႈ လူၺ်ႈတၢင်းၵၢၼ်ၾိင်ႈမိူင်း … ။
ၸိူၼ်း – ဢႂ်း! ၸိုဝ်ႈၸႂ်ႈၵျႃႉလႃႇ ဢၼ်ၶဝ်ယွၼ်းၼႆႉ။ ၵူၺ်းၼႃႇ ၵူၼ်းမႅၵ်ႇၵွင်ႈ ဢမ်ႇၺႃးၺွပ်း၊ ၵူၼ်းမႅၵ်ႇၵမ် ဢၼ်ၵႂႃႇဢဝ်ၶၢဝ်ႇ တီႈၶဝ်သမ်ႉ ၺႃးၺွပ်းဢိူဝ်ႈၼႃႈ ဝၼ်းမိူဝ်ႈလဵဝ်ၼႆႉ။ မိူဝ်ႈ ၼႆႉၵွႆး ငိၼ်းဝႃႈ ၽူႈသိုဝ်ႇၶၢဝ်ႇ DVB တင်း ဢေႇရႃႇဝတီႇၶဝ် ၺႃးၺွပ်း ၼိူဝ်သဵၼ်ႈတၢင်း ၼမ်ႉသၼ်ႇ-သီႇပေႃႉ ၼၼ်ႉၼႆ၊ မၢပ်ႇဝႃႈ ယွၼ်ႉၵႂႃႇၵဵဝ်ႇၸွမ်း သိုၵ်းလွႆၼႆလူး။
လႃႉ – မွၵ်ႈၼၼ်ႉၵွႆး ၸၢင်ႊၵႂႃႇၶရႃႇသင် ပေႃႈလုင်း ၸိူၼ်းၵေႃႈ။ ထွမ်ႇတူၺ်း ၶေႃႈတီႈသီႇၵွၼ်ႇ ၶႃႈလႄႈ။ ႁူဝ်ၼႃႈ ဢၼ်လူင်းလၢႆးမိုဝ်းၼၼ်ႉ ပေႃးသမ်ႉပႃးဝႆႉ ၼႂ်းသဵၼ်ႈၵူၼ်းၸိုဝ်ႈသဵင် လူႉ ဢၼ်ၵူႊမိူင်းမိူင်း ယိုၼ်ယၼ်ပိုၼ်ၽၢဝ်ႇ ဝႆႉၸိုင် လူင်ပွင်ၸိုင်ႈ မိူင်းႁူမ်ႈတုမ် တေလႆႈ တုၵ်းယွၼ်း ႁႂ်ႈလႆႈမွတ်ႇႁၢႆ သဵၼ်ႈၸိုဝ်ႈ ၼၼ်ႉပၼ် ၼႆၶႃႈဝႃႈ။
ၸိူၼ်း – ၼႆတႄႉ ၼမ်ၵႂႃႇဢိတ်း႞ယူဝ်ႉ။ လိူင်ႈၵူၼ်း ၸိုဝ်ႈသဵင်လူႉၼၼ်ႉ ၸွင်ႇၵဵဝ်ႇတင်းၵၢၼ် သၢင်ႈလွင်ႈငမ်းယဵၼ်ႁိုဝ်။ ၶဝ်ၵႃႉၵူၺ်းၶဝ် ၶဝ်ၵိၼ်ၵူၺ်းၶဝ်၊ ႁဵတ်းသင် ထၢဝ်မႃး ၼႂ်း လွင်ႈဢုပ်ႇၵၢၼ်မိူင်း။ ယႃႇဝႃႈ ၼၢႆးဢွင်ႇ သၢၼ်းၵွၼ်ႇ လိူင်ႈၽိတ်းၾိင်ႈၵူႊမိူင်းမိူင်း ၸိူင်ႉၼႆၼႆႉ ၸွမ်ၸိုင်ႈမိူင်းၶႄႇလူင်ၵေႃႈ ယင်းတေဢမ်ႇၵေႈၶႆပၼ်လႆႈသႄႈ။ ၽႂ်ၵေႈ ၸွႆႈၵေႃႈ ၵဵဝ်ႇပႃးၼုၵ်းပႃးမၼ်းႁေယဝ်ႉလေႃႇ ဢေႉ။
လႃႉ – ၶေႃႈတီႈႁႃႈတႄႉၵေႃႈ ၶႂ်ႈတၢင်လႆႈ တႃႇၵူႊ ၸုမ်းၸၢဝ်းမႅၵ်ႇၵွင်ႈယူႇ။ ပေႃးတေလူင်းလၢႆး မိုဝ်းၵၼ် တေလႆႈပွႆႇပၼ် လုၵ်ႈတပ်ႉၶွင်ၵူႊ ၸုမ်း ဢၼ်ၺႃးၺွပ်းဝႆႉၼၼ်ႉၼႆၶႃႈဝႃႇ။
ၸိူၼ်း – ပေႃးဢမ်ႇႁဵတ်းၸွမ်း ႁႃႈၶေႃႈၼႆႉ ပွင်ႇဝႃႈ ဢမ်ႇလႆႈယုမ်ႇၼႆၵႂႃႈၼေႃႈ။ ၼႆႉတႄႉ ယူႇ ၽၢႆႇဝႃႉတူၺ်းၵေႃႈ တေမႅၼ်ႈ တႃႇဝႃႉယူႇ။ ၶွင်ဢႅၼ်ႇၸီႇဢေႇ ဢၼ်ဝႃႈၼၼ်ႉၵေႃႈ လၢတ်ႈတႄႉဝႃႈ တႅမ်ႈၸွမ်းၵၢင်ၸႂ် ၸုမ်း ၸၢဝ်းၶိူဝ်းမႅၵ်ႇၵွင်ႈၶဝ်၊ ၵူၺ်းၼႃႇ ၽၢႆႇလင် တူဝ်လိၵ်ႈၵူႊပွင်ႈၵူႊထႅဝ်ၼၼ်ႉ မီးဝႆႉ ၶေႃႈ လပ်ႉၶေႃႈလိင်ႉမၼ်း ပိူဝ်ႇလိူဝ်ႉလူး။
လႃႉ – ၵႅၼ်ႇၸူးဢၼ်ၼၼ်ႉၶႃႈယဝ်ႉ။ တီႈၵၼ်ႊ (6) ဢၼ်ၵဵဝ်ႇလူၺ်ႈ လွင်ႈၵေႈလိတ်ႈ ၵၢၼ် မိူင်းၼၼ်ႉ ၽၢႆႇၸုမ်းၽၢၵ်ႈၼိူဝ် ၸင်ႇတုၵ်း ယွၼ်းဝႆႉဝႃႈ ပိူင်ပဵၼ်ၵၢၼ်မိူင်း တင်းလုမ်ႈ တၵ်းလႆႈမီး လွင်ႈပိုတ်ႇပၢင်ႇလူင်ႉလႅင်းၼႆ ၶႃႈၼႃႇ။ ၽဵင်ႇၸုမ်းၶဝ်တႄႉ ၶဝ်သွင်ၽၢႆႇ (လူင်ပွင်ၸိုင်ႈ-ၸုမ်းၽၢၵ်ႈၼိူဝ်) ၵွႆး တေ ဢုပ်ႇၵၼ်ၵႂႃႇ။ ပွင်ႇဝႃႈတႄႉ ပေႃးၶဝ်သွင်ၽၢႆႇ ထုၵ်ႇမေႃပေႃးၵႂၢမ်းၵၼ်ၵေႃႈ ပၼ်ႁႃၵၢၼ်မိူင်း ၼႆႉ ယဝ်ႉယႃႇဢူဝ်းၶေးယဝ်ႉ။ ပႃႇတီႇၵၢၼ် မိူင်းဝႃႇ ၵူၼ်းမိူင်းဝႃႇ ဢမ်ႇတၢပ်ႈၶဝ်ႈၵႅဝ် ၸွမ်းၼႆၶႃႈၵႂႃႈ။
ၸိူၼ်း – ပၼ်ႁႃၵၢၼ်မိူင်းၼႆႉ တႄႇတီႈၵွင်ႈၵၢင်ႇမႃး ၵေႃႈ ဢမ်ႇၸႂ်ႈ၊ တေယဝ်ႉယႃႇ တီႈၵွင်ႈၵၢင်ႇၵႂႃႇ ၵေႃႈ မႃႇပဵၼ်လႆႈ၊ ၵူၺ်းသေတႃႉၵေႃႈ ၵွပ်ႈ ပိူဝ်ႈၽၢႆႇ႞ ဝၵ်ႉၵွင်ႈႁေဢုပ်ႇလႄႈ ထႅင်ႈၽၢႆႇ႞ ၵေႃႈ ၵႃႊလႆႈမႅၵ်ႇၵွင်ႈ သုတ်ႈႁႃၵွႆး။ ပၢင်တိုၵ်း ၼႆႉ ဢမ်ႇၸႂ်ႈၶေႃႈၵေႈပၼ်ႁႃ၊ လၢၵ်ႈၼၢၵ်ႈ ၼႆႉ ပဵၼ်ၶိူင်ႈၵမ်ႉၵႅမ် တႃႇၵိူတ်ႇပဵၼ်ပၢင်ဢုပ်ႇ ၵုမ်ၵၢၼ်မိူင်းၵွႆး ႁဝ်းတႄႉၶႂ်ႈဝႃႈၼၼ်ဢိူဝ်ႈ။
လႃႉ – ဢေႃႈၶႃႈ။ ဢၼ်ႁဝ်းၶႃႈ လၢတ်ႈယူႇၼႆႉ တိုၵ်ႉ ပဵၼ်လွင်ႈတေလႆႈႁိဝ်ႈၸင်ႊၵၼ် ၼႂ်းၵႄႈ လူင်ပွင်ၸိုင်ႈ တင်းၸုမ်းၽၢၵ်ႈၼိူဝ်ၵွႆးၵွၼ်ႇ ၼႃ။ တီႈတေႉမႃး ၼႂ်းၽိုၼ်လိၵ်ႈ ယွၼ်းမႄး ဢႅၼ်ႇၸီႇဢေႇ ၶွင်ဝႃႉၼႆႉ မီးထႅင်ႈလွင်ႈ လူဝ်ႇထဵင်ထွင်ၵၼ်တင်းၼမ်ဢေႃႈ။ မိူၼ် ၸိူင်ႉဝႃႈ ၸၢဝ်းၶိူဝ်းဢွၼ်ႇ ၸိူဝ်းပႆႇလႆႈၸေႊ မိူင်းၼႆ ပွႆႇႁႂ်ႈၵူၼ်းၶိူဝ်းၶဝ် ႁူမ်ႈၽွမ်ႉၵၼ်ၵွႆး ဢမ်ႇတၢပ်ႈဢဝ်ၵၢင်ၸႂ် ၸၢဝ်းၶိူဝ်းယႂ်ႇ ဢၼ် မီးၸေႊမိူင်းဝႆႉၼၼ်ႉသေ တၢင်ႇယွၼ်းလႆႈ တီႈတႅၼ်းၽွင်းၵမ်းသိုဝ်ႈဝႃႇ ၸိူဝ်းၼႆႉ မိူၼ် တင်း ႁဵတ်းႁႂ်ႈၵူၼ်းမိူင်းတႆးႁဝ်း ၼင်ႇၵၼ် ၸတ်ႉၸႂ်ၵၼ်၊ ထၢင်ႇတႂ်ႈငမ်းၼိူဝ်ၵၼ်ၵွႆးၶႃႈ လူး။
ၸိူၼ်း – လၢတ်ႈသိုဝ်ႈ ဢမ်ႇလီႁူ၊ ဝႃႈလႃး ဝႃႉၵေႃႈ ၵူဝ် လႆႈလူင်းလၢႆးမိုဝ်းၸွမ်း ဢႅၼ်ႇၸီႇဢေႇလႄႈ ၸၢင်ႈၸိင်ႈၵူၼ်းမိူင်းၶႄႇ လႃႈလီႈတႅမ်ႈတိမ်ႈ ပၼ်ၵွႆးယူဝ်ႉမႃႈ။ ဢဝ်သၽႃႇဝၶူင်းၵၢင်ဝႃႈ ၵေႃႈ လိၵ်ႈၵိၼ်ႇၵႅၼ်ႇ၊ လိၵ်ႈႁူမ်ႈမၢႆ၊ ၶေႃႈ တူၵ်းလူင်းဢၼ်ဝႃႈၼၼ်ႉ ၵႃႊပေႉၶႂ်ႈတႅမ်ႈ ၵႃႊပေႉၶႂ်ႈလူင်းလႃႈ၊ ပေႃးတင်းဝႃႈ ဢမ်ႇမီး မႃႇႁႅင်းၶိူင်ႇမၼ်ႈ ပႂ်ႉပႃးၵႅတ်ႇၵင်ႈလႆႈတႄႉ ဢမ်ႇမီးၽႂ်လႂ် ၼပ်ႉယမ်ႁဵတ်းၸွမ်းသႄႈ။ ပိူင်ယႂ်ႇ ၼႆႉ တူၵ်းလူင်းယဝ်ႉ လူဝ်ႇမီးမႃႇႁႅင်း ပႂ်ႉပႃး ၸွမ်းဢိူဝ်ႈ။
လႃႉ – ၵူၺ်းၵႃႈ တေဢမ်ႇၸႂ်ႈမႃႇႁႅင်းၵွင်ႈၵၢင်ႇဢၼ် လဵဝ်ၶႃႈသႄႈၼေႃႈ ဢၼ်တေပႂ်ႉပႃးၼၼ်ႉ။
ၸိူၼ်း – ဢမ်ႇလၢတ်ႈၵေႃႈ တႆးႁူႉယူႇၵႂႃႈၼႆႉတႄႉ။ ပႅၵ်ႉသမ်ႉဝႃႈ တႆးဢမ်ႇမေႃလႅၼ်၊ တႆးပႆႇမေႃ ၽႅၼ်ၵေႃႈ တႆးၼႆႉ တိုၼ်းမေႃၶႅၼ်လိၼ်မိူင်း ၸိူဝ်ႉၶိူဝ်းမၼ်းယူႇလူး။ ။


text:
မိူဝ်ႈၵျူႇလၢႆႇ 26 ဝၼ်း ၵၢင်ၶမ်ႈ 9 မူင်းၼၼ်ႉ ၸဝ်ႈၶွင်ႁူင်းသိုဝ်ႉၶၢႆ ၶဝ်ႈၵၢပ်ႇ တီႈဝၢၼ်ႈၸၢမ်ၽိူၵ်ႇ ၸေႊဝဵင်းသီႇပေႃႉၵေႃႉ႞ လႆႈထုၵ်ႇ ၵူၼ်းၵေႃႉ႞ ၶဝ်ႈမႃးၼႂ်းႁိူၼ်းသေ ယိုဝ်းတၢႆ ၼႆယဝ်ႉ။
ၵေႃႉဢၼ်လႆႈထုၵ်ႇယိုဝ်းတၢႆၼၼ်ႉ ၸိုဝ်ႈဝႃႈ လုင်းၸိင်ႇဝိၼ်း (44 ပီႊ၊ လွႆ/ပုတ်ႉထ)၊ မိူဝ်ႈယၢမ်းၵၢင်ၶမ်ႈ 9 မူင်း လုင်းၸိင်ႇဝိၼ်း ၼွၼ်းယဵတ်ႇ ၼိူဝ်တင်ႇၼင်ႈယၢဝ်းသေ တူၺ်းထီးဝီး ၼႂ်းႁွင်ႈႁပ်ႉၶႅၵ်ႇ ၸွမ်းမေးမၼ်း ပႃႈၸိင်ႇၼု၊ ၼႃႉမၼ်း ပႃႈဢေးၼၢင်း၊ ၼွင်ႉယိင်းၶႅၼ်ႈတွင်ႉမၼ်း ဢုင်းတိၼ်ႇၶဝ်၊ မိူဝ်ႈၼၼ်ႉ မီးၵူၼ်းၸၢႆးသွင်ၵေႃႉ လုၵ်ႉတၢင်းၸၢၼ်း ၶီႇလူတ်ႉၶိုင်ႈမႃးႁွတ်ႈၽၢႆႇၼႃႈႁိူၼ်း၊ ၵေႃႉဢၼ် ၼုင်ႈၵူၼ်လမ်၊ သိူဝ်ႈလႅင်ၵမ်ႇ၊ တိုဝ်းမၢၵ်ႇႁူဝ်လမ်၊ တူမ်းၼႃႈ၊ ပႃးထူင်၊ ႁၢမ်ႉပီးပီးပွၵ်းပွၵ်းၼၼ်ႉ လႅၼ်ႈၶဝ်ႈမႃး ၽၢႆႇၼႃႈႁိူၼ်း တီႈဢၼ်ပိုတ်ႇႁၢၼ်ႉတၢင်းၶၢႆဝႆႉ၊ မိူဝ်ႈႁွတ်ႈမႃးၼႂ်းႁွင်ႈႁပ်ႉၶႅၵ်ႇ ၵၢင်ႁိူၼ်းၼၼ်ႉ ဢမ်ႇသူပ်းဢမ်ႇသဵင်သင်သေ ထူၵ်းၵွင်ႈပွတ်း ယိုဝ်းသႂ်ႇ လုင်းၸိင်ႇဝိၼ်း သၢမ်ၵမ်း၊ ယဝ်ႉၵေႃႈ ပၢႆႊဢွၵ်ႇႁိူၼ်း ၶီႇလူတ်ႉၶိုင်ႈ ဢွၵ်ႇၵႂႃႇတၢင်းႁွင်ႇ ၼႆယဝ်ႉ။
မိူဝ်ႈၸဝ်ႈၼႃႈတီႈ ပလိၵ်ႈၶဝ် ၵႂႃႇၵူတ်ႇထတ်းၼၼ်ႉ လႆႈႁၼ် လုင်းၸိင်ႇဝိၼ်း ၼွၼ်းယဵတ်ႇတၢႆဝႆႉ ၼိူဝ်တင်ႇၼင်ႈ ၼႂ်းႁွင်ႈႁပ်ႉၶႅၵ်ႇ၊ လႆႈႁၼ်ႁွႆးမၢၵ်ႇၵွင်ႈ သၢမ်ႁွႆး တီႈပုမ်၊ တီႈၵွင်ႇၵေႃႈ လႄႈ တီႈၵွင်းလင် ၼႆယဝ်ႉ။
လႆႈႁူႉဝႃႈ လုင်းၸိင်ႇဝိၼ်းၶဝ်ၼႆႉ ပိုတ်ႇဝႆႉ ႁူင်းသိုဝ်ႉၶၢႆ ၶဝ်ႈၵၢပ်ႇ ဢိၵ်ႇပႃး ႁၢၼ်ႉၵုၼ်ႇတၢင်းၶၢႆ ၵူႊမဵဝ်းမဵဝ်း ၼႂ်းဝၢၼ်ႈၸၢမ်ၽိူၵ်ႇ ၸေႊဝဵင်းသီႇပေႃႉ။ ဝၢၼ်ႈၸၢမ်ၽိူၵ်ႇၼႆႉ မီးၽၢႆႇဝၼ်းတူၵ်း ဝဵင်းသီႇပေႃႉသေ ၵႆမွၵ်ႈၼိုင်ႈလၵ်းပၢႆပၢႆၵွႆးလႄႈ လႆႈဝႃႈပဵၼ်ၶႅပ်ႇၶၢင်ႈသၢင်ႇၶေႇၽုင်းဝဵင်းသီႇပေႃႉ ၼႆၵေႃႈဝႃႈလႆႈ။
ၼႂ်းလိူၼ်ၵျုၼ်ႇ လႄႈ ၵျူႇလၢႆႇၼႆႉ ၵူၼ်းၸိူဝ်းဢၼ် လႆႈထုၵ်ႇယိုဝ်းတၢႆ ၵၢင်ၶမ်ႈၵၢင်ၶိုၼ်း တီႈႁိူၼ်းၶဝ်၊ ဢမ်ႇႁူႉဝႃႈ ပဵၼ်ၸုမ်းလႂ်ၽႂ် မႃးယိုဝ်းတၢႆၼၼ်ႉ မီးၵႂႃႇသီႇၵေႃႉယဝ်ႉ။ မိူဝ်ႈၵျုၼ်ႇ 15 ဝၼ်းပူၼ်ႉမႃးၼၼ်ႉ ၸဝ်ႈၶွင် ႁၢၼ်ႉတၢင်းၵိၼ် သွင်ၽူဝ်မေး (ၸၢဝ်းၶိူဝ်းတႆးသွင်ၵေႃႉ) ၼႂ်းၸေႊဝဵင်းသီႇပေႃႉၵေႃႈ လႆႈထုၵ်ႇ ၵူၼ်းၸၢႆး ၶီႇလူတ်ႉၶိုင်ႈ သွင်ၵေႃႉ မႃးယိုဝ်းတၢႆၵႂႃႇပႅတ်ႈ။ မိူဝ်ႈၵျူႇလၢႆႇ 6 ဝၼ်းၼၼ်ႉၵေႃႈ ၵူၼ်းၸၢႆးမၢၼ်ႊၵေႃႉ႞ ယူႇဝၢၼ်ႈသီႇသုင်ႇ ၸေႊဝဵင်းသီႇပေႃႉၵေႃႈ လႆႈထုၵ်ႇယိုဝ်းတၢႆ။ မိူဝ်ႈလဵဝ် ၵျူႇလၢႆႇ 26 ဝၼ်း ၵူၼ်းၸၢႆးလွႆၵေႃႉ႞ ယူႇဝၢၼ်ႈၸၢမ်ၽိူၵ်ႇ လႆႈထုၵ်ႇယိုဝ်းတၢႆထႅင်ႈ။


text:
ၶၢဝ်ႇ- SSPP/SSA March 2,2020 ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၸတ်းႁဵတ်းပၢင်လူင်းလိုဝ်ႈပၢင်သွၼ်ငဝ်ႈၶၢမ်ႇပိုၼ်ႉၵၢၼ်သိုၵ်း ၸုပ်ႈထီႉ (39) တီႁူင်းႁဵၼ်းၽိုၵ်းသွၼ်ၵၢၼ်သိုၵ်း ၸေႈဝဵင်းၵေးသီး ၸိုင်ႈတႆး ပွတ်းၸၢၼ်း မီးၵူၼ်းသိုၵ်း ၶဝ်ႈႁူမ်ႈ ၼပ်ႉႁူဝ်ပၢၵ်ႇ ။ ဝၼ်းထီႉ- 01- လိူၼ်မၢသ်ႉ-2020 ၼႆႉယူႇတီႈၸွမ်သိုၵ်း ၶိၼ်ႇမိၼ်ႇ ၽူႈပွင်ၵၢၼ်သိုၵ်း ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး
ငဝ်ႈငုၼ်း SSPP/SSA ၸတ်းပၢင်လူင်းလိုဝ်ႈပၢင်သွၼ်ငဝ်ႈၶၢမ်ႇပိုၼ်ႉၵၢၼ်သိုၵ်း ပွၵ်ႈၵမ်း (39)
ၶၢဝ်ႇ- SSPP/SSA March 2,2020 ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ၸတ်းႁဵတ်းပၢင်လူင်းလိုဝ်ႈပၢင်သွၼ်ငဝ်ႈၶၢမ်ႇပိုၼ်ႉၵၢၼ်သိုၵ်း ၸုပ်ႈထီႉ
သိုၵ်းၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး ၸွႆႈထႅမ်ၵၢၼ် ပေႃႈမႄႈၵူၼ်းမိူင်း
သိူဝ်လမ် ၊ February 27, 2020 သိုၵ်းၽၢႆႇဢုပ်ႉပိူင်ႇ ပႃႇတီႇမႂ်ႇသုင်ၸိုင်ႈတႆး ၊